
MINUTI

Il-Minuti tas-Seduta Nru. 236 li saret fl-1 ta' Lulju, 1998 ġew konfermati.

MISTOQSIJIET-TWEĠIBIET ORALI

XOGĦLIJIET PUBBLIĊI - DELEGAZZJONIJIET

14237. L-ONOR.  GEORGE PULLICINO staqsa lill-Ministru għax-Xogħlijiet Pubbliċi u Kostruzzjoni:    Jista' l-Ministru jgħid kemm siefru delegazzjonijiet fid-dikasteru li għalih hu responsabbli (inkluż safar ministerjali) mill-1 ta' Jannar, 1997 'l hawn?  X'kien l-iskop ta' kull safra, minn min kienet komposta d-delegazzjoni għal kull safra u kemm intnefqu flus għal kull safra?

  ONOR.  JOE MIZZI (Ministru mingħajr Portafoll fi ħdan l-Uffiċċju tal-Prim Ministru)  (f'isem il-Ministru għax-Xogħlijiet Pubbliċi u Kostruzzjoni): Qiegħed inpoġġi fuq il-Mejda tal-Kamra l-informazzjoni mitluba mill-Onor. Interpellant.

PARK NAZZJONALI - KUMITAT

14477. L-ONOR.  GEORGE PULLICINO staqsa lill-Ministru għax-Xogħlijiet Pubbliċi u Kostruzzjoni:   B'riferenza għat-tweġiba għall-mistoqsija parlamentari numru 13304, jista' l-Ministru jagħti breakdown dettaljat ta' kull item ta' ħruġ u dħul li kellu l-Kumitat li jmexxi l-Park Nazzjonali?  Min tħallas, meta tħallas u għal liema materjal jew servizzi tħallas?  Min ħallas lill-kumitat, għal liema servizzi ħallas lill-kumitat u meta saru l-ħlasijiet?

  ONOR. JOE MIZZI (f'isem il-Ministru għax-Xogħlijiet Pubbliċi u Kostruzzjoni):  Nirreferi lill-Onor. Interpellant għar-risposta mogħtija f'mistoqsija parlamentari numru 15279.

  MADAM SPEAKER (Onor. Myriam Spiteri Debono):   L-Onor. Pullicino, mistoqsija supplimentari.

  ONOR. GEORGE PULLICINO:   Madam Speaker, fil-fatt xtaqt ninnota r-risposta li ngħatajt għall-mistoqsija parlamentari numru 15279 kienet li l-informazzjoni qed tingħata lili biss minħabba li hija ta' natura kummerċjali.  Nixtieq inkun naf x'kien hemm ta' natura kummerċjali f'dik it-tweġiba. 

   Jien nirrafferma  dak li diġa' qalet din in-naħa tal-Kamra, cioe’  li  meta ssir  mistoqsija sabiex l-informazzjoni titpoġġa fuq il-Mejda tal-Kamra, din l-informazzjoni  m'għandhiex tingħata lil persuna waħda imma għandha titpoġġa fuq il-Mejda tal-Kamra.

  MADAM SPEAKER:  Il-Ministru Mizzi.

  ONOR. JOE MIZZI:  M'għandi xejn x'inżid mar-risposta li diġa’ ngħatat.

  MADAM SPEAKER:  L-Onor. Ċensu Galea, mistoqsija supplimentari.

  ONOR. ĊENSU GALEA:  Madam Speaker, din hija t-tieni darba matul dawn l-aħħar erba' seduti fejn l-informazzjoni mitluba qed tingħata biss lill-Onor. Interpellant li jkun qed jagħmel id-domanda.  Jien naħseb li għandu jkun hemm deċiżjoni li r-risposti li jingħataw għad-domandi parlamentari jkunu għall-membri parlamentari kollha u mhux għal dak il-membru partikolari li jkun għamel id-domanda.   Għalhekk nitlob  li jkun hemm deċiżjoni mis-Sedja li attwalment din l-informazzjoni tingħata lill-Kamra kollha.

  MADAM SPEAKER:  Il-Ministru Mizzi.

  ONOR. JOE MIZZI:  Jien ngħaddi s-suġġeriment lill-ministru konċernat pero'  nista' ngħid li r-risposta hija skond l-iStanding Orders.

  MADAM SPEAKER:  L-Onor. Galea.

  ONOR. ĊENSU GALEA:   Madam Speaker, filwaqt li napprezza li l-Ministru Mizzi se  jgħaddi s-suġġeriment lil min hu konċernat, jien naħseb li għandu jsir huwa li jew   ir-risposta ma tingħatax jew inkella  tingħata lill-membri kollha tal-Kamra u mhux lil xi deputat partikolari.

  MADAM SPEAKER:  L-Onor. George Vella.

  ONOR. GEORGE VELLA (Viċi Prim Ministru, Ministru ta' l-Affarijiet Barranin u ta' l-Ambjent):  Madam Speaker,  jiddispjaċini ngħid li ma naqbel xejn ma' dak li għadu kemm qal l-Onor. Galea għar-raġuni li  ġieli kien hemm okkażjonijiet fejn il-membru ġenwinament ikun interessat f’xi informazzjoni. Jien ġieli kelli każijiet fejn ħassejt li għandi ngħaddi xi informazzjoni lil xi individwu biex inserraħlu rasu li l-affarijiet qegħdin above board pero' ma jkunx ifisser li din l-informazzjoni tista’  tixxandar ma' Malta kollha.   Ċertu informazzjoni li tista’ tkun ta’ natura kunfidenzjali tista’ tingħata lil xi membru biex jissodisfa l-bżonn ta’ l-informazzjoni li jkollu mingħajr ma jkun hemm il-bżonn li din l-informazzjoni titpoġġa fuq il-Mejda tal-Kamra.  

  Jien ma naqbilx ma’ l-Onor. Galea meta qed jgħid li l-informazzjoni għandha titpoġġa fuq il-Mejda tal-Kamra jew inkella ma tingħatax.  Għax jekk minn naħa l-informazzjoni ma tingħatax jgħidu li għandek x'taħbi, u min-naħa l-oħra forsi ċertu informazzjoni ma tkunx tista’ ssir pubblika minħabba l-aspett kummerċjali tagħha.  M’hijiex  l-ewwel darba li hawnhekk għidna li  iktar informazzjoni qed tingħata direttament lill-individwu u ġiel anke l-istess Membru li jkun qed jagħmel il-mistoqsija jgħid li l-mistoqsija hija waħda ġenerali pero' tirriferi għall-informazzjoni li tkun qed tingħata  direttament lill-ministru. 

   Jien assolutament  ma nistennix li s-Sedja tgħid li l-informazzjoni għandha titpoġġa  fuq il-Mejda tal-Kamra jew inkella ma tingħata lil ħadd. 

  MADAM SPEAKER:  Allura jkun aħjar li taħt l-ambitu tad-diskrezzjoni fil-mod  kif jingħataw ir-risposti, il-ministru jiddikjara li dik l-informazzjoni jkun qed jgħaddiha lil dak il-membru partikolari u  mhux qed jagħmilha open għall-Kamra kollha, bħalma jsir meta r-risposta tkun ta’ natura kunfidenzjali.

  L-Onor. George Vella.

ONOR. GEORGE VELLA:  Madam Speaker, ma naħsibx li meta ministru jkun qed jerfa' r-responsabbilta' ministerjali tiegħu u juża d-diskrezzjoni tiegħu, ifisser  li għandu x'jaħbi.  Ħafna drabi - u issa qed nitkellem b'mod ġenerali u mhux b'riferenza għal din il-mistoqsija partikolari -  jekk ċerti  affarijiet  tagħmilhom pubbliċi u tiżvelahom f'ċertu fażi tkun qed tagħmel iktar ħsara, għalkemm  forsi iktar 'il quddiem ma jkunx inokwu li  tikxifhom u allura ma jagħmilx sens li  tgħid li ma tkunx trid tirrispondi.  Issa jekk kemm-il darba lanqas aħna kapaċi nittollerraw li nirrispettaw ir-responsabbiltajiet li kull ministru għandu, allura ma nafx fejn se naslu.  

  MADAM SPEAKER:   L-Onor. Pullicino.

  ONOR.  GEORGE PULLICINO:  Madam Speaker, mingħajr ma nkun polemikuż, irrid ngħid li jien qajjimt dan il-punt għaliex  ma nara l-ebda  raġuni kummerċjali li minħabba fiha kelli ningħata risposta jien biss. M’iniex qed nitkellem b’mod  ġenerali imma qed nirriferi speċifikatament għal  din it-tweġiba.

  MADAM SPEAKER:   Il-Viċi Prim Ministru.

  ONOR. GEORGE VELLA:   Madam Speaker, jien nirrispetta l-opinjoni ta' l-Onor. Membru li  dik l-informazzjoni li għandu m'hijiex ta' natura kummerċjali.  Pero’  l-Ministru li tah din l-informazzjoni u  li ħaseb li għandha valur kummerċjali, daqsu għandu  dritt  jagħmel l-assessment tiegħu u joħroġ l-informazzjoni wara li jkun għamel dak l-assessment.  Issa jekk l-Onor. Membru jidhirlu li dik l-informazzjoni jrid ixerridha għax m'hijiex ta' natura kummerċjali jista' jagħmel dan liberament, pero' mbagħad ovvjament  għandu r-responsabbiltajiet tiegħu.  Imma jien ma nistax  nelimina minn fuq spallejn ministru d-dritt li jagħmel assessment ta' x'inhu u x'm'huwiex ta’  natura kummerċjali, bħalma l-Onor. kollega għandu dritt  jagħmel evalwazzjoni soġġettiva ta' l-informazzjoni li għandu f'idejh, imbagħad jużaha kif irid.  Wara kollox kull Membru tal-Parlament jerfa’ r-responsabbiltajiet  skond il-pożizzjoni tiegħu.

  MADAM SPEAKER:  Imma s-Sedja jidhrilha li f’każijiet bħal dawn huwa importanti li ministru jagħmel distinzjoni jekk l-informazzjoni hux qiegħed jgħaddiha lil xi membru partikolari jew inkella hijiex xi risposta li tista' tiġi mgħoddija lil kulħadd.  Għaliex jekk l-informazzjoni tingħata lil xi membru partikolari, ma jidhirlix li dan il-membru jkun liberu li jużaha b'ċerti modi.  Għalhekk huwa importanti li ssir id-distinzjoni minn min ikun qed jagħti r-risposta.

  L-Onor. George Vella.

  ONOR. GEORGE VELLA:  Madam Speaker, bir-rispett kollu ma naqbilx, fis-sens li xorta tibqa'  r-responsabbilta' tal-ministru li hu jiġġudika fl-assessment tiegħu jekk dik l-informazzjoni hijiex ta' natura kummerċjali jew le.  Issa jekk ikun  jafda lill-Onor. Membru li jkun qed jagħmel il-mistoqsija, jista’ jgħidlu li l-informazzjoni hija  ta' natura kummerċjali u jekk  ikollu  bżonn ta' informazzjoni fuqha jista’ jgħaddihilu għaliex jaf li huwa bniedem responsabbli.  Imbagħad jekk kemm-il darba l-membru l-ieħor jgħid li dik l-informazzjoni se jagħmilha pubblika, sta għalih li jagħmel dan.  Imma l-ministru jkun qed jagħti dik l-informazzjoni lill-membru biex jekk ikollu xi dubji jew queries ineħħihom u għalhekk irridu nkunu responsabbli u jekk il-ministru jidhirlu li dik l-informazzjoni hija  ta' natura kummerċjali, allura l-membru li qed jirċeviha  għandu jirrispetta dik  l-opinjoni, jaqbel jew ma jaqbilx magħha.

DJAR - ŻIEDA FIL-KERA

15201.  L-ONOR.  CHRIS AGIUS staqsa lill-Ministru tad-Djar u Kunsilli Lokali:     Jista' l-Ministru jgħid fiex wasal il-każ dwar tibdil fl-ammont ta' kera relatat mal-mistoqsija parlamentari numru 14453?

  ONOR.  ALFRED PORTELLI (Ministru tad-Djar u Kunsilli Lokali): Jien informat illi saret l-investigazzjoni meħtieġa u ma jirriżultax illi għandu jkun hemm xi tibdil fir-rati tas-sussidju fuq il-kera tal-każ in kwestjoni.

  MADAM SPEAKER:  L-Onor. Ċensu Galea, mistoqsija supplimentari.

  ONOR. ĊENSU GALEA:  Madam Speaker, riċentement il-Ministru ħabbar li dawk il-persuni li se jkunu mneħħija minn postijiet fi slum areas  u jingħataw postijiet ġodda, se jkollhom skema ġdida ta' għajnuniet fuq il-kera li jingħataw.   Nixtieq inkun naf jekk il-Ministru huwiex f'pożizzjoni li jgħidilna kemm fil-fatt huwa s-sussidju, x'differenza hemm bejn is-sistema tal-lum u s-sistema ta' qabel u  kif ġiet applikata din is-sistema fil-każ ta' l-Imsida?

  MADAM SPEAKER:   Il-Ministru Portelli.

  ONOR. ALFRED PORTELLI:  Madam Speaker, jien ma niftakarx eżatt il-kategoriji kollha bil-figuri  għax bħalma jaf l-Onor. Galea xorta jibqa' l-fatt li kull min ħa post tal-gvern  wara l-1986 ikollu reviżjoni tal-kera kull sentejn.  Fil-fatt din ir-reviżjoni ssir fuq l-income ta' l-individwu li jkun joqgħod fil-post, pero' min-naħa tiegħi ma nsib l-ebda diffikulta' li  ngħaddilu  kopja ta' kif qassamna l-gruppi fl-iskema.  

  Aħna fassalna policy fuq l-evictees li fiha daħħalna wkoll lil dawk li jitneħħew minn post tal-Gvern biex, per eżempju, tinfetaħ xi  triq u għal dawn il-kategoriji ta’ persuni qed napplikaw l-istess kriterji li napplikaw għal dawk li jitneħħew minn postijiet li jkunu se jitwaqqgħu fi slum areas.  B’dan il-mod almenu wieħed ikollu gwida ta’ kif għandu jimxi.  Barra minn hekk,  lil dawk li jkunu evictees ħadna ħsieb li  nagħtuhom  sussidju addizzjonali barra l-ewwel sussidju li tajnihom.  Min-naħa l-oħra għamilna wkoll standardisation tal-kirjiet tal-postijiet tal-Gvern.  Ingħatajna  parir  mingħand l-Avukati tar-Repubblika li ma nistgħux ngħollu l-kera aktar minn dik li hemm  fil-kuntratt oriġinali u għalhekk  qgħadna attenti li dan ma jsirx. 

   Irrid infakkar wkoll li  fi żmien il-Gvern preċedenti ma kenux saru numru kbir ta' reviżjonijiet, mentri issa d-dipartiment diġa’ ra 1,200  file minn fost madwar 3,000 file ta' inkwilini li joqogħdu f'postijiet tal-Gvern.  Nassigura lill-Onor. Interpellant  illi  kieku baqgħet is-sistema l-antika ma kienx ikun hemm  roħs ta' madwar Lm2.80 fis-sena u  kieku ma saritx din l-istandardisation żgur li l-inkwilini tal-Gvern kien ikollhom iktar kera milli għandhom illum meta tinħadmilhom ir-reviżjoni tal-kera. 

  MADAM SPEAKER:  L-Onor. Carmelo Borg, mistoqsija supplimentari.

  ONOR. CARMELO BORG:   Jista' l-Ministru jieħu passi biex jitħaffu l-proċeduri ta' dawk in-nies li għandhom plot tal-gvern u jixtiequ jifdu ċ-ċnus tagħhom?  Nafu li jeżistu xi diffikultajiet mad-dipartiment ta' l-artijiet, pero' naħseb li huwa xieraq li din il-proċedura titħaffef sabiex dawn in-nies ikunu jistgħu jifdu ċ-ċnus tagħhom.

  MADAM SPEAKER:  Il-Ministru.

  ONOR. ALFRED PORTELLI:  Madam Speaker, fil-fatt bħalma jista' jikkonferma wkoll il-Ministru għax-Xogħlijiet Pubbliċi, saru diversi taħdidiet min-naħa tal-ministeru tad-djar u min-naħa ta' l-Awtorita' tad-Djar mal-Land Department sabiex insibu sistema kif nistgħu nħaffu aktar dawk it-talbiet li għandna min-nies li jew iridu jifdu ċ-ċnus ta' plots tal-gvern jew inkella  jridu jixtru l-post fejn joqogħdu li kienu ħaduh bħala kera mingħand l-Awtorita' tad-Djar. 

  Madam Speaker, naħseb li bħala nutara tgħallimni li f’dawn l-affarijiet hemm kwestjonijiet legali bejn il-gvern u s-sidien għaliex  gvernijiet preċedenti kienu ħadu artijiet għall-użu li fil-fatt  ma kenux proprjeta' tal-gvern.  Jien nista’ ngħid li min-naħa tagħna qegħdin ngħaġġlu kemm nifilħu biex nilqgħu t-talbiet ta’ dawk in-nies li jridu jifdu ċ-ċnus jew li jridu  jixtru postijiet tal-Gvern li joqogħdu fihom, rajna x’possibbiltajiet hemm, pero'  għadna ma wasalniex fejn nixtiequ.

MADAM SPEAKER:  Grazzi.  Il-ħin tal-mistoqsijiet issa għadda.  Tqegħid ta' karti.  Il-Prim Ministru.


TQEGĦID TA' KARTI

    ONOR. ALFRED SANT (Prim Ministru):  Sinjura President, inqiegħed fuq il-Mejda tal-Kamra:

 Tagħrif dwar impjegati fil-MITTS u fil-MEU, bi tweġiba għall-mistoqsija parlamentari numru 15249.    

  MADAM SPEAKER:   Grazzi.  Il-Ministru Bartolo.
  ONOR. EVARIST BARTOLO (Ministru ta' l-Edukazzjoni u Kultura Nazzjonali):  Madam Speaker, inqiegħed fuq il-Mejda tal-Kamra:

Tagħrif dwar maintenance agreements dwar IT hardware u/jew software fid-dipartimenti tal-Gvern li jaqgħu fid-dikasteru li għalih hu responsabbli l-Ministru ta’ l-Edukazzjoni u Kultura Nazzjonali, bi tweġiba għall-mistoqsija parlamentari numru 15288; u
f'isem il-Ministru tal-Finanzi u Kummerċ, inqiegħed fuq il-Mejda tal-Kamra:

Tagħrif dwar maintenance agreements għar-rigward ta' IT hardware u/jew software fid-dipartimenti tal-Gvern li jaqgħu fid-dikasteru li għalih hu responsabbli l-Ministru tal-Finanzi u Kummerċ, bi tweġiba għall-mistoqsija parlamentari numru 15287.

  MADAM SPEAKER:  Grazzi.  Il-Ministru Buhagiar.

  ONOR. CHARLES BUHAGIAR (Ministru għax-Xogħlijiet Pubbliċi u Kostruzzjoni):  Madam Speaker, inqiegħed fuq il-Mejda tal-Kamra:

Tagħrif dwar produzzjoni ta' ilma minn reverse osmosis plants għall-perjodu bejn l-1 ta' Jannar  u l-15 ta' Ġunju tas-snin 1996, 1997 u 1998,  bi tweġiba għall-mistoqsija parlamentari numru 15324; u

Tagħrif dwar spare parts mixtrija mill-MDS/WSC għall-użu fir-reverse osmosis plants, bi tweġiba għall-mistoqsija parlamentari numru 15326.

  MADAM SPEAKER:  Il-Ministru Grech. 

  ONOR. EDWIN GRECH (Ministru tal-Ħarsien Soċjali):  Madam Speaker, inqiegħed fuq il-Mejda tal-Kamra:

Tabelli li juru l-klassifika ta’ l-eta’ ta' persuni li kienu qed jirreġistraw għax-xogħol fl-ewwel parti tar-Reġistru matul Marzu 1998, bi tweġiba għall-mistoqsija parlamentari numru 14583;

Tagħrif dwar maintenance agreements għar-rigward ta' IT hardware u/jew software fid-dipartimenti tal-Gvern li jaqgħu taħt id-dikasteru tal-Ministru tal-Ħarsien Soċjali, bi tweġiba għall-mistoqsija parlamentari numru 15289.

  MADAM SPEAKER:  Il-Ministru Portelli.

  ONOR. ALFRED PORTELLI:  Madam Speaker, inqiegħed fuq il-Mejda tal-Kamra:

Kopja taċ-ċirkolarijiet/memos maħruġa mid-Dipartiment tal-Kunsilli Lokali, matul April 1998, bi tweġiba għall-mistoqsija parlamentari numru 14587;

Tabella li turi l-għadd ta’ applikazzjonijiet ġodda li daħlu fid-Dipartiment għall-Akkommodazzjoni Soċjali matul April  1998,  bi tweġiba għall-mistoqsija parlamentari numru 14588; u


Tabella li turi l-għadd ta’ applikanti li ġew allokati post tal-Gvern mid-Dipartiment għall-Akkommodazzjoni Soċjali, bejn Jannar u Mejju 1998, bi tweġiba għall-mistoqsija parlamentari numru 15244.

  MADAM SPEAKER:  Grazzi. Stqarrijiet ministerjali?  Mozzjonijiet?    L-Onor. Mintoff.


KSUR TA’ PRIVILEĠĠ 

  ONOR. DOM MINTOFF:  Madam Speaker, qed inqajjem ksur ta’ privileġġ li huwa  konness ħafna mal-proċedura ta' din il-Kamra.  

  Il-bieraħt lura rċevejt fax minn ditta ta' wieħed mill-aqwa magazines li hawn fid-dinja dwar l-affarijiet marittimi li jismu Lloyd's List,  fejn  korrispondenta ta' din il-gazzetta qaltli li l-consortium li qed nitkellmu fuqu issa u li jekk niftakar sewwa qalet li jismu Waterfront Consortium - jien ma nafx x’jismu  għaliex m'għandix x'naqsam xejn ma’ dawn in-nies - issuġġerewlha li f’dan il-Parlament  m'aħniex  qegħdin naraw jekk il-proġett huwiex tajjeb jew le imma qegħdin naraw kif nistgħu  nagħmlu biex niggranfaw miegħu ħalli niġġieldu lill-Gvern.  

  Issa jien m'hemmx għalfejn ngħid li ilni ħafna nipprova nġiegħel lill-Gvern jiżganċja l-vot ta' fiduċja li rabat ma’ dan il-proġett u allura  ħadd ma jista' jgħid li jien  qed nipprova  naqbad ma' dan il-proġett biex inwaqqa' l-gvern. Din hija l-ikbar  threat li issa ilha għaddejja fil-pajjiż fejn qed jipprovaw jgħidu li jien  irrid inwaqqa' l-gvern u  rrid li jsiru elezzjonijiet ġenerali, mentri kif taf int, Madam Speaker, u kif taf il-Kamra kollha, l-unika ħaġa li rrid  at this stage hija li jkollna l-fatti kollha ta’ dan il-proġett quddiemna biex inkunu  nistgħu niddiskutuh  bil-liberta' kollha, ngħidu fejn ma naqblux u  kif jista' jiġi rranġat. 

   Forsi dak li jkun jgħidli li jien qiegħed fil-parliamentary group.  Jien ngħid li l-Membri kollha ta’ din in-naħa tal-Kamra qegħdin fil-parliamentary group, pero’ ħadd ma kellu dawk il-pjanti li jien urejt  fuq it-television. Għalkemm jien kelli arranġament mal-whip biex jgħidli x'ikun għaddej fil-parliamentary group meta ma nkunx hemm,  min-naħa tiegħu qatt ma qalli xejn u sal-lum qatt ma qalli x'ġara fil-parliamentary group. Pero' huwa importanti wkoll li ngħid  x'ġara mal-media għaliex dan irid jirregola l-attivitajiet ta' kull Membru ta' dan il-Parlament.  

  Dalgħodu jien qbadt lill-kap tax-xandir tal-poplu Malti, dak li  jitħallas mill-poplu  biex jagħmel  ġid lill-poplu Malti u staqsejtu għaliex  meta  l-bieraħt lura marru jkellmuh għan-nom tiegħi biex jaraw jekk kienx  lest li jagħti esclusive interview dwar dan is-suġġett importanti ħafna li ħadd ma kellu l-pjanti tiegħu u li suppost li se jagħmilhom il-consortium,  qalilhom biex iħallu f’idejh  u mbagħad fl-aħħar minuta beżaqli mis-sunnara meta  jien mingħalija li se jkun hemm preżenti x-xandir  tan-nazzjon  u dak tan-Nazzjonalisti. Madam Speaker, min-naħa tiegħu wrieni  li għamel ħażin.  Qed ngħid dawn l-affarijiet  biex ma jkomplux isiru għaliex il-kap tax-xandir ta’ l-Istat irid jaqdi  dmiru u jien għidtlu li lili m’hu qed jagħmilli l-ebda pjaċir billi jipprometti li meta jkun hemm xi ħaġa hekk jġibha b’mod sħiħ.  Issa jekk jagħtihiex diretta jew inkella wara, irid isir bi  ftehim miegħi għaliex  jekk jgħidli li se jagħtiha fl-4.00 a.m. jew fil-5.00 a.m.,  ngħidlu li jrid jiċċajta.  Imma fuq din il-kwestjoni qbilna wkoll.  Issa għaliex qed ngħid dawn l-affarijiet, Madam Speaker?  

    L-avukat tiegħi skopra li  dan il-consortium  kien qed jgħid il-ħin kollu li  mhux hu xewwex lil din il-korrispondenta barranija biex tgħid li jien qed nipprova nwaqqa' l-Gvern u li dan m'għandux x'jaqsam mal-proġett.  Dan taf xi jfisser, Madam Speaker?   Dan ifisser li jekk  aħna  nieħdu l-fama hawn ġew li meta jiġu l-barranin biex jagħmlu xi proġett hawn Malta, aħna nipprovaw  nisservew bihom biex inwaqqgħu l-gvern, allura l-pajjiż se nitfgħuh fil-ħmieġ u fit-tajn.  Jien niġi naqa’ u nqum x’jgħidu Lloyd’s List, imma dan jagħmel ħsara kbira lil pajjiżna.  Jekk se nieħdu l-fama  li għax ma nkunux naqblu fuq xi ħaġa mal-gvern inkissru anke dawk l-affarijiet li jiġu bihom hawnhekk il-barranin in good faith, allura verament inkunu qed niġġennu.  Għalhekk jien  heddithom bil-libell u bil-malafama. Jien naf li s-Sedja trid timxi mal-proċeduri ta’ din il-Kamra fuq każ ta’ ksur ta’ privileġġ, imma jien ma nistax nistenna sakemm jgħaddu dawn il-proċeduri kollha għaliex mhux biss irrid  niddefendi lili nnifsi imma rrid niddefendi  lill-pajjiż u lill-Kottonera minn dan il-ħmieġ li qed jaqa' fuqna. 

  Madam Speaker, jien  inħoss li issa tant tħawdu l-affarijiet u tant għamilna affarijiet koroh - għaliex wara kollox jien nifforma parti mill-Gvern, għalkemm jien konvint li  kieku kelli mmut għada n-nies jgħidu li kont raġel  sa l-aħħar minuta għaliex  li qed nagħmel mhux għalija - li ma nafx kif se nagħmlu biex  noħorġu minn din il-kobba.  Irrid ngħid ukoll li jien irċevejt  ittra  mill-consortium  ta' qabel fejn qaluli li riedu jiltaqgħu miegħi biex jiddiskutu dawn l-affarijiet.  Qed ngħidhom dawn l-affarijiet ħalli  kulħadd ikun jaf bihom.  Nirringrazzjak, Madam Speaker.

  MADAM SPEAKER:   Grazzi.  Is-Sedja nnotat dan il-każ u issa tieħu l-passi neċessarji.   L-Onor. Mintoff.

  ONOR. DOM MINTOFF:  Jien diġa' ġbidltek l-attenzjoni dwar theddid ta’ bombi li qed jasluli d-dar, u qajjimt dawn l-affarijiet mhux għaliex nibża’ imma jien għandi familja wkoll u se ngħid minn hawn li min imissli l-familja u naqbdu, m’inix se mmur qrati.  Grazzi, Madam Speaker.

  MADAM SPEAKER:   Fil-fatt diġa’ ttieħdu passi u l-ittra li tajtni għaddejtha lill-Pulizija.  

Ordnijiet tal-Ġurnata.


ORDNIJIET TAL-ĠURNATA

RIŻOLUZZJONI DWAR ENFITEWSI TEMPORANJA TA' MOLLIJIET, BINI U DRITT TA' RMIĠĠ FIL-BIRGU U L-ISLA LIL PORT COTTONERA LIMITED 

Tkompli mill-1 ta' Lulju, 1998.

  MADAM SPEAKER: Aktar rimarki?  L-Onor. Karl Chircop.

  ONOR. KARL CHIRCOP:  Madam Speaker, jien beħsiebni nkompli dan id-dibattitu dwar  ir-riżoluzzjoni minkejja  l-kriżi u  l-konfużjoni sħiħa li jeżistu f'pajjiżna, pero’ qabel ma niġi għas-suġġett  tajjeb li naraw verament fiex jinsab il-pajjiż bħalissa għaliex aħna ma rridux inqarrqu bin-nies.  Effettivament l-ekonomija ta' pajjiżna bħalissa m'hijiex sejra ħażin u kif jaf kulħadd fl-ewwel jiem tal-ħatra tiegħu bħala Prim Ministru, l-Onor. Alfred Sant kien iddikjara  li s-settur privat għandu jkun il-mutur ta' l-ekonomija tagħna u meta qal hekk  żgur  li ma kellux f'moħħu ekonomija ċentralizzata fejn il-gvern ifittex li jkabbar is-sehem tiegħu fl-ekonomija.  

  Din kienet dikjarazzjoni kuraġġuża meta wieħed iqis is-sitwazzjoni ekonomika li sab ruħu fiha l-Gvern Laburista  dak iż-żmien, fejn  kien wiret ekonomija li  kienet tiddependi wisq fuq l-infiq tal-gvern. Sfortunatament din is-sitwazzjoni  għadha teżisti llum  - għaliex ma rridx nagħti l-impressjoni li aħna għamilna xi miraklu u mil-lum għal għada qlibna l-folja - pero' l-Gvern Laburista ried  jara x'jagħmel biex is-settur privat ma jibqax iserraħ wisq fuq in-nefqa tal-gvern u għalhekk  inħoloq spazju fejn is-settur privat seta' jiżviluppa u ma jibqax imdendel mad-djul il-gvern.  Fil-fatt kull settur ekonomiku ġie eżaminat, b’mod partikolari l-kumpanniji parastatali, abbażi ta’  rapporti finanzjarji serji u razzjonali u saru anke xi rakkommandazzjonijiet.  Dan wassal biex ċerti kumpanniji, bħalma hija l-Gozo Channel, mill-ewwel bdiet tirreġistra xi forma ta' qligħ u  fil-kontest ta' din ir-riżoluzzjoni tal-Kottonera ma nistax ma nsemmix il-Malta Drydocks fejn konna ppreżentajna riżoluzzjoni f'dan il-Parlament li  kienet tenfasizza tibdil radikali kemm fit-tmexxija tal-Malta Drydocks kif ukoll  fil-mentalita' tad-dipendenti tagħha.  

  Fil-fatt diġa’ bdew jinkisbu riżultati pożittivi  u nista’ ngħid li dan l-aħħar meta kont Piraeus fil-Greċja,  fejn attendejt għal maritime exhibition internazzjonali, ġejt informat li sar esperiment fejn il-Malta Drydocks esebixxiet mhux fi ħdan il-padiljun ta' Malta iżda fi ħdan il-padiljun ta' aġent privat li huwa aġent internazzjonali bbażat f'Piraeus fil-Greċja u  kien hemm  prospettivi ta’ ordnijiet sbieħ għal xogħol għall-Malta Drydocks.  Mhux ta' b'xejn li l-ħaddiema tal-Malta Drydocks għandhom fiduċja sħiħa fit-tmexxija ta' dan il-Gvern u inutli li  noqogħdu nġibu skużi bil-lobbying  ta' l-unions tax-xellug meta aħna konna għadna fl-Oppożizzjoni. 

   Kulħadd jaf li r-ristrutturizzazzjoni dejjem ikollha xi konsegwenzi diffiċli, pero’ madanakollu l-Gvern huwa konvint li jekk l-ekonomija Maltija ma tiġix ristrutturata llum, il-konsegwenzi għall-ekonomija jkunu ħafna agħar fil-futur qarib.  Dan l-eżempju nistgħu narawh  meta wieħed ikun qed irabbi t-tfal tiegħu b'għożża u jaf li xi kultant irid ikun iebes magħhom u jżomm id-dixxiplina proprju biex jinvesti fil-futur tagħhom.  Jien naħseb li kulħadd jiftakar  il-kliem fieragħ tal-Gvern Nazzjonalista li se nidħlu membri fl-Unjoni Ewropea mil-lum għal għada u l-istqarrijiet li kienu jsiru  li l-ekonomija tagħna kienet lesta għad-dħul fl-Unjoni Ewropea.  Madanakollu l-aċċettazzjoni tagħna bħala membri sħaħ qatt ma seħħet proprju minħabba l-fatt li l-ekonomija tagħna ma kenitx ippreparata għal dan il-pass.  X'għamel il-Gvern Laburista f'dawn l-aħħar sena u nofs? 

   Kif tela' fil-gvern il-Partit Laburista mill-ewwel għaraf l-importanza tas-settur ekonomiku u fil-fatt l-esportazzjoni żdiedet bħalma żdiedu n-numru ta' turisti li jżuru xtutna.  Fil-fatt fil-perjodu ta' bejn Jannar u Marzu ta' din is-sena  l-esportazzjoni domestika żdiedet b’madwar Lm13-il miljun li hija ekwivalenti għal iktar  minn 13% fuq  l-istess perjodu tas-sena l-oħra.  L-esportazzjoni totali lejn l-Unjoni Ewropea żdiedet ukoll bi 13% fil-bidu ta' din is-sena, filwaqt li kien hemm żieda ta' 7% f'dik li hija esportazzjoni lejn l-Amerika u żieda ta’ 21% fl-esportazzjoni lejn l-Asja. Jekk effettivament se nkomplu norbtu din ir-riżoluzzjoni ma' vot ta' fiduċja fil-Gvern Laburista, irridu ngħidu li l-ekonomija tal-pajjiż sejra tajjeb.  Fil-fatt fid-19-il xahar li ilna fil-gvern tajna priorita'  lis-settur tat-turiżmu u rnexxilna nwaqqfu t-triq tan-niżla li kien qabad dan is-settur  fl-aħħar sena ta' tmexxija Nazzjonalista fejn minn  tnaqqis ta' 6%,  aħna  mhux talli ma ħallejniehx at a loss talli effettivament it-turiżmu żidnieh b'5.4%.  Apparti minn dan, il-cruise liners li jżuru pajjiżna żdiedu b’madwar 80% u huwa stmat li din is-sena għandhom jidħlu madwar 200 vapur tal-passiġġieri fi xtutna. 

  Madam Speaker, effettivament aħna għandna nħarsu lejn dan il-proġett tal-Kottonera fit-totalita' tiegħu  mhux biss biex insebbħu u nġibu 'l quddiem il-Kottonera imma anke biex inżidu l-kummerċ fuq dawn iż-żewġ mollijiet li jħarsu lejn xulxin.  Jekk jirnexxilna niżviluppawhom kontemporanjament inkunu qegħdin iktar milli nirdoppjaw il-potenzjalitajiet ta' dawn iż-żewġ proġetti flimkien.  L-importanza li dejjem ta dan il-Gvern lis-settur privat hija waħda notevoli u kien propju għal dan il-għan li anke f'dan il-proġett ħsibna sabiex indaħħlu mhux biss investiment privat lokali, imma investiment  barrani mill-Istati Uniti għal dan il-proġett.  Fil-fatt din hija l-ewwel darba f'dawn l-aħħar 30 sena fejn investiment Amerikan qed jersaq lejn pajjiżna u din hija  prova tal-fiduċja ġdida li l-Amerikani għandhom fit-tmexxija ġdida Laburista.  Iż-żjara ta' l-ex-Ambaxxatur Paolino, apparti dan il-proġett,   kienet  tikkonċerna wkoll aktar investimenti  Amerikani.  Dan l-aħħar  deher artiklu f'ġurnal prominenti Amerikan “The Washington Times” li fost oħrajn faħħar l-isforzi li qed isiru sabiex pajjiżna jitmexxa fuq linji aktar aġġornati.  Il-provi tal-progress taħt dan il-Gvern, Madam Speaker, jispikkaw bla dubju ta' xejn anke meta tanalizza d-deċiżjonijiet li qegħdin jieħdu l-industrijalisti privati.  

  L-industrija privata qed terġa' tieħu spinta kbira 'l quddiem bis-saħħa tal-mergers ta' kumpanniji kbar.  Il-fatt li kumpanniji bħal Farsons u Marsovin se jingħaqdu flimkien juri li l-progress ekonomiku żgur  qed iseħħ.  Ftit wara li ħarġet din l-aħbar, smajna wkoll li se ssir  amalgamazzjoni  bejn id-ditta ta' l-assigurazzjoni ta' Gasan u dik ta' Galdes & Mamo.  Din hija  prova ċara ta' ekonomija b'saħħitha għaliex dawn il-mergers isiru minħabba l-antiċipazzjoni ta' aktar profitti u huma sinjal qawwi li l-pajjiż ikun qiegħed javvanza 'l quddiem ekonomikament.  Barra minn hekk jgħinu biex l-ekonomija tagħna tissaħħaħ b'tali mod li tkun tista' tħabbatha ma' ekonomiji tal-pajjiżi ta' l-Unjoni Ewropea għaliex id-daqs medju ta' kumpanniji Maltin huwa żgħir wisq biex ikun jista' jikkompeti fix-xena internazzjonali.  Meta jasal iż-żmien li Malta tkun verament lesta għal sħubija fl-Unjoni Ewropea, kumpanniji Maltin ikunu jridu jiffaċċjaw kompetizzjoni iktar ħarxa fis-swieq internazzjonali.  Dawn il-mergers iżidu l-attivita' fl-istock exchange ta’ pajjiżna  u jista' jkun hemm il-possibbilta' li jiġu  murija fl-istock exchanges barra minn Malta.  Fil-fatt  dawn l-avvenimenti jħajru aktar kumpanniji biex jagħmlu l-istess ħaġa u b'hekk l-industrija Maltija ssir aktar kompetittiva.  

  Pero’ dan ma jfissirx  li kollox huwa ward u żahar għaliex  hemm id-drittijiet tal-ħaddiema li aħna bħala Partit tal-Ħaddiema rridu nibqgħu nħarsuhom u ħafna mergers iridu jkunu mħarsa direttament mill-Gvern. Fl-interess tal-kompetizzjoni ħielsa l-Gvern irid jassigura li ħadd ma jibni monopolju u jikkontrolla xi settur partikolari  ta' l-ekonomija Maltija.

  MADAM SPEAKER:  L-Onor. Ċensu Galea.

  ONOR. ĊENSU GALEA:  Madam Speaker, irrid niġbed l-attenzjoni tas-Sedja li barra li  d-diskussjoni hija waħda irrelevanti għal dak li għandna quddiemna, hawn ukoll nuqqas ta’ quorum  fil-Kamra.  

  MADAM SPEAKER:  Hawn talba għal quorum u għalhekk is-Seduta hija sospiża għal  ħames minuti.

Is-Seduta ġiet sospiża fis-6.55 p.m. u rriżumiet ħames minuti wara.
  MADAM SPEAKER:  L-Onor. Chircop jista' jkompli bid-diskors tiegħu.

  ONOR. KARL CHIRCOP:  Madam Speaker, kif jgħidu t-Taljani la verita'  offende u   jien kont qed nipprova nuri għalfejn in-Nazzjonalisti ħarġu kontra dan il-proġett għaliex filwaqt li l-ekonomija Maltija sejra tajjeb, aħna konna se nintroduċu dan il-proġett biex  inkomplu ntejbu l-qagħda ekonomika tal-pajjiż.  Fil-fatt dan iwassalna biex nikkonfermaw li s-saħħa attwali ta' l-ekonomija Maltija hija xhieda tal-kunfidenza li jgawdi dan il-Gvern mas-soċjeta' tal-kummerċjanti.  U hawnhekk nista’ nsemmi, per eżempju, is-suċċess tal-ħruġ ta' l-ishma tal-Maltacom kemm  hawn Malta u kif ukoll barra minn Malta u din hija prova oħra ta' fiduċja assoluta fil-Gvern Malti.  Effettivament  l-interess qawwi fl-ishma tal-Maltacom juri kemm l-iskuża għall-kriżi politika hija waħda superfiċjali għaliex kemm iċ-ċittadini Maltin u kif ukoll in-nies barra minn Malta huwa fiduċjużi li l-Gvern se jissaħħaħ wara din il-kriżi. L-akbar prova ta' dan hija proprju t-tkabbir ekonomiku għal din is-sena, Madam Speaker, li effettivament qabeż ir-rata ta' 11% tal-gross domestic product.  Fil-fatt  din ir-rata hija aqwa mill-ogħla rata li qatt kien hawn taħt amministrazzjoni Nazzjonalista.  Jekk din m'hijiex kunfidenza fil-gvern,  allura  x'suppost nagħmlu biex niksbu l-kunfidenza?   Il-credit ratings l-aktar riċenti li taw  l-iStandard and Poor lil  Malta effettivament baqgħu l-istess u  fil-fatt ir-ratings qegħdin   A+ għal dawk li huma flus barranin filwaqt li huwa AA+ għal dawk li huma flus lokali.   Kien hemm ukoll kumpannija oħra li tispeċjalizza f'dan il-qasam tar-ratings, il-FITCH  IBCA Ltd li  tat rating tajjeb lill-ekonomija Maltija. F'Malta l-politika għandha sehem kbir  fil-proċess ekonomiku.  Sfortunatament dan ma jistax jingħad għall-Istati Uniti  fejn jiftaħru li jisimgħu bil-gvernijiet tal-ġurnata meta jitwieldu u jmutu biss.  

  Irrid ngħid ukoll li l-polz mgħaġġel fis-setturi turistiku jinħass b’mod ċar u issa wasal iż-żmien tant mistenni wara li l-Gvern Laburista għamel dak kollu li seta' biex jikkoreġi l-iżbalji tan-Nazzjonalisti u jimla l-ħofor li ħallew warajhom. Wara kollox jekk il-proġett tal-Kottonera ma jimxix 'il quddiem inkunu qegħdin nagħtu vantaġġ kbir lill-kompetituri tagħna barranin 'l hinn minn xtutna u mhux lill-Oppożizzjoni jew lil min qed ifixkel.  Irridu nkunu konxji mill-fatt li fil-Mediterran il-ħin kollu jsir titjib fil-faċilitajiet tal-vapuri tat-turisti u tal-yachts lussużi.  Per eżempju, f'Port Vell f'Barcelona  għadu kif ġie inawgurat proġett ġdid li jikkonsisti f'moll u anke marina ultra  moderna li tinkludi fiha ukoll maxi cinema u l-akbar aquarium  li hawn  preżentement fl-Ewropa.  Għalhekk jien  nistaqsi:  Aħna għandna nibqgħu spettaturi ta' dan il-proċess kollu li qed iseħħ madwarna u ma nimxux 'il quddiem?    Issa ħalli niġi proprju għall-kwestjoni li għandna quddiemna  sabiex tan-naħa l-oħra ma joqogħdux jaħsbu li qiegħed indur mal-lewża jew li  rrid naħli ż-żmien. 

  Kif diġa' għidt, dan il-Gvern qed iqis il-proġett tal-Kottonera bħala l-ewwel fost sensiela ta' proġetti li jridu jseħħu f'dan il-pajjiż u se jseħħu dment li l-Partit Laburista jibqa’ jmexxi dan il-pajjiż.  Dawn il-proġetti  mhux biss se jsebbħu n-Nofsinhar ta' Malta u d-dawra tal-Port il-Kbir, imma  se jservu wkoll sabiex l-ekonomija Maltija tkompli miexja 'l quddiem fuq linja aktar moderni, cioe’ fuq il-bażi li l-ekonomija tagħna  tagħti wiesgħa biżżejjed għal investiment privat, kemm lokali kif ukoll  barrani, basta jkun hemm il-buona volonta' li l-affarijiet isiru sewwa fl-interess ta' pajjiżna.  Aħna ma rridux  ngħinu kumpanniji fantażmi li jipprovaw jużaw lil pajjiżna sempliċement biex forsi jirriċiklaw xi flus jew għal xi skop ieħor, bħalma kienet  il-kumpannija ta' l-AMS.  

  Meta niġu biex nitkellmu fuq il-Kottonera minn fuq dawn is-siġġijiet ma rridux inħarsu biss lejn il-vantaġġ politiku li  nistgħu nieħdu għaliex  f'dawn l-inħawi jgħixu nies dħulin li trid tagħmilha  magħhom ta' kuljum u mhux biss xi erbat ijiem qabel l-elezzjoni.  U hawnhekk  ma nistax ma nwiddibx lin-Nazzjonalisti stess li jgħixu f'dawn l-inħawi li taw il-vot tagħhom lil dawk il-politikanti  li ġew iħabbtu l-bibien tagħhom fl-aħħar ftit minuti qabel l-elezzjoni u xtrawhom b'ħafna affarijiet artifiċjali bħalma huma l-istreet parties u rigali oħra li tqassmu waqt dawn l-istreet parties.  Lil dawn in-nies nistaqsihom:  Għaliex ma vvotajtux lil dawk id-deputati  li proprju jistgħu jħossu l-polz tagħkom, bħas-Sur Manwel Borda li verament jaf xi tħossu?  Aħna d-deputati li nagħmluha man-nies tal-Kottonera nafu x'inhuma  x-xewqat u l-aspirazzjonijiet ta' dawn in-nies, u nafu wkoll il-problemi soċjali tagħhom, Madam Speaker. 

   Waħda mill-problemi kbar li jeżistu fil-Kottonera u li ħadd  ma jista' jinjora hija l-problema tal-housing.  Din il-problema  ilha ġejja għexieren ta' snin, tant li kienet waħda mill-kawżi li ħafna nies telqu minn  dawn l-inħawi għaliex ma setgħux ikomplu joqogħdu f'postijiet li m'humiex daqstant aċċessibbli minħabba raġunijiet ta' saħħa u ma setgħux ilaħħqu ma' l-ispejjeż tal-manutenzjoni  ta' dawn il-postijiet li spiss ikunu antiki, umdużi u anke fi stat delapidat.   Dan wassal ukoll biex  illum il-ġurnata fil-Kottonera għandna wieħed mill-ogħla rati ta' postijiet battala fil-pajjiż, anke jekk  fil-maġġor parti tagħhom dawn il-postijiet huma ta’ sidien privati.  Wieħed irid jirrealizza li jekk dan il-proġett jieħu spinta 'l quddiem il-prezz ta' din il-proprjeta' se jogħla b'ammont konsiderevoli u allura din għandha tkun waħda mir-raġunijiet għaliex għandna napprovaw dan il-proġett.  Barra  minn hekk,  l-istandard of living  tan-nies tal-Kottonera  se jogħla għaliex proprju l-area kollha kemm hi se timxi 'l quddiem u tibbenefika minn dan il-proġett.  Għalhekk jien ngħid li dan żgur għandu jkun argument favur li jseħħ il-proġett, Madam Speaker.   Is-saħħa ta’  dawn in-nies  sofriet ukoll matul dawn l-aħħar għexieren ta' snin minħabba n-No. 1 Dock minħabba d-dħaħen tas-sandblasting u ż-żjut li jiskulaw mill-bastimenti fl-ibħra tal-madwar bir-riżultat li ħafna nies li joqogħdu f'dawn l-inħawi  jbatu minn ħafna mard tas-sider, allerġiji u asthma.  

  Irrid nitkellem ukoll fuq il-livell ta' l-edukazzjoni ta' dawk it-tfal u żgħażagħ illi joqogħdu fil-Kottonera, Madam Speaker.  Kulħadd jaf illi l-Kottonera għandha l-iżgħar ammont ta' studenti li jidħlu u jiggradwaw  mill-Universita'.  Barra minn hekk, f'dawn l-inħawi għandna livell qawwi ħafna ta' illitteriżmu. Jien nistaqsi lid-deputati u lill-kandidati kollha li jikkontestaw fuq dan id-distrett, huma ta’ liema kulur politiku huma, kemm iżuruhom żgħażagħ ta' kuljum illi jkunu qegħdin ifittxu xi forma ta' impjieg u li lanqas ikollhom kwalifika waħda biss fuqxiex jaħilfu.  Allura kif qatt nistgħu naspiraw li xi darba dawn in-nies se jimxu 'l quddiem?  Kif jgħid il-qawl Malti “Ma’ min rajtek xebbahtek” u fil-fatt dak li qed jiġri fil-Kottonera għaliex iż-żgħażagħ  illi qed jitrabbew fil-Kottonera m'għandhomx motivazzjoni sabiex jimxu 'l quddiem u ma jingħatawx l-eżempju sa minn meta jkunu għadhom żgħar  sabiex  jagħmlu l-kuraġġ ħalli jkomplu jistudjaw.  Nista’ ngħid li  l-iskemi tal-pupil/student workers illi kienu twaqqfu taħt amministrazzjoni Laburisti passati ma kenux daqshekk ta' għajnuna daqskemm forsi kien mixtieq  għaliex dawn l-iskemi kienu effettivi għal min diġa' kien  qiegħed  fil-lower middle class,   mentri min kien fil-klassijiet il-baxxi tas-soċjeta' ma tantx seta' jibbenifika minnhom għas-sempliċi raġuni li s-social framework tal-lokal xorta waħda ma ġietx mogħtija dik l-imbuttatura ħalli jkun hemm inizjattiva privata sabiex il-ġenituri l-ewwel jimmotivaw lilhom infushom imbagħad jimmotivaw lil uliedhom.  Waqt li nkun qiegħed fuq xogħli fil-Birgu kuljum  niltaqa' mal-problema taċ-ċertifikati ta’ l-assenteiżmu mill-iskejjel u niskanta meta nara lil  dawn l-istudenti akkumpanjati mill-ġenituri tagħhom stess.  Dan ifisser li minflok li l-ġenituri qed  jagħtu eżempju tajjeb u jfiehmu lil uliedhom illi fl-iskola iridu jagħmlu daqsxejn sforz u sagrifiċċju għaliex jiswielhom għal quddiem, qed jiġri bil-maqlub  u jitolbuk huma stess sabiex tiskuża lil uliedhom mill-iskola ħalli jkunu jistgħu jmorru jaħdmu baxx baxx.  Fil-maġġor parti ta’ dawn il-każi, fil-familja  ma jkunx hemm dik l-aspirazzjoni għolja għal dak illi jirrigwarda achievements akkademiċi. 

   Irrid nitkellem ukoll fuq il-problema  tad-droga li tolqot lil dawn l-inħawi, għalkemm irrid nammetti li din hija problema li taffettwa kwalunkwe klassi tas-soċjeta'  f’kull lokal f’Malta.  Pero' min-naħa l-oħra kulħadd jaf illi inqas ma ż-żgħażagħ tagħna jkollhom motivazzjoni, iktar għandhom iċ-ċans illi jaqgħu fil-vizzju tad-droga minħabba li  d-drogi jikkaġunaw illużjonijiet sbieħ f’moħħ dawn iż-żgħażagħ u allura d-droga sservi ta’ refuġju għal dawn iż-żgħażagħ illi jkunu diżappuntati għaliex ikunu għadhom ma akkwistaw xejn f’ħajjithom.  Madam Speaker, ikun żball kbir jekk wieħed ma jeħux ħsieb il-livell primarju tal-prevenzjoni  meta jkun qed jipprova jittekkilja din il-problema u dan jista’ jsir billi tingħata edukazzjoni mill-iskejjel tagħna.  Jien nemmen illi l-problema ta' l-assentejiżmu mill-iskejjel u l-problema tad-drogi għandhom jiġu miġġielda flimkien.  Naħseb illi dan il-proġett tant se jiġġenera investiment f'din l-area u tant se joħloq inizjattiva privata li awtomatikament dawn il-familji għandhom ikollhom futur aħjar.  Wieħed ma jridx jinsa jsemmi l-1,000 impieg ġdid li se joħloq dan il-proġett u kulħadd jaf kemm hemm nies jirreġistraw għax-xogħol minn dawn l-inħawi li kollha kemm huma se jibbenifikaw minn dan il-proġett innifsu.  Jien nistaqsi:  X'qatt għamlu n-Nazzjonalisti fis-settur tas-saħħa fir-reġjun tal-Kottonera ħlief illi ħallew il-poliklinika ta' Bormla taqa' biċċiet u fi stat żdingat bil-ġrieden jiġru liberalment fis-sular t'isfel fejn kienet l-għassa l-antika?   Aħna sibna d-dar ta’ l-anzjani f’Bormla fi stat prematur ħafna fost ħafna dejn  li kien hemm mal-kuntratturi li kien għad baqgħalhom x’jitħallsu tax-xogħol illi kienu diġa' għamlu.  

   Madam Speaker, issa niġi għall-punt l-aktar kruċjali.  Għaliex  in-Nazzjonalisti ma jridu bl-ebda mod japprovaw dan il-proġett  tant  meħtieġ għal dan ir-reġjun u  għall-pajjiż kollu kemm hu?  Jien  ma stajtx ħlief nidħak meta dan l-aħħar kont qed naqra ktieb illi jirrigwardja l-Birgu li  jismu “Birgu - A Maltese Maritime City”, li kien  ġie ippubblikat  fl-1993.  Ikolli nistqarr hawnhekk illi peress illi huwa ktieb estensiv ħafna ma kellix ċans  naqrah kollu meta kont xtrajtu, pero' dan l-aħħar kont qiegħed inħares lejh  u laqatni ħafna l-epilogu ta' dan il-ktieb.  Dan il-kapitlu ma nkitibx minn xi  ħadd f'din il-Kamra imma min kitbu żgur illi kellu sehem importanti fit-tfassil ta' strateġija li farrket   ix-xogħol  siewi li kien wettaq il-Partit Laburista fis-snin sebgħin u tmenin, speċjalment mill-Perit Mintoff innifsu.  Dan il-bniedem bil-filosofija tiegħu kien kapaċi jagħraf x'kienu d-djufijiet tal-partit fil-gvern ta' dak iż-żmien, il-bniedem illi  kien strumentali biex jitfasslu l-famużi 20 punt.  Għalkemm l-istorja turina li  ħafna minn dawn l-20 punt ġew imwettqa, kien hemm oħrajn illi  ġewx imwettqa mill-Partit Nazzjonalista  immexxi mill-Onor. Fenech Adami, b'mentalita' ta' konfrontazzjoni politika. Issa nafu li effettivament din il-mentalita' għadha teżisti sal-ġurnata tal-lum għax nafu dak illi seħħ fi ħdan il-Grupp Parlamentari Nazzjonalista l-ġimgħa l-oħra meta l-Onor. Fenech Adami u xi wħud  minn sħabu pproponew illi jibbojkotjaw lill-Parlament. 

  THE DEPUTY SPEAKER:  L-Onor. Ċensu Galea.

  ONOR. ĊENSU GALEA:  Sur President,  il-punt illi għadu kif semma l-Onor. Chircop diġa' ġie miċħud bl-iktar mod assolut u hija assolutament invenzjoni ta' min qalha jew  kitibha.  Il-Grupp Parlamentari Nazzjonalista fl-ebda  mument ma ddiskuta jew inkella kkonsidra li jibbojkottja lill-Parlament u nistieden lill-Onor. Chircop biex  jissostanzja dak illi għadu kif qal  jew inkella jirtiraha.

  ONOR. KARL CHIRCOP:  Jien kont qed nirreferi għal dak li ntqal fil-gazzetta.

 THE DEPUTY SPEAKER:  Onorevoli Chircop, irridu nkunu korretti ma’ dak illi nkunu qegħdin ngħidu.

  ONOR. ĊENSU GALEA:  Sur President, jew jissostanzja din il-gidba li għadu kif qal jew inkella jirtiraha.

  THE DEPUTY SPEAKER:  Onorevoli Chircop irridu nkunu korretti ma’ dak illi jingħad hawn ġew.  (Interruzzjonijiet)   L-Onor. George Vella, on a point of order.

  ONOR. GEORGE VELLA:  Point of order, Sur President. Ma nħossx illi hemm xi raġuni għaliex l-Onor. Ċensu Galea ma jistax jippermetti li l-Onor. Chircop jagħti l-interpretazzjoni tiegħu ta' l-aħbarijiet u dak illi jintqal  fil-gazzetti.  L-Onor. Chircop għandu dritt jagħti l-interpretazzjoni tiegħu bħalma n-naħa l-oħra għandha dritt  tkompli tirrepeti affarijiet illi aħna ċħadnihom miljun darba u huma jibqgħu jgħiduhom.  

  THE DEPUTY SPEAKER:  Għandi nifhem li l-Onor. Chircop qed jikkwota mill-gazzetta u l-Onor. Ċensu Galea qiegħed  jikkwota mill-istqarrija li saret  min-naħa l-oħra.  Jiena naħseb li din il-kwestjoni għandha tingħalaq  hawnhekk.  (Interruzzjonijiet)  L-Onor. Ċensu Galea, on a point of order.

  ONOR. ĊENSU GALEA:  Sur President, ma jistax ikun illi l-Parlament jiġi wżat biex jipperpetwa l-gideb.  (Interruzzjonijiet)

 THE DEPUTY SPEAKER: Ikompli l-Onor. Karl Chircop.

  ONOR. KARL CHIRCOP:  Jien diġa’  aċċennajt li kont qed nirriferi għal dak li ntqal fil-gazzetti.  Inkompli ngħid li l-bniedem li kiteb l-epilogu tal-ktieb “Birgu - A Maltese Maritime City”  huwa l-ex-Rettur ta’ l-Universita',  ir-Rev. Peter Serracino Inglott, fejn fih qed  jispjega kif il-Birgu huwa l-ikbar xhieda  f'pajjiżna tat-transizzjoni li seħħet minn żmien il-medjuevu għal żmien ir-rinaxximent.  Fil-fatt qiegħed  jargumenta favur il-potenzjal illi għandu dan il-post, jekk dejjem jiġi żviluppat bil-għaqal, u qed jgħid  - u se jkolli nikkwota bl-Ingliż - li:

''To me it seems clear that the most luminous future for Birgu lies in the revitalisation of its glorious but sadly decayed waterfront.  It is necessary that the waterfront be enlivened with sidewalks, cafes, shops, restaurants and hotels. The kind of use that is being envisaged for this particular area is such that its financing cannot be a matter of just government investment.''.

  Meta wieħed jifli dan l-artiklu illi għadni kif ikkwotajt jinduna li dan il-bniedem, li fil-passat tgħidx kemm ħadem minn taħt biex jipprova jfarrak lill-Partit Laburista, illum il-ġurnata jaqbel  perfettament mal-policies il-ġodda tal-Partit Laburista u dan juri illi n-nies illi ssapportjaw lill-Partit Nazzjonalista fil-passat m’humiex qed jaqblu mal-policies ta’ l-Oppożizzjoni.  Dan juri wkoll illi l-Partit Nazzjonalista jinsab miexi bla direzzjoni u b'ħafna diżgwid intern li  llum il-ġurnata  ħareġ anke fil-beraħ.  Jiddispjaċini għal dawk il-votanti  li fl-aħħar elezzjoni ġenerali vvotaw għall-Partit Nazzjonalista, partit antikwat b'menalita' ta' konfrontazzjoni li għadu qed jaħdem fuq linji ta' politika ta' madwar 20 sena ilu. Grazzi, Sur President. 

  THE DEPUTY SPEAKER:  Grazzi.  Aktar rimarki? L-Onor. Alex Sceberras Trigona.

  ONOR. ALEX SCEBERRAS TRIGONA:  Sur President, ma kontx beħsiebni nitkellem fuq din ir-riżoluzzjoni  għaliex,  bir-rispett kollu lejn sħabi kollha ta’ din il-Kamra,  l-ewwelnett  kont nistenna li  din il-Kamra tirrealizza li  ħafna mill-business illi ġie mblokkat matul dan l-aħħar xahar seta' jitkompla minn din il-Kamra minflok ma komplejna nkarkru b'ċertu ammont ta'  speeches parlamentari. Qed ngħid  dan għaliex  qegħdin joħorġu ċerti fatturi ġodda minn żmien għal żmien fuq dan il-proġett illi jeħtieġu iktar spjegazzjoni.  Jien ma nistax nara kif nistgħu  naslu għall-vot mingħajr ma l-Kamra  tkun sodisfatta mill-ispjegazzjonijiet meħtieġa għall-mistoqsijiet imqajma ġewwa din il-Kamra u barra minn din il-Kamra.  Irrid nibda billi nsemmi l-kwestjoni ta' l-employment.   

  Meta wieħed jisma’ li se jiġu impjegati 1,000 ruħ f'dan il-proġett  b'garanzija ta' 500 impjieg għan-nies tal-Kottonera, dak li jkun  iqawwi qalbu li se jkun proġett  tajjeb li  ta' min  jappoġġjah.  Jien ngħid  j'Alla  l-proġett jimpjega 1,000 ruħ u 500 minnhom ikunu  min-naħa tal-Kottonera, fejn għandna l-ogħla rata ta’ qgħad hawn Malta.  Pero’ jiddispjaċini ngħid li meta flejt il-kuntratt illi għandna quddiemna ma sibt l-ebda garanzija li l-consortium se jimpjega 1,00 ruħ, b’500 minnhom  mill-Kottonera.  Allura dan il-kliem kollu fuq l-employment wieħed bilfors irid jieħdu with a pinch of salt u jgħid li bilfors ġej minn xi sorsi oħra ibbażati fuq xi studji illi għadhom lanqas waslu  quddiem il-Grupp Parlamentari Laburista u wisq  inqas ma waslu quddiem din il-Kamra u mqiegħda fuq il-Mejda tal-Kamra.   Issa jekk hawn fattur ewlieni li l-Partit Laburista huwa msemmi għalih meta jagħmel proġetti huwa l-labour content ta' dawn il-proġetti.  Pero’ jiddispjaċini ngħid li s’issa l-labour content ta' dan il-proġett issemma biss mill-media fejn qalu li se jiġu ġenerati 1,000 impjieg, b'500 minnhom għan-nies tal-Kottonera. 

   S’issa hawn ġew domna xahar niddiskutu dan il-proġett skond l-ewwel riżoluzzjoni li tressqet u li ġiet negatived fit-8 ta' Ġunju, qed niddiskutu  it-tieni riżoluzzjoni  fuq kuntratt illi matul ix-xahar ġie emendat bi tmien emendi sostanzjali u  imkien ma għandna xi kontenut dwar l-impjiegi.  Anzi jiena nixtieq insemmi illi fl-ewwel kuntratt tas-26 ta' Mejju, 1998 insibu klawsola interessanti ħafna -  kieku Malta kienet xi pajjiż lussuż skandivanu, b'xi GNP per capita ta' madwar  Lm30,000  kont napprezza li tiddaħħal kondizzjoni bħal dik fi klawsola 11- illi tkellem fuq 0.5% ta’ l-ispiża li se ssir biex tikkummissjona opri ta' l-arti. Mingħajr ma nnaqqas bl-ebda mod mill-importanza ta' l-opri ta' l-arti kont naħseb illi l-kriterji ta' l-impjiegi jiġu qabel l-ammont ta' l-ispiża li għandu jiġi attribwit għall-opri ta' l-arti.  Niftakar meta konna rrestawrajna l-Palazz ta' Spinola, konna għamilnieh apposta biex jiġu esibiti pitturi u skulturi kontemporanji li saru mill-1800 sal-lum.  Kienet ħasra  illi l-Gvern Nazzjonalista għalaq dak il-Mużew ta' Arti Kontemporanja u għamlu uffiċini għax il-ħsieb ewlieni kien illi l-Palazz ta' Spinola mhux biss iservi bħala ċentru  għall-esibizzjonijiet ta' l-opri ta' l-arti imma anke bħala suq għall-artisti kontemporanji minn fejn ikunu jistgħu jbigħu l-prodotti tagħhom f’dan iċ-ċentru turistiku.  Din il-klawsola 11 - issa ġiet rinumerata fit-test il-ġdid tal-kuntratt -  tgħid illi dawn l-opri ta' l-arti għandhom jitqiegħdu permanentement  b'wirja fis-sit illi se jiġi żviluppat u jingħataw 0.5% tal-flus biex jitħallsu dawn l-opri ta' l-arti.  Pero’ jien nistaqsi:  Fejn hi l-klawsola li titkellem dwar kemm se jiġu  mpjegati nies f'dan il-proġett?  Jien ma nafx jekk hemmx  xi side letter,  imma nistqarr illi fl-ebda laqgħa tal-grupp parlamentari jew  kemm ilna niddiskutu din ir-riżoluzzjoni  ma rajna għall-inqas xi sketch dwar xi minimun amount of employment.  

  Hawnhekk irrid insemmi l-Marina ta' l-Imsida u ta’  Ta' Xbiex fejn  hemm nies impjegati  direttament bil-paga u  min qiegħed impjegat indirettament għaliex hemm min ix-xogħol tiegħu qed ikun  iktar imtejjeb minħabba li hemm din il-marina u per eżempju, fejn qabel kien idaħħal Lm4000 fis-sena, issa minħabba li hemm il-marina qed idaħħal  Lm6000 fis-sena.   Imma fejn huma l-istudji li saru fuq l-ammont ta’ impjiegi li jista’ jiġġenera dan il-proġett?  Jiddispjaċini qed inqajjem dan il-punt essenzjali wara xahar u jumejn ta’ diskussjoni, imma naħseb li huwa importanti li qabel nagħlqu din id-diskussjoni  naraw preċiżament x'hemm garantit bħala minimum employment  f'dan il-proġett.  Meta wieħed jara l-ammont ta’ impjiegi diretti involuti fil-Marina ta’ l-Imsida  u ta’ Ta’ Xbiex isib li m’hemmx iktar minn 12-il impjieg dirett u forsi hemm xi 12 oħra indirettament. Issa din l-informazzjoni ma ġibthiex minn xi studju, imma wieħed  jistaqsi biex jara kemm hemm potenzjal ta' impjiegi.   Ovvjament I stand to be corrected jekk qed isir studju iktar kompetenti u awtorevoli  dwar l-ammont ta' impjiegi li se jiġu ġenerati min-naħa tal-marina. Jekk wieħed jitkellem dwar il-moll illi se  jkollu open air cafeteria u open air restaurant inkunu qegħdin nitkellmu fuq madwar  30 impjieg ta' part-time waiters, part-time waitresses u part-time cooks. Barra minn hekk, skond il-pjanti li ġew esibiti fuq it-television se jkun hemm madwar 30 ħanut li  ma jkollhomx iktar minn żewġ  salesgirls jew salesmen f’kull ħanut.   Imbagħad il-bank li se jiftaħ forsi jimpjega sitta min-nies oħra, il-klinika li se jkun hemm timpjega xi sitt persuni  oħra u se jkun hemm il-badminton and squash pitch li ma tridx  iktar minn erba’ min-nies biex jieħdu ħsiebu, għaliex dawn il-courts ikunu managed qishom club house  u dak li jkun jieħu ċ-ċavetta tal-pitch u wara li jilgħab xi logħba badminton jew squash jerġa’ jħalli ċ-ċavetta fis-central reception area.   Dan ifisser li jistgħu jiġu impjegati 24 ruħ għall-marina, madwar 30 persuna  għall-open  air restaurant u open air cafeteria   u madwar 50 persuna oħra biex jaħdmu fil-ħwienet, bank, klinika u l-badminton and squash pitch. Issa jien qed nitkellem skond il-pjanti li rajna barra minn din il-Kamra, pero’ tajjeb li wieħed jinnota li n-numru ta’ impjiegi m’humiex garantiti fil-kuntratt.  

  Irrid nissottolinea wkoll illi l-prassi  min-naħa tal-MDC hija li tagħti importanza kbira lill-aspett ta’ l-employment meta wieħed ikun ġej minn barra minn Malta biex jiftaħ xi intrapriża kummerċjali, industrijali jew turistika.  Jien kont  nippretendi ukoll li għall-Malta Labour Party il-kriterju tal-labour content huwa kriterju intimu  u kont nistenna li  min-naħa ta’ l-awtoritajiet kompetenti bħalma huma l-MDC, il-Malta Maritime Authority u l-NTOM  jgħidulna x’inhu n-numru ta’ impjiegi li se jinvolvi s-settur tagħhom f’dan il-proġett mingħajr  ma wieħed jesaġera għar-reklam.  Irrid nkunu ċerti li fi żmien 24 xahar minn meta joħorġu l-permessi tal-Planning Authority u jiġi kompletat  il-proġett, il-kumpannija timpjega lil dawn in-nies għallinqas gradatament sakemm tasal għal ċertu minimum ta’ impjiegi illi jkunu garantiti  għall-Maltin kollha, kemm għan-nies tal-Kottonera u kif ukoll għal dawk li joqogħdu  barra mill-Kottonera.  Il-fatt li  qed jingħad li mill-1,000 job li se jkun hemm, 500 minnhom se jkunu garantiti għan-nies tal-Kottonera qajjem xi ftit ta’ kontroversja għaliex min joqgħod barra mill-Kottonera qed jgħid li għandhom jiġu kkonsidrati daqs in-nies tal-Kottonera għal dawn l-impjiegi u n-nies tal-Kottonera qed jgħidu li jekk se jkun hemm possibilita’ ta’ 600 impjieg, dawn għandhom jingħataw lin-nies tal-Kottonera.    Jiġifieri l-wording ta' dan ir-reklam ma kienx feliċi ħafna.  Jien  naħseb li  l-aħjar approach kellu jkun illi wieħed jgħid x'hemm minimum garantit bħala impjiegi mill-kumpannija għas-setturi differenti involuti fil-proġett.  Per eżempju, fi żmien sena u nofs minn  wara li jkollhom il-permessi kollha u jiġi kompletat  il-proġett, se jkun hemm minimum employment ta'  60 ruħ, imbagħad sena wara jiġu impjegati 60 ruħ oħra u għallinqas ikunu diġa’ ġew garantiti  120 job.  B’dan il-mod  il-Parlament Malti jkun sodisfatt li dan il-proġett qiegħed fil-fatt irendi jobs li tant hawn bżonnhom ġewwa pajjiżna.  

  Naħseb li l-MDC trid tara li dan il-fattur tal-labour li għandu  impatt soċjali fuq  kull proġett li jsir  ikun eżegwit  b'ċertu viġilanza u l-garanzija ta’ impjiegi ma tingħatax bil-fomm biss, fejn,  per eżempju, il-kumpannija tgħid li tiggarantixxi 120 impjieg  fi żmien sentejn minn meta jiġi kompletat  il-proġett, jiġifieri fi żmien erba' snin mil-lum jew inkella erba' snin plus iż-żmien li tieħu l-Planning Authority biex tgħaddi l-permessi, għaliex kif inhu mfassal il-kuntratt, il-Planning Authority għandha ż-żmien tagħha biex teżamina l-permessi u mbagħad hemm żmien sentejn biex jiġi kompletat il-proġett.  Pero’ ħadd ma jista’ jippretendi li  l-għada li jiġi kkompletat il-proġett il-kumpannija timpjega f'daqqa waħda lin-nies kollha fil-post għaliex jekk nesiġu dan it-tip ta’ kondizzjonament fuq il-kumpannija nkunu qed nesaġeraw.   Wieħed għandu jesiġi li fi żmien sitt xhur minn meta jkun kompletat il-proġett, il-kumpannija tiggarantixxi nofs il-minimum  ta’ l-impjiegi u mbagħad gradatament jiġu impjegati aktar nies.   Għallinqas il-pajjiż ikun jaf li għal din l-għotja ta' art għal dan l-ammont ta' żmien se jiġu garantiti 120 job fi żmien sena jew sentejn minn meta  jkun kompletat il-proġett li  jista' jfisser erba' snin u nofs mil-lum jew inkella minn meta jittieħed il-vot f'din il-Kamra.  

  Naħseb li jkun tajjeb li nikkonsidraw ukoll l-aspett ta' labour content f'dan il-proġett għal dak li jirrigwarda l-parti tal-moll li trid tiġi distinta mill-parti tad-99 sena ċens tal-bini u distinta mill-operazzjoni ta' l-irmiġġijiet għall-yachts fil-baħar.  Il-parti tal-moll  m’għadux   iktar qiegħed jiġi mpost bħala ċens, imma qed jiġi nkwadrat bħala titolu, lanqas titolu  ta' użu kif ironikament  għadhom igħidu sal-lum l-Oppożizzjoni.  Fil-Kodiċi Ċivili tagħna t-titolu ta' użu  għandu r-regoli tiegħu u korrettement id-drafters tal-kuntratt ma waqgħux għad-dritt ta' użu meta abbandunaw il-konċessjoni enfitewtika bħala titolu riferibbli fil-Kodiċi Ċivili tagħna, imma qed jintuża l-istil ta’ l-operating agreement li lanqas m'huwa fil-Kodiċi Ċivili tagħna.  Din il-kondizzjoni ta’  operating agreement nużawha ħafna fil-kuntratti  għal kirijiet ta' restaurants u clubs li jiffaċilita l-konċessjoni minn sidien lill-operatur ħalli ma jiġix inkwilin u tibda tapplika l-Liġi tal-Kera.  Meta jkun hemm operating agreement  wieħed  jagħmel inventarju ta' l-affarijiet li se jopera  b'ċertu destinazzjoni, b'ċertu purpose u b'ċertu oġġettiv.   Pero’ jiddispjaċini ngħid li l-iktar klawsola  relevanti għadha tgħid li:

“The consortium shall have the exclusive right to operate for the benefit of the consortium the quays as described, including  the right to place chairs and tables, ...”.
Dan ifisser li l-mollijiet kif deskritti hawn li jinkludu madwar 5,000 metru kwadru fuq in-naħa tal-Birgu u madwar 6,000  metru kwadru fuq in-naħa ta' Bormla li b’kollox jiġu kważi 12,000 metru kwadru qegħdin jiġu konċessi - u hawnhekk  m'aħniex qegħdin nitkellmu fuq xi ħmerija żgħira skond id-draft għaliex dan għadu m’huwiex  finali u jekk hemm bżonn jista' jerġa' jiġi emendat - lill-consortium biex  joperahom.  Il-moll la qiegħed jingħata  b’ċens li għandu poteri kbar  u lanqas b’titolu ta’ użu li għandu restrizzjonijiet kbar imma qiegħed jingħata biex jiġi operat mill-consortium għall-benefiċċju tiegħu.  Pero’ lanqas  hemm il-kwalifika li dan għandu joperah għal finijiet turistiċi biss u li jistgħu jkunu determinati, minn żmien għal żmien,  mill-ministru tat-turiżmu u lanqas  li  għandu jiġi utilizzat għal finijiet ta' divertiment biss skond kif jiġu determinati mill-ministru tal-kultura nazzjonali.  Naħseb li huwa important li  l-Gvern jiddetermina x’inhu l-purpose u l-objective u mhux il-consortium jgħid li se jopera  for its benefit  għaliex din tista’ tfisser  li meta jrid jagħmel attivitajiet differenti li hu jikkonsidrahom li se jkunu for its benefit.  Jiena naħseb li din il-parti trid tiġi rikonsidrata għaliex ħafna drabi  t-trick ikun fil-phrasing legali. 

   Imbagħad il-klawsola  li tkompli tgħid: “... including the right to place tables and chairs”  u  including the right li jagħmel il-kiosks tiegħu, li tfisser li  l-Gvern ma jistax jagħti dritt lil terzi persuni biex jagħmlu kiosks oħra jiġi kollu wara.   Jien naħseb li l-ewwel parti tal-klawsola li tgħid “to operate and develop the quays to its own benefit”  trid tiġi kkwalifikata bid-destinazzjoni ulterjuri ta' x'se jkun dan il-benefit u f’liema oqsma, jekk hux fl-oqsma turistiċi, fl-oqsma kulturali jew fl-oqsma tad-divertiment.  Jien m’inix qiegħed  ngħid li l-consortium m’għandux jagħmel qligħ għaliex ovvjament  dawn ġejjin hawn biex  jagħmlu l-qligħ, imma l-fini jrid jiġi dirett b'anoloġija ma' dak li jsir fis-settur privat u fis-settur ċivili. Jekk, per eżempju,  wieħed  jingħata  premises biex joperah  bħala restaurant,  ma jistax joperah  bħala a Chinese restaurant għaliex jista’ jkun konfliġġenti ma’ xi ħadd ieħor down the road li qed jopera a Chinese restaurant.   Dawn il-konflitti ta’ interessi li jistgħu jqumu bejn il-ħwienet li se jinbnew  u ċerti ħwienet fil-viċinat qegħdin nieħdu  ħsiebhom qabel ma jitressqu quddiem il-Planning Authority  biex imbagħad ma noqogħdux ngħidu li ċerti affarijiet ma jistgħux isiru?  Irridu  naraw  liema setturi se jingħataw il-permess li jagħmlu ċerti  attivitajiet li jkunu to the benefit ta' din il-kumpannija.  Jien naħseb li huwa importanti ħafna li dan il-purpose jiġi kwalifikat, dment li m’huwiex qiegħed jingħata b'ċens għaliex  ġeneralment meta qed tagħti b'ċens mhux se toqgħod tillimita l-użu, allavolja nsibu ħafna  klawsoli fil-kuntratti taċ-ċnus li l-post mogħti b'ċens ma jistax  jintuża għal finijiet  immorali jew li jmorru kontra t-twemmin tar-reliġjoni kattolika.  Pero’ din il-frażi m’hijiex qiegħda f’din il-klawsola  u  mhux sta għalija li nqajjem dawn l-affarijiet.  Dan qed nużah biss biex nuri l-ġeneru tal-kwalifika tad-destinazzjoni ta' l-użu tal-mollijiet mill-consortium.  Jien naħseb li jkun tajjeb li nirrevedu din il-parti biex il-finijiet  biex jiġu operati u żviluppati dawn il-mollijiet ikunu ċari.  

  Sur President,  it-tielet punt li  xtaqt inqajjem  illejla jikkonċerna l-pjanti ta’ dan il-proġett. F’dan il-Parlament fis-26 ta' Mejju li għadda - u jien personalment nista' nixhed quddiemkom kollha li kelli diffikultajiet kbar ma' l-iSkrivan tal-Kamra biex jagħtini dossier  li fih kien hemm il-pjanti u l-kopja tal-kuntratt għaliex ma kellux kopji oħra - saret  paper laid li  lanqas kienet daqstant available għal kull Membru tal-Kamra  billi l-pjanti ma stajtx taqbad u tiftaħhom  fuq id-desk żgħir tagħna għaliex huma pjanti li jridu  desk ta' sitt piedi biex tarahom u kien  hemm erba' pjanti, lands drawings 91a, b, c u d.   Jien  domt biex nikkonvinċi lill-iSkrivan tal-Kamra biex jagħtini kopja u fl-aħħar tahieli meta kien kważi spiċċa d-dibattitu l-ġimgħa ta' wara.  Pero’ l-pjanti li rnexxili nakkwista huma pjanti li juru biss l-outline tal-limitu tat-territorju li dak iż-żmien kien qed jingħata b’ċens u x'se jsir ġewwa minn dik id-delineation ma kien hemm xejn .  L-area li se tingħata hija  outlined in red fuq il-pjanta  imma ġewwa m’hemmx spjegat għal liema finijiet se jintużaw.  Kien biss il-bieraħt lura li fuq it-television rajt lill-Perit Mintoff jiftaħ il-pjanti u jgħid li fuq din il-pjanta hemm  miktub li se jkun hemm  klinika, se jkun hemm madwar  30 ħanut bl-imnut u se jkun hemm open-air cafeteria u open- air restaurant.  Jien  naħseb li huwa importanti li  dawn il-pjanti jiġu ċċirkolati lill-Membri ta' din il-Kamra biex kulħadd jara b'responsabbilta' ta' Membru Parlamentari Malti x'qed jiġi eżaminat minn din il-Kamra għaliex dawn  huma l-pjanti li l-consortium qiegħed jintrabat li jagħmel.  Issa dawn il-pjanti m’humiex annessi  mad-draft contract  li għandna quddiemna u kif qal tajjeb Dr Edgar Mizzi, il-Kamra tal-Parlament hija sovrana f'dan il-pajjiż.  Aħna qegħdin hawnhekk biex neżaminaw id-draft contract u dan m’huwiex il-kuntratt finali, lest, moqri u pubblikat.  Aħna rridu nanalizzaw kull klawsola ta’  dan id-draft contract  biex jekk hemm bżonn isir xi tibdil  fl-interess tal-pajjiż, nagħtu s-suġġerimenti tagħna sabiex dan it-tibdil iseħħ.  Issa jekk il-pjanti qegħdin fil-pussess ta' Membru Parlamentari wieħed fostna, il-Perit Mintoff, kif jistgħu l-Membri l-oħra hawn ġew jivvotaw favur jew kontra jew jastjenu jekk lanqas biss rawhom ħlief min rahom  faintly fuq it-televiżjoni għaliex l-isketch kien faint ħafna fuq it-televiżjoni u jien personalment  ma stajtx nifhem eżatt x'hemm u x'm'hemmx.  Barra minn hekk, ma naħsibx li kulħadd rahom  f'nofs il-lejl!  Jien ngħid li tkun  ħaġa tajba li qabel ma naslu għall-vot, dawn il-pjanti  jiġu ċirkolati  lill-Membri parlamentari ħalli kulħadd ikun jista' jeżamina l-konsegwenzi li joħorġu minn dak it-tqassim tal-pjanti. Inkella se naqgħu fl-assurdita’ li  bħala Parlament  inċedu tant drittijiet lill-awtoritajiet oħra, inkluża l-Planning Authority li tista’ tirrifjuta li toħroġ il-permessi għal ċerti ħwienet bil-konsegwenza li  l-consortium jiġi lura għand il-Gvern u jgħidlu li minħabba l-problemi li qed iqumu, ma jistax imexxi b'dan il-proġett!  Għalhekk huwa importanti li dawn l-affarijiet narawhom minn qabel.  

  Nixtieq nitkellem ukoll dwar il-financial feasibility ta’ dan il-proġett.  Ħalli nibda mit-30 ħanut li se jkun hemm li jekk se jingħataw b’Lm10,000 kull wieħed fis-sena se  jrendu  Lm300,000.  Issa jekk se jkun hemm tant boats li se jiġġeneraw Lm300,000 fis-sena, il-main brunt tal-piż li se jkollu fuqu dan il-consortium se jkun għar-restawr  tal-faċċati tal-ftit palazzi li għad baqa' sħaħ fuq ix-Xatt tal-Birgu.  L-ispiża  biex inbnew mollijiet b'saħħithom u solidi diġa' saret.  Jekk niftakar sewwa l-ispiża tal-pontoons ta’ l-Imsida u ta’ Ta' Xbiex li nbnew madwar ħames snin ilu ġiet tiswa Lm300,000.  Issa ħalli neħduha li minħabba l-inflation din l-ispiża tiġi  Lm600,000 u forsi għandek Lm150,000 għall-bini li se jsir fuq wara, bi spiża totali ta’ Lm750,000.  Allura d-differenza ta' Lm5,250,000 fejn se tmur?  Jien qed nagħmel dawn il-mistoqsijiet bħala layman għaliex  nixtieq li  qabel ma naslu għall-vot ikollna expert studies fuq dawn il-punti li qed inqajjem.  Jien nixtieq nara l-financial feasibility ta' dawn is-Lm6 miljun li qed norbtu lil din il-kumpannija li tonfoq fi żmien sentejn.  Fejn se jintnefqu dawn  is-Lm6 miljun?  Mela l-pontoons se jiġu ndurati  bid-deheb u l-fidda!!  Barra minn hekk,  ma tridx tonfoq ħafna biex tibni 30 ħanut ħdejn xulxin.  Ma nimmaġinax li dawn il-ħwienet se jiġu attrezzati internament għaliex mhux kull ħanut se jintuża għall-istess skop u min se jarmah bħala stationery, min bħala boutique u min se jarma b’xi ħaġa oħra.  Allura  l-attrezzament intern se jitħalla għall-inkwilin li jieħu l-ħanut u allura jekk il-ħanut jitwella  ġebel u saqaf, l-ispiża għall-consortium se tonqos.  Dan japplika wkoll għall-isports facilities, iż-żewġ squash courts u l-badminton court  li se  jgħaddihom lil xi ħadd interessat fl-isports u mbagħad hu  jagħmilhom to specifications għaliex   se jaqla' l-flus mill-membri li se jmorru f'dawn l-isports centres.  Allura  l-consortium  x'se jkun qed jagħmel?  Dan se jkun qisu aġent tal-gvern biex ipappi l-Lm5.5 miljun  filwaqt li l-oħrajn ikunu qegħdin  jagħmlu s-sollokazzjonijiet tagħhom u l-consortium  ikompli jgawdi mill-kirjiet ta' dawn il-ħwienet u mill-irmiġġijiet?  Għalhekk għandha  tingħata ġustifikazzjoni finanzjarja lil dan il-Parlament  għaliex il-Gvern jaqbillu li jagħti dan il-proġett lil xi ħadd privat, hu min hu,  at that particular price ta' Lm320,000 fis-sena, li għall-ewwel sentejn li  jibdew wara li joħorġu l-permessi tal-Planning Authority li jistgħu wkoll idumu sena se  jkunu Lm120,000 u Lm170,000. Issa jekk il-Planning Authority iddum sena biex tipproċessa l-permessi - u kulħadd jaf kemm il-Planning Authority hija ħabrieka fl-ipproċessar tal-permessi! - li f'dan il-każ m'huwiex ipproċessar sempliċi ta' permess wieħed imma huwa proċess kumplessiv  ta' sensiela ta' permessi li jinkludu wkoll in-necessary hygienic facilities għall-isports facilities,  il-permessi tas-saħħa għall-ħwienet u l-parking facilities -  u naħseb min jaf kemm se jaqilgħulhom affarijiet kif jaqilgħu liċ-ċittadini individwali f'dan il-pajjiż -   imbagħad jiskatta ż-żmien li  l-consortium irid iħallas l-ewwel darba lill-gvern  Lm120,000 ċens għaliex iċ-ċens ta' Lm320,000  għall-ewwel sena jkun ġie ridott, dan ifisser li  l-ewwel sena tiġi b'xejn, it-tieni sena l-consortium iħallas Lm120,000 ċens u t-tielet sena jħallas Lm170,000 u nkunu għadna mingħajr  labour content.  Ovvjament m’humiex se jiġu impjegati n-nies  waqt li jkun għaddej l-ipproċessar tal-permessi jew waqt li jkun  qiegħed isir  il-bini u l-kostruzzjoni.   Dan ifisser li qabel tliet snin m’hu se jkun hemm xejn  mill-1,000 job garantit li 500 minnhom suppost huma għan-nies tal-Kottonera.  Jiġifieri dawn l-affarijiet irridu narawhom bis-serjeta', anke mil-lat  elettorali. Għaliex qed issir din l-għaġġla kollha li lanqas jista’ jkollna financial feasibility study meta lanqas biss nafu x’inhuma l-labour content guarantees? Għaliex ma nistgħux naraw il-pjanti  li issa qegħdin fil-pussess ta' deputat wieħed biss minn 69 deputat li hawn f’din il-Kamra?  

  Jien naħseb li dawn it-tliett fatturi juru biċ-ċar li dan il-Parlament m'huwiex qiegħed f'qagħda responsabbli li jieħu deċiżjoni fuq dan il-proġett kif inhu mfassal u proġettat s'issa, iktar u iktar meta hemm l-impjiegi fin-nofs.   Jew inkella issa se nibdew nemmnu fis-settur privat tant li  nibdew ngħidu li  s-settur privat m’hawnx bħalu u se ngħaddulu proġett bħal dan mingħajr ma nafu fiċ-ċert jekk hux se joffri 1,000 impjieg, b’500 minnhom garantiti għan-nies tal-Kottonera?   Imbagħad jekk jiġu impjegati  50 ruħ biss, il-Gvern jgħid li m’hijiex responsabilita’ tiegħu  għax l-impjiegi kollha fis-settur privat jiġu determinati skond id-demand and supply u l-gvern m’għandux imisshom?  Allura aħna għalfejn qegħdin hawn? M'hemmx għalfejn tkun Laburist biex tgħid li jekk il-Gvern  jaf li hawn problema tal-qgħad u qed jikkonċedi proġett bħal dan lill-kumpannija privata għandu jesiġi li min-naħa tagħha tassigura li se toffri numru ta’ jobs. Dawn l-affarijiet is-soltu jsiru mill-MDC meta jkunu se jinbnew xi lukandi jew ikun se jsir xi investiment industrijali. X'għandu speċjali dan il-proġett iktar mill-proġetti tal-lukandi li jinbew f'dan il-pajjiż u iktar mill-investimenti li jsiru fl-industriji f'dan il-pajjiż?  

  Jien nimmaġina  li l-irmiġġ tal-yachts jidħol ukoll mas-settur turistiku sakemm mhux se jkunu xi 200 yacht Malti li qed jistennew fejn jorbtu għaliex m’ għandhomx post fl-Imsida jew f’Ta' Xbiex!  Imma allura  hemm għalfejn inġibu xi ħadd minn barra biex jagħmel il-pontoons biex il-Maltin jipparkjaw il-yachts tagħhom fil-Birgu u fl-Isla?  Il-Gvern ma jistax jibni dawn il-pontoons permezz tal-Public Works  jew tat-Tarzna? Aħna  nitolbu l-għajnuna tal-barranin fejn  tidħol teknoloġija avvanzata li la jkollna fost is-settur pubbliku u lanqas fost is-settur privat imma sinċerament ma nafx fejn tidħol il-high technology fil-bini tal-pontoons.  Jien ngħid li kemm it-Tarzna u kif ukoll ditti żgħar Maltin huma kapaċi jagħmluhom dawm il-pontoons. Insejna kemm ilna nipprovaw ngħidu lit-Tarzna li m’hijiex  tagħmel xogħol privat biżżejjed u kemm ilna ngħidu  lix-Shipbuilding biex tiddiversifika x-xogħol tagħha! Ix-xogħol tal-pontoons għandha tkun opportunita'  tad-deheb għal dawn iż-żewġ azjendi.    Niġi issa biex nitkellem fuq il-moll. 

  Mill-artist impressions nafu li kulma se jiżdied ma’ dak li diġa’ hemm illum huma xi lampi  kbar, bħal dawk li jkun hemm fuq xi zuntier ta’ xi knisja  u bankijiet li s-soltu jagħmilhom il-gvern.  Hemm bżonn ngħidu lill-kumpannija barranija biex tagħmel dawn l-affarijiet?  Jien nistaqsi wkoll:   Hemm bżonn inġibu lil xi ħadd minn barra biex jibnilna 30 ħanut li se jitwellew ġebel u saqaf? Jien illejla  naħlef li ma nistax nara lanqas b'nemes  element ta' high technology  li jiġġustifika li għandna nqabbdu  lil xi ħadd minn barra minn Malta biex jagħmel dawn l-affarijiet.  Issa  forsi xi ħadd jista’ jgħidli li jien ma kontx fuq l-isteering committee fejn il-Gvern seta’ jara l-kumpanniji li applikaw u jagħmel shortlist tagħhom. Imma jien qiegħed hawnhekk biex nagħti l-analiżi tiegħi ta' dawn l-affarijiet u ma jidhirlix li  hawn xi element ta' high technology  li bilfors irridu nġibu lil xi ħadd minn  barra biex jagħmilhom.

  THE DEPUTY SPEAKER: Ippermettili, Onorevoli, skadielek il-ħin.  Għandek bżonn  extension. Xi ħadd  jipproponi biex tkompli tinstema’?

  ONOR. GUIDO de MARCO: Nipproponi li l-Onor. Sceberras Trigona jkompli jinstema'.

  THE DEPUTY SPEAKER: Min jissekonda?

  ONOR. MARIA CAMILLERI: Nissekonda.

  THE DEPUTY SPEAKER: Hawn talba biex l-Onor. Sceberras Trigona jkompli jinstema.  Dawk favur?  (Onor. Membri: Aye) Dawk kontra? Agreed. 

Il-mozzjoni għaddiet nem. con.

  ONOR. ALEX SCEBERRAS TRIGONA: Nirringrazzja lill-proponent, lis-sekondant u lill-Kamra kollha għal din l-estensjoni.  

  Sur President, għaldaqstant jien  nara li m’hemmx urġenza biex dan il-proġett kif inhu mfassal s'issa jgħaddi minn din il-Kamra għaliex kif kont qed ngħid, qabel tliet snin oħra huwa diffiċli li wieħed jibda jara u jgawdi  l-effetti u l-benefiċċji ta’ dan il-proġett, allavolja waqqajna l-ħajt ta' Bormla.  Dan il-ħajt seta’ twaqqa' żmien ilu u l-koinċidenza fiż-żmien mad-dibattitu f'dan il-Parlament hija koinċidenza politika, pero’ l-fatt li twaqqa' issa mill-Gvern xorta ma jfisser xejn għal dan il-proġett. L-affarijiet li għandhom isiru biex itejbu s-sitwazzjoni ma nistgħux inkomplu nwaħħluhom ma' dan il-proġett u huwa importanti li dawn l-affarijiet isiru.  

  Kif diġa’ għidt, dan  il-Parlament ma messux baqa' mwaħħal mar-riżoluzzjoni dwar  dan il-proġett  għal xahar sħiħ minflok ma ddiskuta suġġetti oħra li setgħu ġew  cleared minn dan il-Parlament. Jien naħseb li l-aħjar ħaġa hija   li nissospendu id-diskussjoni fuq dan il-proġett għal xi ħamest ijiem biex ikunu jistgħu jingħataw spjegazzjonijiet fid-dettall dwar il-labour content, il-financial feasibility,  kulħadd jingħata kopja tal-pjanti  u  tiġi ċċarata jekk il-klawsola  li tgħid  ''to develop and operate to its own benefit'' hijiex  destinata għal finijiet turistiċi u/jew għal finijiet ta’ divertiment.  Imma jekk min-naħa tal-Gvern hawn min  bilfors irid li l-vot jittieħed illejla allura  m’hemmx x'tagħmel, pero’  ma naħsibx li  huwa healthy li ma tingħatax spjegazzjoni fuq diversi  fatturi li ma jirrikjedux  risposta  sommarja. La dawn ir-risposti għadhom ma ġewx ċirkolati s'issa,  it-tip ta' risposti li jistgħu jfaqqsu malajr  illejla jistgħu jqajmu xi suspetti.  Għalhekk ma naħsibx li  dawn l-affarijiet għandna nagħmluhom kif ġieb u laħaq,  qisu  għandna xi commitment li sa pitgħada kollox irid ikun lest, marbut b'ċoff u ssiġġilat  u nhar it-Tnejn ngħaddu biex niddiskutu  xi  ħaġa oħra.  Nhar it-Tnejn  faċilment nistgħu  nimxu għal xi  business ieħor tal-Parlament li qiegħed quddiemna u din ir-riżoluzzjoni li ilha quddiemna għal iktar minn xahar inkomplu niddiskutuha  nhar l-Erbgħa   forsi jilħqu jiġu ċirkolati  dawn l-istudji tant essenzjali u nkunu nistgħu nikkonsidraw  b'mod raġunat u b'mod tassew analitiku.

    Sur President, irrid ngħid ukoll li huwa diffiċli li wieħed jara kif ġew inkwadrati  ċerti aspetti  oħra ta' dan il-proġett u se nibda billi nirriferi għal dak li semmejt f'artiklu li ktibt f'''The Times'' ta’ nhar it-Tlieta.   Ovvjament nhar it-Tlieta jien  kont qed nikteb fuq l-abbozz ta' kuntratt li kien ġie ċċirkolat lill-Membri kollha ta' din il-Kamra nhar il-Ġimgħa, 26 ta' Ġunju.  U hawnhekk nagħmel parentesi u ngħid li m’iniex  se noqgħod inqajjem  ksur ta' privileġġ kontra s-Sur Bondi’, li kiteb illum u qed jgħid li jien kelli l-kopja tal-kuntratt ħażina,  imma nitolbu  biex jiġi għand il-Clerk of the House biex jagħtih il-kopja tal-kuntratt li ġie ċirkolat lill-Membri kollha fis-26 ta' Ġunju u jara jekk  jien kontx qed nikkummenta fuq  il-kuntratt tas-26 ta' Ġunju.  Jien m’iniex xi profeta u allura  ma stajtx nikkummenta fuq emendi li daħlu wara li ktibt l-artiklu li  deher f'''The Times''.

  F’dan l-artiklu  attribwejt b’mod ċar u tond lil Karmenu Mifsud Bonnici, ex-Prim Ministru ta' Malta, li ssuġġerixxa bil-mod eleganti u fin legali tiegħu li jekk il-kumpannija se tgħaddi d-drittijiet tagħha lil terzi persuni fuq il-mollijiet, dan irid isir lil  a fit and proper person fil-fehma tal-gvern u mhux li din il-kumpannija ikollha permess li tgħaddiha,  per eżempju, lill-Mafia jew  lil xi ħadd li jista’ jkisser il-proġett. Il-gvern bħala s-sid aħħari ta' din l-area tal-moll u tal-bini għandu kull interess li jissorvelja t-terzi persuni li din il-kumpannija tista’ tgħaddi d-drittijiet tagħha.  Għalhekk ħadt gost nara li fil-kuntratt li ġie ċċirkolat lill-Membri kollha ta' din il-Kamra nhar il-Ġimgħa 26 ta' Ġunju kien hemm miktub b’mod ċar u tond  li filwaqt li l-kumpannija tista’  tgħaddi d-drittijiet tagħha fuq dan il-moll ta' 12,000 metru kwadru lil terzi persuni wara sentejn li tkun kkompletat il-proġett,  dan jista’ jsir jekk fil-fehma tal-gvern  din it-terza persuna tkun a fit and proper person.  

  Issa din il-ġimgħa l-Prim Ministru qiegħed fuq il-Mejda tal-Kamra abbozz ta’ kuntratt fejn  din il-parti tħalliet barra u  sal-lum il-Kamra għadha ma ngħatatx spjegazzjoni għaliex  tħalliet barra. Kulħadd jaf li sa 99 sena oħra ħadd minna m'hu se jkun hawn, imma huwa fl-interess ta’ uliedna u ulied uliedna li naraw li  dan iċ-ċens jew id-dritt ta' operating 'il quddiem ma jgħaddix f’idejn  nies li għall-Gvern ta' Malta ta’ dak inhar ma jkunx a fit and proper person. Jien intenni li huwa importanti li jkun hemm din is-salvagwarda meta qed tagħti d-dritt li dan il-post jista' jerġa' jiġi mgħoddi  lil terzi persuni. Għaliex tħalliet barra din il-parti?  Forsi kien hemm xi typing error?  Jekk inhu hekk  allura  nistennew li t-typist  terġa' tittajpjah, jerġa’ jiġi ċċirkolat lil  kulħadd ħalli naraw li  ma jkunx hemm xi żball ieħor f’din l-emenda.  Imma m'huwiex sew li dak li kien  ċirkolat bħala maqbul bil-firem ta' min qed jidher għal-Land Department, ta’  min qed jidher għall-Port Cottonera Ltd.,  ta’ min qed jidher għall-Malta Maritime Authority  u ta’ min qed jidher għan-NTOM fil-marġini ta’ fuq kull faċċata - nispera li issa ma nġibux l-iskuża li dik li kellna f’idejna ma kenitx veru fotokopja tal-kuntratt għaliex inkella nkunu qed nitmellħu bid-69 Membru ta' dan il-Parlament u ma naħsibx li se naslu to the extent li hawn ġew stess ngħajtu bi frodi ....  

  Hawn nerġa’ niġbed l-attenzjoni tas-Sur Bondi’, li  qisu  is-70th member ta' din il-Kamra - bir-rispett kollu lejn Madam Speaker għax mhux se jieħu postha - għax jiddiletta ħafna fuq proċeduri parlamentari imma għadu ma qabadx art fuqhom, li kien imissu ra kopja tal-kuntratt tas-26 ta' Ġunju li kellu l-firem kollha tal-partijiet konċernati.  Xi ħadd jista’ jgħidli li l-firem ma jfissru xejn għaliex dak għadu draft contract, imma jien ngħid li  ffirmawh biex juru lil  dan il-Parlament li għalihom dan id-draft contract huwa aċċettabbli u l-Attorney General ħarġilna stqarrija fejn qalilna li  dan huwa kollu  aċċettabbli.  Issa ovvjament jista' jqum l-Prim Ministru u jgħid li dak il-kuntratt m'huwiex finali u jista' jerġa' jiġi mtejjeb.  Fil-fatt jien  qed nitlob li fejn nistgħu nkomplu ntejbuh u qed nitlob wkoll li dik il-parti tal-klawsola li tgħid li t-terzi persuni li se jirċievu d-drittijiet jekk din il-kumpannija tittrasferihomlhom iridu jkunu  a fit and proper person għandha tibqa’ salvagwardata ħalli l-gvern, ikun min ikun,  ikun jista' jibqa' jiċċekkja min tkun it-terza persuna li  jkollha l-operation agreement  tal-mollijiet tat-12,000 metru kwadru li jibdew mill-aħħar parti tal-Forti Sant'Anglu sa ġewwa nett ta’  Bormla, bil-Birgu nkluż.   Allura  meta wieħed jibda jara dawn l-affarijiet, jirrealizza  li jagħmel sens li nissospendu din id-diskussjoni. 

  Dawn m'humiex - u din imissni għidtha  fil-bidu ta’ l-intervent tiegħi - kummenti kontra l-proġett, Sur President, imma  huma kummenti fuq it-termini ta' negozjati.  Il-Gvern għamel tajjeb ħafna li għażel dan is-sit biex jagħmel dan il-proġett imma t-termini u l-kondizzjonijiet tiegħu għad għandhom fejn jiġu rranġati. Ovvjament il-Gvern jista' jgħid li dawn dejjem jistgħu jiġu rranġati, imma jien ngħid li meta l-affarijiet għadhom jidhru b’mod manifest li hemm bżonn jiġu arranġati, allura hemm bżonn nagħmlu xi ħaġa biex nirranġawhom.  Allura issa wara li  daħal Dr Karmenu Mifsud Bonnici li  fis-sapjenza legali u politika tiegħu ssuġġerixxa li nagħmlu l-kwalifika tal-fit and proper person li sa nhar il-Ġimgħa li għaddiet kienet fil-draft contract  pero’ tneħħiet din il-ġimgħa, se noqogħdu ngħidu li hemm xi  ġlieda bejn il-Prim Ministru Alfred Sant u l-ex-Prim Ministru Karmenu Mifsud Bonnici?  Jien ngħid li għandna  nwarrbu  din l-impostazzjoni żejda ta' personalitajiet u piki personali. Wara kollox m’hawn l-ebda dubju li  f'dan ix-xahar li għadda sar titjib mid-draft  contract li ġie quddiemna fis-26 ta' Mejju għad-draft contract li tressaq quddiemna fis-26 ta' Ġunju.  Jiġifieri  dak ix-xahar ma kienx moħli imma saru diskussjonijiet  biex jittejjeb dan il-kuntratt mhux biss għall-ġid tal-Gvern jew tal-Partit Laburista  imma għall-ġid tal-Maltin kollha għaliex minn dan il-proġett   se jgawdu  n-nies  tal-Kottonera, se tgawdi l-kumpannija u  se jgawdi kulħadd.  Jien ngħid li kemm jista’ jkun għandna nwarrbu l-emozzjonjiet personali min-nofs u nkomplu naraw il-fatturi fundamentali li għandna bżonn nikkoreġu f'dan il-ftehim. 

  Nerġa' ntenni li jien qed nagħmel  proposti biex intejbu l-ftehim u m’iniex nipproponi li għandna nissospendu d-diskussjoni għal xi sitt xhur, imma  qed nissuġġerixxi li nipposponu d-diskussjoni għal xi ħamest ijiem sakemm isir studju fuq il-labour content u l-financial pre-feasibility ta’ dan il-proġett, li jiġi ċċirkolat lill-Membri kollha ħalli  nkunu nafu  il-Lm5.5 miljun fejn se jintnefqu  għax inkella hawn ir-riskju li l-proġett kollu kemm hu jiffonda. Jien naħseb li għandi kull dritt f'dan il-Parlament li nkun naf id-differenza li tibqa’ wara li ssir in-nefqa fil-bini tal-pontoons u tal-ħwienet fejn se tmur.  Il-kumpannija se tmur tissellef Lm6 miljun mill-banek Maltin għall-proġett u min-naħa tagħhom dawn se jagħtuha l-flus għaliex  jgħidu li minn dan il-proġett għandhom dħul biżżejjed u ipoteka biżżejjed ta’ 99 sena?  Fiex se jonqfuhom  Lm6 miljun? Il-problema mhux se tkun biss fuq dan il-Parlament jew  fuq  il-Gvern imma se  tkun ukoll fuq il-banek li se jsellfu lill-kumpannija  għaliex jekk allaħares wara li  jkunu ħadu l-flus jaqbdu u jitilqu bihom, x'se jiġri minn dan il-proġett?  Il-problema hi li ma nafux kif se jintnefqu dawn is-Lm6 miljun gradatament, fażi wara fażi u x’inhuma l-benefikati ta' dawn is-Lm6 miljun.   Jien ċert li ma tridx xi spiża  enormi biex isiru l-bankijiet, is-siġġijiet u l-imwejjed fuq il-moll jew biex jinbnew il-pontoons jew il-ħwienet  ġebel u saqaf.  Jien naħseb li dawn huma  mistoqsijiet fundamentali u m’humiex xi irtokki. 

  Il-ġimgħa l-oħra tressqet emenda sostanzjali li tirrigwarda r-reviżjoni taċ-ċens b’10% kull għaxar snin.  Dan ifisser li se nirrevedu ċ-ċens b’1% fis-sena.  Allura qed nassumu li l-għoli tal-ħajja se jiżdied l-iktar b'1% biss fis-sena? Dan biss jixraqlu jieħu l-Gvern u  l-poplu Malti għaż-żieda ta' l-għoli tal-ħajja miċ-ċens li qed jagħti?  X’hemm x’ipatti għall-iżvalutar tal-lira li jista’ jkun hemm matul id-99 sena? Wieħed jistenna tweġiba għal dawn il-queries.  Imma filwaqt li l-Prim Ministru kien qed jgħid kullimkien li r-reviżjoni kellha tkun ta' 10% kull għaxar snin tul id-99 sena, meta tiftaħ il-kuntratt tas-26 ta' Mejju - l-ewwel riżoluzzjoni li tressqet f’din il-Kamra fuq dan il-proġett u m’għaddietx - ssib li kif kienet miktuba kienet tfisser biss li jiżdied wara l-ewwel għaxar snin u wara t-tieni għaxar snin, filwaqt li s-seba’ drabi  l-oħra li jkun fadal biex jammontaw għal 99 sena  ma kenux koperti u kienet biss bl-emenda li tressqet il-ġimgħa l-oħra li ġew koperti d-99 sena kollha.   Issa hawnhekk mhux qed nitkellmu fuq xi telf ta’ Lm200 imma meta tgħodd dawn iż-żidiet kollha kemm huma ssib li jammontaw għal Lm14.5 miljun. Dan ifisser li bit-tibdil li sar bejn il-kuntratt tas-26 ta' Mejju u dak li sar fis-26 ta' Ġunju,  salvajna għall-Gvern Malti   Lm14.5 miljun. Issa l-klawsola għad-draft contract li għandna quddiemna tas-26 ta' Ġunju kif ġiet tabled mill-Prim Ministru stess fit-30 ta' Ġunju tgħid b’mod  ċar li r-reviżjoni ta' 10% kull għaxar snin għandha ssir f'kull għaxar snin tul il-perjodu ta' 99 sena.   Allura mhux aħjar nerġgħu naraw dawn il-fatturi li għad m'għandniex quddiemna, li jirrigwardaw il-labour content, il-financial pre-feasibility, il-klawsola li l-operation agreement ma jiġix assenjat lil terzi persuni li ma jkunux fit and proper persons, li l-pjanti tal-proġett  jiġu ċċirkolati lil kulħadd u li naraw li d-destinazzjoni tal-post tkun għal finijiet esklussivament turistiċi u għal ebda objettiv ieħor? 

  Nerġa’ ntenni li għandna nissospendu din id-diskussjoni minħabba dawn il-kwestjonijiet fundamentali li għadhom m'humiex koperti  f'dan l-abbozz ta' kuntratt li għandna quddiemna.  Jew inkella se nkomplu niġu naqgħu u nqumu minn kull min jitkellem u jqajjem dubji fuq il-kuntratt u ngħidu li dan il-proġett għandu jsir?  Huwa veru li tista’ taħdem b’dan il-mod imma mbagħad kulħadd irid jerfa' l-konsegwenzi ta' dak li jkun qed jagħmel  jekk minflok ma nagħmlu analiżi xjentifika noqogħdu nimpikaw ma’ xulxin.  Jekk se noqogħdu ndaħħlu l-piki bejnietna, ma naħsibx li dan il-Parlament ikun dieħel fil-millennju l-ġdid bl-aqwa libsa għall-aspirazzjonijiet tan-new dawn u new age, anzi jkun sejjer lura għall-piki tal-MedjuEvu.  Tkun saħta għal dan il-Parlament u għal dan il-pajjiż jekk se nitgerbu bil-piki u ma narawx  bl-iktar mod stakkat dawn il-fatturi bil-kwiet u bi preparazzjoni.  U dan irid isir mill-gruppi parlamentari taż-żewġ naħat tal-Kamra, li għandhom  jiltaqgħu biex jerġgħu jeżaminaw dawn il-fatturi ġodda. Għalkemm dawn il-fatturi ġodda  nistgħu niddiskutuhom hawnhekk għal xi jumejn, żgur li l-pjanti ma nistgħux nikkonsidrawhom b'mod idoneu hawnhekk. Ħadd minna m'hu qed jaspira li jidħol fiż-żarbun ta' perit biex jeżamina l-pjanti,  imma l-pjanti għandhom ċerti konsegwenzi finanzjarji għaliex anke biex tibni sempliċement  garage illum  jista' jgħidlek bejn wieħed u ieħor kemm  se jiġuk il-costings.  Jekk se naħdmu b'dan l-approach se nkunu ħafna ‘l bogħod  minn new age idealism li suppost qegħdin nipproklamaw għall-millennju l-ġdid u għalhekk hemm bżonn li jitressaq quddiemna financial feasibility study u l-Kamra tkun tista’ teżaminah biex tara jekk huwiex validu jew le u jkun hawn diskussjoni fuq dawk il-punti  li nsibu li m'humiex validi. 

  Jien nistaqsi wkoll:  Għaliex l-Employment and Training Corporation ma tippreparax rapport suret in-nies fuq  il-labour content f’dan il-proġett u ma tirrakkomandax  il-klawsola li għandha  tidħol fil-kuntratt biex tiggarantixxi minimum ta' jobs ġewwa l-Kottonera?  Forsi  m’huwiex healthy li naqbad u nagħti ċifri dwar in-numru ta’ impjiegi li jista’ jkunu garantiti minn dan il-proġett, imma kif nistgħu  nivvotaw fuq il-kuntratt li għandna quddiemna meta  lanqas  klawsola dwar il-labour content ma fih?  Wieħed jista' jgħid li huwa tort tiegħi ukoll għax kont fuq il-kumitat tar-reviżjoni u ma daħħaltx klawsola ta' reviżjoni fuq labour content. Jien nammetti l-ħtija u nagħmel l-indiema li tiddeċiedi din il-Kamra imma nibqa' ngħid li hemm bżonn ta' klawsola fuq labour content.  Jekk saret mill-Maritime Authority, min-National Tourism Organisation jew mill-Commissioner of Lands b'xi side-letter għandhom juruhielna ħalli aħna nkunu sodisfatti li l-jobs li għandu jiġġenera  proġett  ikunu garantiti.  Bħala Partit Laburista dan huwa l-minimum li jmissna qegħdin nitolbu mingħand  il-consortium.

     Sur President, meta nara dawn l-affarijiet neqsin u li għad għandhom bżonn jittejbu, naħseb li l-iktar ħaġa sana, valida u rakkomandabbli hija li din id-diskussjoni tiġi  posposta għal xi ħamest ijiem u nkomplu b’business ieħor leġislattiv ħalli lill-pajjiż nuruh li l-Gvern qed jiggverna għaliex m’għandniex għalfejn inkomplu bid-diskussjoni ta’ din ir-riżoluzzjoni fil-għodu u fil-għaxija jekk ma jkollniex quddiemna r-rapporti dwar  labour content u financial feasibility u l-pjanti mqassmin għand il-Membri kollha. Il-Gvern għandu jimxi b’mod matur u jkompli l-business l-ieħor kollu tal-Gvern għaliex b’dan il-mod nuru  lill-poplu Malti li meta rajna li kien hemm x'jiġi rranġat qbadna  u rranġajnih u mhux qgħadna lura u għidna li l-kelma li tajna se tibqa'.   

   Fil-fatt it-tibdiliet li saru biex jittejjeb il-kuntratt saru b’mod konsistenti  l-ewwel minħabba d-data tat-12 ta' Ġunju li kellha titneħħa u tiġi replaced bi sliding  date ta' four days minn meta din il-Kamra tapprova r-riżoluzzjoni; daħlet  il-kwestjoni ta' l-aċċess pubbliku; il-ġimgħa l-oħra saru tmien emendi oħra u din il-ġimgħa tressqet l-emenda tat-30 sena, 30 sena, 30 sena  u 9 snin;  u mbagħad tressqet  dik l-emenda faħxija li neħħiet waħda mit-tmien emendi, dik li kienet tirrigwarda l-klawsola  tal-fit and proper person. Dan ifisser li qed inkunu  flessibbli  u maturi u għalhekk għandna nkomplu nkunu maturi billi  naraw tassew kif nistgħu niggarantixxu l-labour content  f'dan il-kuntratt.  Wara kollox  dan l-effort kollu li qed nagħmlu mhux qed nagħmluh biss biex il-post ikun sabiħ.  X’se jiġri jekk  il-consortium jitlob biex  iġib impjegati barranin minflok iħaddem il-Maltin u jingħata l-permess  għax nibżgħu li  jikser il-kuntratt? U jekk jibda jirrikatta li bil-barranin biss se jaħdem? X’se nagħmlu jekk il-consortium ikun irid pilots barranin biex jiggwidaw il-yachts biex jidħlu fil-marina tiegħu jew ikun irid li l-impjegati tal-ħwienet ikunu barranin ukoll? Allura x'se jibqa' mil-labour content Malti?  Għalhekk jien qed nisħaq kemm huwa importanti li f’dan il-kuntratt ikollna klawsola li tiggarantixxi l-minimum amount of jobs   fl-ewwel fażi, fit-tieni fażi u fit-tielet fażi ta' dan il-proġett. 

  Sur President,  jien nara li filwaqt li  dan il-proġett huwa validu fil-ħsieb jonqsu xi affarijiet kemm minħabba fatturi ġodda li qamu minn nhar it-Tlieta 'l hawn u kif ukoll minħabba l-fatturi li qegħdin insemmu hawnhekk għall-ewwel darba.  Għalhekk jeħtieġ li nieħdu l-pariri ta' l-aqwa nies li għandna fuq dan il-proġett għaliex sinċerament naħseb li fuq dawn il-punti li qed insemmi hawnhekk illejla dan il-Parlament jixraqlu li jkollu l-pariri ta' l-aqwa nies hawn Malta.  Jien naħseb li l-kwestjoni tal-labour content huwa punt validu u naħseb li f’din il-Kamra kulħadd jaqbel li  aħna m’aħniex se nagħmlu dan il-proġett biex nagħmlu l-lapida ta' l-irħam biss imma se nagħmluh biex jinħolqu iktar jobs għan-nies tal-Kottonera u għalhekk naħseb li huwa d-dmir tagħna li niċċekkjaw l-affarijiet sewwa.

  THE DEPUTY SPEAKER: Onorevoli, skadielek il-ħin u għandek bżonn il-Leave of House. Il-Kamra taqbel?  (Onor. Membri:  Iva)

Il-permess ingħata u l-Onor. Alex Sceberras Trigona kompla bid-diskors tiegħu.
  ONOR. ALEX SCEBERRAS TRIGONA:   Sur President, jien nemmen li rnexxilna nagħmlu titjib sostanzjali f’dan il-kuntratt li jagħmel dehen kbir lill-Partit Laburista, lill-Gvern Laburista u lil  dan il-Parlament għaliex  konna  kapaċi b'mod riflessiv u b'mod studjat inġibu  dan il-kuntratt  f'pożizzjoni ħafna aħjar milli kien meta ġie ppreżentat l-ewwel darba fis-26 ta' Mejju.  Per eżempju,  il-kwestjoni dwar l-aċċess pubbliku  ġiet irranġata għal  darba darbtejn  biex id-drittijiet ta’ aċċess għal u mill-areas kollha allura jibqgħu f'idejn il-pubbliku Malti,  għamilna  wkoll li l-parti ta' l-irmiġġijiet  għandhom ikunu f'areas differenti  u mhux il-kumpannija taqbad u tiddeċiedi hi fejn tagħmel l-irmiġġijet.   Daħħalna wkoll il-klawsola ta’ l-insurance li kienet nieqsa minn dan il-kuntratt.  Issa kulħadd jaf li l-klawsola ta’ l-insurance  tidħol anke f'kuntratt ordinarju  bħal dawk li jagħmlu l-Bank of Valletta, il-Mid-Med Bank, l-APS Bank u l-Lohombus Bank.  Daħħalna l-klawsola ta’ l-insurance biex jekk jiġri xi ħaġa lill-benefikati li  jkun hemm fil-post, il-kumpannija ma tħarrikx lill-gvern li jrid jerġa' jibnihulha  mingħajr ma l-Gvern ikollu  fall-back position.  Fil-fatt  daħħalna din il-klawsola  sabiex l-insurance tkun miktuba for the benefit and in the interests of the Government of Malta u l-Gvern Malti mill-insurance ikun jista’ jieħu r-rikavat kollu għat-telf kollu li jkollu bħala sid jew inkella għal xi ħlasijiet meta  qed jikkonċedi l-operations fuq il-mollijiet jew fuq l-irmiġġijiet.  Huwa importanti li l-Gvern ikun kopert b’insurance għaliex jekk, per eżempju,  il-kumpannija tagħmel kawża lill-Gvern għaliex ma tkunx tista’ tkompli topera, il-Gvern ma jkollux jerġa' jibni kollox mill-bidunett a spejjeż tiegħu mingħajr ma jkun covered b'insurance.  Dawn huma affarijiet elementari ta' insurance  li kienu nieqsa mill-kuntratt u kellna ndaħħluhom fid-draft ta' nhar il-Ġimgħa li għaddiet.  Madam Speaker, dawn huma affarijiet sostanzjali u m'humiex irtokki u għalhekk  ħarisna fit-tul u daħħalna dawn il-klawsoli li jagħmlu tant sens għall-mod kif nistgħu niġġestixxu proġetti f'dan il-pajjiż.

     Nerġa’ ntenni kemm huwa importanti li l-aspett tal-labour content jiġi nkluż fil-kuntratt għaliex, ladarba l-consortium  ikun issellef il-flus mill-banek u jkun irid jimpjega nies barranin, il-banek min-naħa tagħhom jibdew jagħfsu lill-ETC biex toħroġ il-permessi biex il-consortium ikun jista’ jġib in-nies minn barra u jimpjegahom fuq il-proġett. Għaliex  fil-kuntratt m’għandux ikun hemm  labour clause li tieħu ħsieb li l-ingaġġ ta’ persuni Maltin fuq il-proġett? Għaliex m’aħniex nieħdu ħsieb li nanalizzaw bl-iktar mod preċiż kemm  se jkun hemm impjiegi għall-Maltin f’kull settur involut f’dan il-proġett? Jien naħseb li dawn huma aspetti importanti li jistgħu jwasslu biex  inkomplu ntejbu dan il-proġett li għandna quddiemna.  Huwa faċli li llejla jittieħed il-vot fuq din ir-riżoluzzjoni u minn għada l-consortium imur japplika għand il-Planning Authority? Imbagħad, jekk ma jibdewx jiġu impjegati Maltin, mhux  għand in-naħa tal-Gvern se jiġu jilmentaw għaliex ma nkunux ħadna ħsieb li ndaħħlu klawsola fil-kuntratt li tiggarantixxi l-ingaġġ ta’ Maltin fuq il-proġett sena wara sena?  Kulħadd jaf li ditta barranija jaqblilha timpjega lill-Filippini  bi kwart tas-salarju tal-Maltin.  F’każ li jiġri hekk, ikollna noqogħdu għar-rikatt tal-consortium għaliex jibda jgħidilna biex ma nindaħlulux  għax inkella jħassar il-proġett  u nkunu tajna medda ta’ art bħal dik mingħajr ma naraw Maltin impjegati fuq il-proġett.  Se nikkuntentaw  għaliex se jkollna xi ftit artisti jikkummissjonaw il-pitturi tagħhom?  Madam Speaker, jien naħseb li jekk nagħmlu hekk, la nkunu qed nifhmu r-realta'  ta' Malta u wisq inqas  tal-Kottonera, għaliex kulħadd jaf li l-ewwel ħaġa li rridu niggarantixxu lin-nies tal-Kottonera huma l-impiegi. 

   Aħna rridu nagħmlu l-isforzi kollha tagħna biex fil-Kottonera jiżdiedu l-impjiegi  u għalhekk jeħtieġ li flimkien ma' l-Employment and Training Corporation naraw x'tip ta' klawsola li tagħmel sens nistgħu ndaħħlu f'dan il-kuntratt. Jien ċert li jekk il-consortium huwa bona fide - u s’issa m’hawn xejn x'inaqqsilna l-fiduċja fih - huwa stess jaqbel li għandna ndaħħlu klawsola fil-kuntratt fejn hu jiggarantixxi n-numru ta’ persuni li se jimpjega  biex jieħdu ħsieb  il-yachts, biex jaħdmu fuq  fuq il-mollijiet u biex jaħdmu  fil-ħwienet li se jinbnew. Jien ċert li l-consortium  jaċċetta li jagħti garanzija ta' impjiegi li żgur  tkun showpiece għall-area kollha tal-Kottonera. Aħna rridu naraw li l-impjiegi fil-Kottonera jkunu garantiti b'mod mill-iktar espliċitu u naħseb li fuq dan hawn qbil miż-żewġ naħat tal-Kamra.  Għalkemm l-Oppożizzjoni  l-iktar li żammet lura kienet fuq id-dritt ta' użu - li jien sejjaħtlu operating agreement - li issa  minn konċessjoni enfitewtika tal-mollijiet inbidel għal operating agreement, u fuq l-obbligu fuq il-consortium li jagħmel ir-riparazzjonijiet u l-manutenzjonijiet kollha neċessarji tal-mollijiet, naħseb li  l-Onor. Fenech Adami  kien ħa falza stikka meta qal li issa li l-moll inqala' miċ-ċens, mhux se jkun hemm l-obbligu fuq il-kumpannija li tieħu ħsieb il-manutenzjoni  u tagħmel ir-riparazzjoni neċessarja fuq il-mollijiet għaliex dan huwa miktub b’mod ċar fil-kuntratt. Jien  naħseb  li  l-Oppożizzjoni m’hijiex se  tivvota kontra   klawsola li tiggarantixxi li jiġu impjegati minimum ta' ħaddiema minn kull settur, sena wara oħra, u għalhekk klawsola bħal din  għandha tikseb ukoll l-appoġġ ta' l-Oppożizzjoni. Inkunu qed inwettqu  għan mill-iktar nobbli meta  nagħtu konċessjoni enfitewtika ta' bini ta' mollijiet u irmiġġijiet, għax dawn huma l-effetti immedjati għall-ħaddiema Maltin u għall-familji tagħhom, li jkunu jistgħu jiġu impjegati f'dan il-proġett tal-Kottonera kemm jista' jkun malajr u b'garanzija. Imma mhux li jkunu at the mercy ta’ consortium kbir li jkun  jista' jirrikatta lill-Gvern billi jgħid li fuq il-proġett irid jimpjega nies barranin għaliex ikun irid nies  li jifhmu teknikament fil-yachts jew li fil-cafeteria se jagħmel menu barrani u jkun irid nies barranin jiġġestixxu l-cafeteria. Għalhekk nerġa’ nisħaq li għandna bżonn indaħħlu klawsola dwar il-labour content f'dan il-kuntratt.  

   Jien naħseb li dan se jkollu jkun ir-rallying point nazzjonali għalina. Meta konna qed nitkellmu l-ġimgħa li għaddiet  li l-Avukat Joe Brincat bl-intelliġenza tiegħu  ħareġ bi proposta verament  tajba dwar  kif l-aħjar jiġi rivedut dan il-kuntratt, fejn qal  li jekk il-Planning Authority tibqa' tkarkar bil-permessi 

jista' jkun hemm awtorizzazzjoni b'leġislazzjoni apposta minn dan il-Parlament, naħseb li dan għandu  jgħaqqad ukoll liż-żewġ naħat tal-Kamra għaliex in-Nazzjonalisti jwaħħlu fil-Planning Authority li tellfithom l-elezzjoni u aħna f'din l-aħħar sena u tmien xhur ħlief problemi ma ltqajniex  mal-Planning Authority b'mod mill-iktar kapriċċjuż u arroganti.  Jien nista’ nsemmi  każ li ltqajt miegħu l-ġimgħa li għaddiet - u kien hemm l-Onor. Jesmond Mugliett miegħi dak il-ħin - fejn lil wieħed ma tawhx permess biex jiftaħ ħanut   tal-pastizzi għaliex  qalulu li jista' jiġġenera unauthorised parking!  Għandna bord kostitwit bil-liġi biex jiċċekkja affarijiet unauthorised li jistgħu potenzjalment u possibilment jsiru?  Jista' bord imwaqqaf b'liġi minn din il-Kamra jiċħad id-dritt ta' ċittadin li jiftaħ ħanut għaliex ikun hemm  il-possibilita’ ta’ unauthorised parking?   Dan huwa kompitu tal-pulizija u mhux tal-Planning Authority. Mhux ta' xejn li l-consortium beda jistaqsi lill-Gvern x’jiġri jekk il-Planning Authority ma toħroġx il-permessi u bir-raġun beda jgħid li l-aħjar ħaġa hija li ma jħallasx iċ-ċens sakemm joħorġu l-permessi mill-Planning Authority. U jekk iddum tkarkar xi ħames snin biex toħroġ il-permessi?   Għalhekk Dr Joe Brincat daħħal dik l-emenda li ġiet approvata l-ġimgħa li għaddiet li jekk ma joħorġux il-permessi mill-Planning Authority, allura tista' sseħħ awtorizzazzjoni b'leġislazzjoni ad hoc.  Naħseb li  dan il-Parlament irid jasserixxi s-sovranita' tiegħu f'dan il-pajjiż.  Ma jistax ikun li jkollna Planning Authority li qiegħda teċċedi l-poteri tagħha manifestament b’mod li tista’ tnaffar  lill-barranin milli jiġu jinvestu  hawn Malta. Fil-kuntratt ma nsibu l-ebda time limit li fih il-Planning Authority trid toħroġ il-permessi għal dan il-proġett. Tista' tibqa' tkarkar  sena sħiħa u toqgħod titlobhom li jridu jemendaw dik il-parti jew xi parti oħra.   

  Wieħed ma jridx jinsa li dawn l-affarijiet jinvolvu l-ispejjeż u l-barranin lanqas jibdew jifhmu x’inhu jiġri fil-Planning Authority. Din il-fetħa kbira fil-kuntratt li l-Planning Authority tista' tibqa' tkarkar biex toħroġ il-permessi tista’ tiġi magħluqa xi  ftit billi  l-awtorizzazzjoni neċessarja ssir  b'leġislazzjoni ad hoc minn dan il-Parlament.  Forsi l-ministru responsabbli għall-Planning Authority jista' juża l-GDO’s f’xi każijiet partikolari jekk l-applikazzjonijiet għall-permessi jsiru waħda waħda. Imma jekk il-Planning Authority tidba tidħol fil-fond  tal-proġett u tibda tikkwerja aspetti fundamentali tal-proġett, min se jżommha milli tostakola  dan il-proġett jekk ma jkunx hemm closure ċar mill-bidu nett? Jien ngħid li l-Planning Authority  għandha tkun soġġetta għal dak li jgħid dan il-Parlament u hija  stess għandha tassumi r-responsabbilta' li  min-naħa tagħha se tipproċessa kollox fi żmien predeterminat, inkella l-proġett se jkun wieħed dubjuż għaliex il-kumpannija tkun fil-pussess ta’ dik l-art mingħajr ma tkun dovuta tħallas iċ-ċens sakemm joħorġu l-permessi mill-Planning Authority.   Sakemm joħorġu l-permessi la nkunu daħħalna l-ebda ċens ta’ Lm120,000 fl-ewwel sena u Lm170,000 fit-tieni sena li jkunu jistgħu jiġi devjati għas-servizzi soċjali u lanqas inkunu nistgħu naraw li l-labour content qed jiġi rispettat u rikonoxxut.   Aħna rridu bl-iktar mod matur neżaminaw kif nistgħu ndaħħlu dan il-fattur tal-labour content b'mod ċar f’dan il-kuntratt, Madam Speaker.  Għaldaqstant għal dawn ir-raġunijiet - għalkemm hemm raġunijiet oħra imma l-ħin beda jagħfas ġmielu - jien  nara li dan il-kuntratt irid jiġi rivedut fuq diversi fatturi u  jiġi mtejjeb f’dawn id-direzzjonijiet speċifiċi li qed insemmi. 

  Jien m'iniex qed nitlob li  nissospendu din id-diskussjoni għal xi ħamest ijiem minħabba s-sħana li qed tagħmel imma qed ngħid speċifikament fejn għandu jiġi mtejjeb dan il-kuntratt.  Dan jista’ jsir billi l-klawsoli speċifiċi jiġu drafted  ma' l-entitajiet awtorizzati, bħalma hija l-ETC li hija istituzzjoni li l-iktar tista’  tippresta ruħha biex tissorvelja x-xogħol li jkun qed jiġġenera dan il-proġett u l-impjiegi li jkunu qed jinħolqu.  Fil-fehma tiegħi għandha titfassal klawsola li mhux biss torbot lill-kumpannija  li  timpjega numru ta’ nies imma li tiddaħħal multa jekk kemm-il darba ma jiġux impjegati n-numri ta’ persuni li jkun ġie miftiehem.  Din l-istituzzjoni mhux biss għandha tkun in charge li tiġbor il-multi imma trid tara li n-nies li tibgħat ikunu ttrejnjati  f'xi  settur partikolari ħalli l-kumpannija ma tkunx tista’ ġġib skuża li n-nies mibgħuta mill-ETC ma jkunux ittrejnjati.   L-ETC trid tiggrantixxi li kull raġel u mara li tkun qiegħda tibgħat għal xogħol fil-proġett tal-Kottonera jkunu kompetenti u kwalifikati u ma jkun hemm l-ebda dubju fuq il-karattru tagħhom, l-integrita' u l-onesta’ tagħhom u fuq l-effiċjenza tagħhom fuq il-post tax-xogħol. B’dan il-mod  l-ETC  tkun tista' tissorvelja l-labour content f’dan il-proġett. Dan huwa proġett eminentement tal-Labour għal-labour u allura hemm bżonn li  l-labour content ikun imfisser b’mod espliċitu u jkollu sorveljanza ċara fuqu. Fil-kuntratt għandu jkun  ċar li jekk il-kumpannija ma tonorax il- labour content teħel il-multi ħalli aħna bħala Partit Laburista nkunu orgoljużi li mhux biss għamilna proġett bħal dan imma daħħalna l-labour content  ċar u evidenti  quddiem kulħadd li fl-ewwel sena, per eżempju, se jiġu impjegati 60 ruħ, fit-tieni sena 120 ruħ u fit-tielet sena 180 ruħ.  Jien naħseb li jkun iktar ta’ ġid għalina  kieku ndaħħlu dan il-fattur fil-kuntratt milli kieku nħalluh barra. 

   Madam Speaker, meta jqum l-inkwiet f’din il-Kamra, is-Sinjorija Tiegħek iddoqq il-qanpiena biex tissospendi s-seduta u jkun hawn pawsa għar-riflessjoni u jien naħseb li f’dan l-istadju għandna bżonn ta’ pawsa biex nirriflettu  b’mod iktar serju fuq il-kuntratt li għandna quddiemna minħabba dawn il-punti li jridu jiġu mtejba.  Fid-diskussjoni li kellna dwar din ir-riżoluzzjoni  tkellmu diversi Membri  fuq dan il-proġett f'dan il-Parlament u jien żammejt kemm jista' jkun għall-aħħar għaliex ma xtaqtx noqgħod nintervjeni,  imma ma flaħtx  nara li niġu għall-winding-up u ngħaddu għall-vot mingħajr ma nkunu kkonsidrajna dawn l-aspett fundamentali.  Dawn huma aspetti li mhux biss jolqtu il-proġett imma jolqtu anke l-aspetti ta' demokrazija u l-aspetti ta' tmexxija ġusta u leġittima f’din il-Kamra u fl-entitajiet rispettivi tagħna.  Jien nemmen,  Madam Speaker, li jekk nerġgħu nikkonsidraw il-punti li semmejt  mhux biss se nkunu qed insaħħu dan il-proġett imma se nkunu qegħdin insaħħu d-demokrazija f'dan il-pajjiż. 

  Jien nixtieq nistaqsi jekk  kienx hemm xi commitment biex  il-kuntratt dwar dan il-proġett jgħaddi minn din il-Kamra  sa l-aħħar ta' Ġunju.   Fil-fatt kienet stramba li  fil-kuntratt  tniżżlet id-data tat-12 ta' Ġunju li mbagħad kellha tiġi emendata għal erbat ijiem minn meta din il-Kamra tapprova l-kuntratt! Jien ma nafx  għalfejn irridu naħdmu b'dan il-mod għaliex din  m'hijiex xi mozzjoni manifestament fuq xi ammonti kbar ta' flus għaliex, kif kont qed ngħid, jekk il-Planning Authority tieħu sena żmien biex toħroġ il-permessi neċessarji  u l-kumpannija għandha sentejn żmien biex tibni u tikkompleta l-proġett, jilħqu jgħaddu tliet snin mil-lum u nkunu kważi fil-ħames sena ta' din il-Leġislatura, imbagħad il-kumpannija tħallas  Lm120,000 ċens għall-ewwel sena u allura ma  tistax issejjaħlu money bill għal din is-sena.  Naħseb li nkunu qed inġebbduha ftit iż-żejjed jekk nirriferu għal money bill u allura Allura bdejna nsejħulha  mozzjoni ta' fiduċja!   Kulħadd jista’ jagħmel dikjarazzjoni ta’ vot u jiddefenixxiha kif irid hu u nistgħu, per eżempju, niddikjaraw mozzjoni li tagħmel relazzjoni bejn it-tul li tieħu din il-mozzjoni ma' kemm qed tiżdied it-temperatura fl-istess żmien barra. F’dak il-każ tkun dikjarazzjoni mill-iktar xjentifika għaliex tkun saret  dikjarazzjoni hawn ġew u tkun korroborata minn barra.  Imma, kif diġa’ għidt pubblikament, jien ma nistax nifhem kif mozzjoni fuq proġett bħal dan tista’ ssejħilha  mozzjoni ta' fiduċja. Fil-fehma tiegħi l-aspett kostituzzjonali jirrenja għaliex subartiklu (5) ta' artiklu 76 tal-Kostituzzjoni  jitkellem b’mod ċar  fuq mozzjoni ta' sfiduċja u mhux mozzjoni ta' fiduċja.   Jien naħseb li għandi  dritt intenni l-opinjoni tiegħi ħalli jekk trid  il-maġġoranza  tivvota kontra dak li naħseb jien individwalment. 

   Jien ma jidhirlix li  kostituzzjonalment il-vot fuq din il-mozzjoni jista’ jittieħed bħala  mozzjoni ta' fiduċja fil-gvern għaliex mozzjoni ta' sfiduċja kif inhi elaborata f'subartiklu (5) ta' artiklu 76 tal-Kostituzzjoni tagħna tirrikjedi li din il-mozzjoni trid tiġi tabled espliċitament bħala mozzjoni ta' sfiduċja u ma ssirx biss bi stqarrija verbali. Sa nofs siegħa ilu jien ma rajt l-ebda mozzjoni ta’ sfiduċja fil-Gvern għand l-Iskrivan tal-Kamra. U lanqas  kieku daħlet  nofs siegħa ilu ma kienet tkun valida għal-lejla għaliex mozzjoni ta' sfiduċja kif inhi rikjesta mill-Kostituzzjoni tagħna trid tiġi ippreżentata bil-miktub lill-Iskrivan tal-Kamra bi tlett ijiem notice.  Jekk  m'huwiex  money bill għalfejn noqogħdu ngħollu l-istakes u ngħidu li din hija mozzjoni ta' fiduċja biex nagħmlu l-maqlub ta' l-isfiduċja?  Għalfejn ma nibqgħux nanalizzaw kif nistgħu ntejbu l-elementi essenzjali ta' dan il-kuntratt fl-aħjar interess tal-Maltin u ta’ l-Għawdxin u partikolarment fl-aħjar interess tan-nies tal-Kottonera?  Aħna għandna quddiemna proġett, Madam Speaker, u naħseb li nkun qed ngħabbi lilek b’ċertu responsabilita’  bħala Speaker ta' din il-Kamra jekk nitolbok  tagħti ruling li mozzjoni ta' sfiduċja bilfors trid tiġi nkwadrata u maħduma bil-proċedura tal-Kostituzzjoni.  Għalhekk ma jistax ikun li wieħed jifhem li l-Prim Ministru qed jgħid li din hija mozzjoni ta' fiduċja fil-Gvern għaliex il-Prim Ministru ma jistax jitkellem ħlief skond il-liġi kostituzzjonali ta' pajjiżna.  U jien nifhmu li qed jitkellem skond il-Kostituzzjoni ta' pajjiżna li tgħid li li l-mozzjoni ta' sfiduċja fil-gvern trid tkun espliċitament  miktuba bi tlett ijiem notice. 

  Allura l-uniku mod kif jista' jinftiehem il-Prim Ministru huwa li jekk allaħares neħlu fuq dan il-proġett, imbagħad ikun qiegħed jiċċalinġja lil din il-Kamra biex tagħmillu mozzjoni ta’ sfiduċja skond it-termini tal-Kostituzzjoni u  naraw jekk il-Gvern ikollux fiduċja biżżejjed f'din il-Kamra jew le.  Imma din  il-mozzjoni fiha nnifisha ma tistax tittieħed bħala mozzjoni ta' fiduċja  b'sempliċi dikjarazzjoni verbali għax, kif għidt qabel, wieħed jista' jiddikjara b'dikjarazzjoni ta' vot li  dan il-vot huwa biss riflessjoni taż-żieda tat-temperatura barra din il-Kamra u noqogħdu niddiskutu jekk hijiex relatata jew le. Il-Kostituzzjoni titkellem b’mod ċar ħafna  fuq mozzjonijiet ta' sfiduċja u naħseb li l-Prim Ministru għandu l-Attorney General u min jagħtih pariri biżżejjed li jgħidulu li hu jista' jitkellem u jiġi mfisser biss fis-sens uniku u esklussiv tal-Kostituzzjoni.  Huwa veru li aħna politiċi hawn ġew, imma malli  ssemmi xi ħaġa li hija diġa' definita fil-Kostituzzjoni ma tistax tiġi mifhuma b'mod ieħor jekk mhux fis-sens kostituzzjonali tagħha.

  MADAM SPEAKER:  Onorevoli, ippermettili ninterrompik għaliex sar il-ħin.  Tibqa' in possession? 

  ONOR. ALEX SCEBERRAS TRIGONA:   Iva, nibqa' in possession. Grazzi, Madam Speaker.

  MADAM SPEAKER: Grazzi.  Sar il-ħin.  Jekk jogħġbu, il-Ministru Mizzi, iressaq l-Aġġornament.

Fid-9.00 p.m. id-diskussjoni ġiet interrotta u baqgħet aġġornata.


AĠĠORNAMENT

  ONOR. JOE MIZZI:  Madam Speaker, nipproponi l-Aġġornament tal-Kamra għal nhar it-Tnejn, 6 ta' Lulju, 1998 fis-6.00 p.m. b'din l-agenda:

Ordnijiet tal-Ġurnata

Riżoluzzjoni dwar enfitewsi temporanja ta' mollijiet, bini u dritt ta' rmiġġ fil-Birgu u l-Isla lill-Port Cottonera Limited - Kontinwazzjoni;

Abbozz ta' Liġi dwar Servizzi tat-Turiżmu għal Malta – Kumitat (Kont.);

Abbozz ta' Liġi li jemenda l-Att dwar il-Ħabs  -  it-Tieni Qari;

Abbozz ta' Liġi dwar il-Protezzjoni Ċivili - Kumitat;

Abbozz ta’ Liġi li jemenda l-Ordinanza dwar il-Pensjonijiet - it-Tieni Qari;

Abbozz ta’ Liġi li jemenda l-Att dwar il-Promozzjoni ta’ Prodotti Lokali – it-Tieni Qari;

Abbozz ta' Liġi  li jemenda Diversi Liġijiet dwar Servizzi fl-Ajruport  -  it-Tieni Qari;

Abbozz ta' Liġi dwar il-Forzi tal-Pulizija ta' Malta  -  it-Tieni Qari;

Abbozz ta' Liġi kontra l-Korruzzjoni  -  it-Tieni Qari (Kont); 

Riżoluzzjoni tal-Kap ta' l-Oppożizzjoni dwar Malta u l-Unjoni Ewropea – Kontinwazzjoni; u 


----------------------------------

Abbozz ta' Liġi dwar Brokers fl-Assigurazzjoni u Intermedjarji oħra - Kumitat Permanenti;  

Abbozz ta’ Liġi li jemenda Diversi Liġijiet dwar it-Telekomunikazzjoni  -  Kumitat Permanenti; u

Abbozz ta' Liġi dwar is-Sigurta' fl-Ajruportijiet u fl-Avjazzjoni Ċivili  - Kumitat Permanenti.

U xi agenda oħra li tista’ tiġi komunikata aktar tard.

  MADAM SPEAKER:  Rimarki?  L-Onor. Antoine Mifsud Bonnici.

  ONOR. ANTOINE MIFSUD BONNICI:   F'dawn il-ftit minuti li għandi nixtieq nagħmel riferenza  għall-Aġġornament li sar fl-aħħar seduta fejn saru ċerti riferenzi għall-qasam ta' l-anzjani. Irrid noqgħod attent, Madam Speaker, kif se nitkellem ħalli forsi din il-kontro-kritika li se nagħmel ma terġax  tiġi labelled bħala  kritika fjakka,  mingħajr bażi, imkissra u bażwijja li ma tagħmilx ġieħ la lil dan il-Parlament u lanqas lill-anzjani stess.   Jien nifhem li min ikun professur f’xi branka tal-mediċina għandu ċertu awtorita' f'dik il-branka imma ma nistax nifhem kif jista’ jkollu awtorita' biex  jiġġudika anke l-kritika li ssir f'dan il-Parlament. Imma m'iniex se noqgħod nirrispondi għal dawn l-affarijiet.  Madam Speaker, wara n-nofs siegħa kritika li saret  fuq il-qasam ta' l-anzjani, fejn sar paragun bejn kif imxejna aħna tul l-amministrazzjoni tagħna u kif qed jimxi l-Gvern Laburista issa, jien nerġa' nsostni li  l-argument prinċipali tiegħi li f'dawn l-aħħar 20 xahar ma sar xejn ġdid fil-qasam ta' l-anzjani u ma sar l-ebda proġett ġdid fil-qasam ta' l-anzjani, ġie vverifikat minn kliem is-Segretarju Parlamentari stess nhar l-Erbgħa li għaddew.  Il-fatt li meta l-Onor. Louis Buhagiar beda jsemmi l-proġetti mnieda mill-Gvern Laburista  ma semma l-ebda wieħed ħlief l-estensjoni tad-dar ta’ l-anzjani tal-Furjana, ikompli juri kemm veru għandna raġun li ngħidu li fil-qasam ta' l-anzjani ma sar xejn ġdid minn dan il-Gvern.   Issa se nidħol fid-dettall ta’ dak li qal is-Segretarju Parlamentari għall-Kura ta’ l-Anzjani.  

  L-Onor. Buhagiar semma l-estensjoni għad-dar ta' l-anzjani fil-Furjana u naturalment ftaħar li dan huwa proġett imniedi u maħsub totalment mill-Gvern Laburista.  Huwa veru li dan huwa l-uniku proġett  imniedi mill-Gvern Laburista imma lanqas huwa sewwa li jgħid li fi żmien il-Gvern Nazzjonalista d-dar ta' l-anzjani tal-Furjana kienet mitluqa u ma sar xejn. Huwa veru li forsi  ma wasalniex għall-estensjoni jew għar-refurbishment ta’ din id-dar imma fl-1996, proprju qabel l-elezzjoni, għamilna kċina moderna ħafna  attrezzata b'kollox. Kienet priorita’ li nagħmlu din il-kċina għaliex sfortunatament kellna  outbreak ta' food poisoning, daħlu fil-kwestjoni  tas-sanita' wkoll u qalulna li l-ewwel ħaġa li ridna nagħmlu kienet li nirranġaw il-kċina. Sfortunatament issa dik il-kċina spiċċat għaliex se jagħmluha kamra mill-oħrajn għall-anzjani.  Imma hija ħmerija li tgħid li aħna ma tajniex kas il-Floriana senior citizens u dan juri kemm ċerti affarijiet li jintqalu hawn ġew ma jkunux  konformi mal-verita'.  Se nitkellem issa fuq id-dar ta' l-anzjani ta' Bormla.  

  Nerġa' nsostni li l-Gvern Nazzjonalista ddeċieda li jibni d-dar ta' l-anzjani ta' Bormla fil-post fejn qiegħda għaliex kellu pressure kbira miċ-ċittadini Bormliżi, permezz tal-kunsill lokali, u aħna ridna naqtgħu  x-xewqa tal-Bormliżi.  Imbagħad semma  l-pedamenti u qal li din id-dar kienet l-ewwel ħofra li mela l-Gvern Laburista. Jien ma naħsibx li b’dan il-mod se  jipperswadu ċerti nies għaliex  sal-ġurnata ta' l-elezzjoni din il-problema  tal-pedamenti kienet diġa' riżolta.   Tant hu hekk, li fi Frar ta' l-1997, tliet xhur  wara li l-Gvern Laburista ħa l-poter f'idejh, poġġa l-ewwel ġebla ta' din id-dar.  Jiġifieri l-kwestjoni tal-pedamenti kienet riżolta taħt l-amministrazzjoni Nazzjonalista.   Ftaħar ukoll li mhux qed ikun hemm tnikkir fix-xogħol u jispera li sa l-aħħar tas-sena d-dieħla tkun miftuħa.  Jien ma naħsibx li għandu biex jiftaħar li biex jibni d-dar ta' l-anzjani f’Bormla l-Gvern Laburista se jieħu tliet snin!   F’sena u disa’ xhur aħna rnexxilna nlestu l-ewwel fażi tad-dar ta' l-anzjani fl-Imtarfa u naħseb li s-Segretarju Parlamentari għandu esperjenza ta’ kif għamilna dik id-dar.  Imma dawn jgħidu ħafna affarijiet u naturalment kulħadd jisma’ bilfors u jemmen jekk irid.  

  Imbagħad qal ukoll li qed titwettaq strateġija ġdida fil-qasam tad-djar ta' l-anzjani u nikkwota  x'qal:  

"Illum għandna strateġija differenti minn qabel għad-djar ta' l-anzjani, għalkemm il-parti l-kbira tagħhom kienet dedikata għall-anzjani indipendenti, imma parti żgħira tkun dedikata għall-anzjani li jkunu totalment dipendenti.  Għandi pjaċir ngħid li din l-istrateġija mexxejniha tajjeb u qed ikollna riżultati tajba.”.  

U hawnhekk  bilfors ikolli  nagħmel riferenza għal dak li ntqal meta ftaħna l-ewwel fażi tad-dar ta' l-anzjani fl-Imtarfa.  Fil-fatt quddiemi  għandi  cutting ta' gazzetta bl-Ingliż  - mhux ta' "In-Nazzjon" - li  tgħid  b'ittri kbar:  

  "Prime Minister ..." 

- kienet qed tirreferi għall-Onor.  Fenech Adami - 

"... announces new admission policy for community homes for the elderly, dependent or semi-independent persons to be given priority over those who can take care of themselves.".  

Dan ifisser li kien Gvern Nazzjonalista  li qabad din l-istrateġija u mhux il-Gvern Laburista.  

  Irrid nikkwota ftit minn dak li kien  qal il-Prim Ministru ta' dak iż-żmien fil-ftuħ ta' l-ewwel fażi tad-dar ta’ l-anzjani fl-Imtarfa.  

"Illum qed ninawguraw l-ewwel fażi bil-ħsieb li mill-ewwel jibda x-xogħol fuq it-tieni fażi li minn barra d-day centre u l-kappella, għall-ewwel darba se tinkludi wards għall-anzjani dipendenti u li jkunu jeħtieġu l-kura.".

Imbagħad jiġi hawnhekk is-Segretarju Parlamentari u jgħid li għandhom strateġija ġdida biex idaħħlu anzjani dipendenti f’dawn id-djar!  Inkompli nikkwota:

“Għaliex għażilt li nsemmi dan il-punt? Preċiżament għaliex jindika l-evalwazzjoni li qed jagħmel il-Gvern fil-politika tiegħu f'dan il-qasam.  Sal-lum il-politika ta' ammissjoni ta' anzjani fid-djar tal-gvern fil-komunita' kienet ibbażata fuq kriterji ta' etika u ta' ċirkostanzi mediċi u soċjali, kif professjonalment verifikat minn bord nominat għal dan l-iskop, basta l-anzjan jew l-anzjana jkunu fi stat li jistgħu jkunu indipendenti, tant li fil-mument li anzjan jew anzjana jsiru tant fraġili li ma jibqgħux kapaċi jieħdu ħsieb tagħhom infushom b'mod indipendenti, allura dawn jiġu ttrasferiti minn dawn id-djar għal istituzzjoni oħra.   Imma l-gvern, permezz tal-ministeru  għall-iżvilupp soċjali, qed jirrivedi din il-politika biex jassigura aħjar li s-servizzi jingħataw bi priorita' lil min l-aktar fil- bżonn u skond il-bżonn speċjali tal-persuna.”.   

Jiġifieri mhux veru li għamlu xi strateġija ġdida  fl-admission policy fid-djar ta' l-anzjani.  Imma s-Segretarju Parlamentari ġie hawnhekk jgħid affarijiet li m’humiex veru u  ħaseb li jista' jitwemmen!    Se ndur biex nitkellem issa  fuq San Vincenz de Paule. 

  Nerġa' nsostni li f’dawn l-aħħar 20  xahar ma sar xejn minn dan il-Gvern għall-anzjani ta’ San Vincenz.  Is-Segretarju Parlamentari semma d-dining room li saret għall-istaff.  Huwa qal li huwa importanti li  l-istaff ikun kuntent u motivat għaliex b’dan il-mod igawdu wkoll l-anzjani.  Jien naqbel li l-istaff għandu jkollu l-amenities meħtieġa imma naħseb li l-istaff u n-nurses ta' San Vincenz ikunu ferm iktar motivati jekk jingħataw inqas transfers minn dan il-Gvern. Jien għandi quddiemi kopja ta' transfer list li ħarġet fil-15 ta' Ġunju, 1998 fejn insibu mhux inqas minn 27 transfer ta' persuni li jaħdmu f'San Vincenz.   Imbagħad is-Segretarju Parlamentari qagħad jiftaħar  li waqqaf kumitat biex jieħu ħsieb ir-refurbishment ta’  wards 19 u 20.  

  Hawnhekk irrid ngħid li r-refurbishment ta’ wards 19 u 20 kien fil-pjan tagħna sa minn qabel l-elezzjoni, imma naturalment ma tistax tagħmel kollox f’daqqa. F'20  xahar Gvern Nazzjonalista mhux waqqaf kumitat biex jieħu ħsieb ir-refurbishment, imma għamel żewġ wards.  Taħt Gvern Nazzjonalista saru diversi xogħlijiet, fosthom ir-refurbishment ta' wards 9 u 10 tan-nisa, wards 20 u 21 ta’ l-irġiel, is-psychogeriatric unit li tinkludi wards 13, 14, 15 u 16, l-admission ward, il-female ward  22, u n-naħa ta’ Rużar Briffa ġie kollu refurbished.  Dawn huma affarijiet li kulħadd jista’ jarahom b’għajnejh u nappella lill-Gvern Laburista biex iħares lejn dak li għamel Gvern Nazzjonalista u kif mexa fil-qasam ta’ l-anzjani. Semma wkoll l-ispiżerija ta' San Vincenz. Bl-ikbar responsabilita’ ngħid li lanqas staħa jsemmi l-ispiżerija għaliex kif aħna lestejna l-aħħar ward qabel l-elezzjoni konna  se nibdewha u fil-fatt saret fil-post fejn konna indikajna aħna.  Huwa  veru li saret spiżerija moderna imma naħseb li l-anzjani mhux spiżerija moderna biss għandhom bżonn imma li jkollhom il-mediċini disponibbli  f'dik l-ispiżerija għaliex lanqas qatt ma kien hemm nuqqas ta’ mediċini daqshekk hemm illum f’dik l-ispiżerija.  Din hija d-differenza fil-mod kif mexa Gvern Nazzjonalista u kif qed jimxi Gvern Laburista fil-qasam ta’ l-anzjani.  

  Imbagħad is-Segretarju Parlamentari semma wkoll id-day centres li fetħu  f'Tas-Sliema u fiż-Żurrieq.  Dawn kienu l-istess proġetti tal-Gvern Nazzjonalista u lili min jaf  kemm għajjarni hawn ġew għaliex kien jgħidli li l-post magħżul f’ Tas-Sliema ma kienx adattat u li għamilt kuntratt ħażin fuq id-day centre taż-Żurrieq.  L-uniku proġett li jista’ jiftaħar bih dan il-Gvern huwa  l-extension tad-dar ta' l-anzjani tal-Furjana u m’għandux għalfejn joqgħod jgħidli li huwa ta’ diżunur għalija għaliex irriferejt għall-billboard li twaħħal fil-Furjana.  L-argument tiegħi kien  biex nuri li dan il-Gvern jiftaħar fuq ix-xejn għaliex jekk biex tagħmel  l-extension tad-dar ta’ l-anzjani fil-Furjana trid twaħħal billboard, allura  Gvern Nazzjonalista kellu jimla dik il-partit tat-triq bil-billboards għax-xogħol ġdid u proġetti ġodda li għamel fil-qasam ta' l-anzjani. 

  Meta tisma' lis-Segretarju Parlamentari jitkellem b'dik l-awtorita’ taħseb li jifhem iktar minn ħaddieħor x'inhu dinjituż għal dan il-Parlament imma, kif diġa' għidt għalkemm jista’ jkollok ċertu awtorita' biex  titkellem fuq il-qasam li tkun speċjalizzat fih, żgur ma tistax timponi fuq ħaddieħor hawnhekk u tgħidlu li qed jagħmel kritika bażwija. Nerġa' nsostni - u ma rridx indum għax hawn sieħbi li jrid jitkellem - li  f'20 xahar ta' Gvern Laburista l-qasam ta' l-anzjani mar lura bħall-granċ u  l-uniku proġett imniedi mill-Partit Laburista kienet l-estensjoni tad-dar ta’ l-anzjani fil-Furjana.   Kieku ma konniex aħna li bdejna d-dar ta' l-anzjani f’Bormla, kieku lanqas kienet issir. Quddiemi għandi l-ittra li l-Prim Ministru kien bagħat  lill-anzjani qabel l-elezzjoni fejn kien wegħidhom tant affarijiet imma milli wegħiduhom ma tahom xejn. Imisshom jistħu kif daħku bl-anzjani! Għalhekk l-anzjani qed jaraw id-differenza bejn dak li għamel Gvern Nazzjonalista u dak li qed jagħmel Gvern Laburista.  Grazzi.

  THE DEPUTY SPEAKER:  Grazzi.  Aktar rimarki?  L-Onor. Anton Tabone.

  ONOR. ANTON TABONE:  Sur President,  xtaqt nagħmel riferenza  għar-rimarki li għamel il-Prim Ministru nhar is-Sibt fin-Nadur, Għawdex fejn tkellem fuq  il-vapuri, fuq marinas f'Ħondoq ir-Rummien, fuq iċ-ċivil, fuq l-isptar u fuq it-turiżmu.   Għalkemm tkellem fuq il-kriżi li teżisti  fil-partit tiegħu u l-kriżi li hawn  fil-pajjiż sab il-ħin ukoll li jagħmel rimarki fuq dawn is-suġġetti li semmejt u  jien inħossni fid-dover ukoll li nagħmel riferenza għal dawk ir-rimarki. 

  Il-Prim Ministru qal li għall-bini tal-vapuri  se jkun hemm bżonn ta' nefqa ta' Lm2 miljun iktar fuq il-kuntratt oriġinali għaliex iridu jitbiddlu xi affarijiet, filwaqt li kelliem ieħor tal-Gvern ftit tal-ġranet qabel qal li dawn issa se jiġu jiswew Lm50 miljun; u allura wieħed jibda jifhem daqsxejn li hemm esaġerazzjoni kbira bejn is-somom li se jintnefqu biex jinbnew dawn il-vapuri.  Pero' żgur li l-iktar ħaġa importanti li m'għandha taħrab lil ħadd hija n-neċessita' li dawn il-vapuri jinbnew biex jagħtu servizz bejn Malta u Għawdex u  darba għal dejjem ikollna servizz  kif inhu mixtieq.  Wieħed jinnota b'dispjaċir kbir - u dan issa nafuh b’mod uffiċjali - li x-xogħol fuq il-bini ta' dawn il-vapuri waqa' lura  sewwa.  Nafu li l-ewwel vapur kellu joħroġ fi Frar tas-sena d-dieħla u minflok issa se joħroġ f'Settembru tas-sena li ġejja.  It-tieni vapur kellu joħroġ f'Settembru ta’ l-1999 u issa sirna nafu li dan se jkun lest for delivery f'Jannar tas-sena 2001.  It-tielet vapur li kellu joħroġ f'Ġunju tas-sena 2000  se jkun lest, skond il-previżjonijiet li qegħdin isiru, fi Frar tas-sena 2001.  Allura  wieħed jikkonstata kemm ix-xogħol waqa' lura u nħeġġeġ lill-Gvern biex jikkonċentra fuq dan il-proġett għaliex dan m’huwiex xi proġett  kontroversjali u jagħmel ħażin min jitkellem b’sens kontroversjali fuq il-bini tal-vapuri li tant huma bżonnjużi biex jaħdmu bejn Malta u Għawdex.  Jien inħeġġeġ lill-Gvern biex iġib lura ż-żmien mitluf biex kemm jista' jkun malajr dawn il-vapuri jkunu operabbli. L-istess nista' ngħid għall-berth No. 2  fiċ-Ċirkewwa li kellu jkun lest u issa nafu b'mod uffiċjali li dan mhux se jkun lest u ċertament ix-xogħol  mhux se jitlesta  sa l-aħħar ta' din is-sena.  

 Il-Prim Ministru tkellem ukoll fuq yacht marina f'Ħondoq ir-Rummien u l-isbaħ ħaġa li qal kienet  li  l-Oppożizzjoni Nazzjonalista kienet se tkun kontra dan il-proġett. Jien nixtieq inkun naf x'kellu x'jindikalu li l-Oppożizzjoni Nazzjonalista se tieħu dan it-tip  ta' atteġġjament meta aħna lanqas nafu b’dan il-proġett. Forsi l-iktar li ssemma darba darbtejn minnu stess u nafu wkoll li dak inhar li tkellem fin-Nadur qal li l-yacht marina tal-Kottonera għandha strateġija warajha biex ikun hemm estensjoni ta' marinas f'postijiet oħra u f'dan il-kontest semma l-idea ta' yacht marina f'Ħondoq ir-Rummien. Meta kien hawn id-dibattitu fuq il-Malta Maritime Authority f'dan il-Parlament jien  kont staqsejt u tlabt lill-ministru konċernat biex fil-winding-up jagħti xi ħjiel dwar dak il-proġett li kien issemma mill-Prim Ministru u li fil-fatt ħadd ma kien jaf xejn dwaru.  Pero’ effettivament fil-winding-up ma kien ingħata l-ebda ħjiel u  jien naf li lanqas il-kunsill lokali tal-Qala ma jafu xejn.  Saħanstira  spiċċaw biex kitbu wkoll Kastilja minn fejn intbagħtu għand il-ministeru tat-turiżmu,  li  anke min-naħa tagħhom  ma kienu jafu xejn fuq dan il-proġett. Allura kif il-Prim Ministru jaqbad u jiddeċiedi li se jkun hemm dan il-proġett u li aħna  se nieħdu pożizzjoni kontra tiegħu? Jien ma nistax ngħid ħaġa oħra ħlief li dan il-bniedem ikejjel b'xibru għaliex il-Partit Laburista fl-oppożizzjoni dejjem ħareġ kontra kull proposta ta' proġett li saret għal Għawdex mingħajr ġustifikazzjoni ta' xejn. U  naturalment issa qed japplika l-atteġġjament tagħhom għall-atteġġjament tagħna.  Imma  ċertament li aħna għandna atteġġjament differenti għaliex il-punto di partenza tagħna huwa li naraw x'inhu l-ġid nazzjonali. Mingħajr ma nidħol fil-mertu ta’ din il-ħaġa għaliex ma nafu xejn, ngħid biss li żgur li f'dan il-każ partikolari n-nies tal-lokal iridu jgħidu tagħhom huma wkoll.  Pero’ milli jidher huma ħafna dawk in-nies li suppost huma konċernati u ma jafu xejn fuq dan il-proġett.

  Għal darba oħra l-Prim Ministru reġa’ semma s-60 ħaddiema Għawdxin li jaħdmu maċ-ċivil f’Malta.   Dan il-każ ilu ħafna jsemmih u ma nafx x’inhu jistenna biex jibgħathom jaħdmu  Għawdex. Għalkemm għaddew kważi  sentejn minn meta l-Partit Laburista tela’ fil-gvern,  ħadd minn dawn il-ħaddiema ma rifes jaħdem f'Għawdex.  Jien nixtieq infakkar, Sur President, li fis-sajf ta' sentejn ilu ftit ġimgħat qabel l-elezzjoni, l-Ombudsman kien ta direttiva biex dawk il-postijiet f'Għawdex li qegħdin okkupati minn nies li m'humiex skrivani għandhom jimtlew mill-iskrivani Għawdxin li jinsabu jaħdmu f'Malta.  Jekk m'iniex sejjer żball kien hemm madwar  30  post tax-xogħol  li kienu ġew identifikati biex imorru jaħdmu fihom skrivani li kienu  qegħdin  jaħdmu Malta.  Jien m'għandix l-iċken dubju li Kabinett Nazzjonalista  kien jimxi mad-direttiva ta' l-Ombudsman u kieku baqa’ Kabinett Nazzjonalista sa l-aħħar ta' dik is-sena, dawn in-nies kienu jmorru Għawdex biex jimlew dawk il-postijiet li  kienu okkupati minn nies li  ma kenux skrivani.  Imbagħad naturalment kien jissokta x-xogħol  biex wieħed  jidentifika dak li jissejjaħ back-up office work, ħalli wieħed ikun jista' jżid l-opportunita' ta' nies li jaħdmu f'Malta biex jitilgħu jaħdmu Għawdex.  Jien nawgura li dawn l-iskrivani li qed jistennew biex imorru jaħdmu Għawdex jitilgħu  fl-iqsar żmien possibbli.

   Qal ukoll li dan il-Gvern ħaseb fl-infrastruttura  ta' l-isptar ta’ Għawdex wara li tħalla f'taħwid kbir min-Nazzjonalisti u issa, skond hu, saret infrastruttura fl-isptar li rranġat l-affarijiet.  Jien m'għandix ħin biżżejjed biex nitkellem fit-tul pero' li nista' ngħid  huwa li  qatt ma niftakar li l-isptar ta' Għawdex ma kellux  supretendent li kien residenti f'Għawdex.  Dan juri li  l-affarijiet m’humiex mexjin kif għandhom jimxu, għaliex jien ma nistax nimmaġina kif  bniedem responsabbli mill-isptar ma jkunx residenti f'Għawdex.  Dan ifisser  li dan m’huwiex qiegħed on call, kif normalment jitlob post ta' supretendent ta' sptar ġenerali, li għalkemm għandu l-ħinijiet normali tax-xogħol tiegħu jrid ikun qiegħed on call, u biex ikun qiegħed on call ma jridx ikun qiegħed Malta imma jrid ikun  ħames minuti 'l bogħod mill-isptar! Min hu responsabbli llum bħala supretendent ta’ l-isptar  imur  jagħmel il-ħinijiet normali tax-xogħol li jagħmel kull min hu impjegat mal-gvern u mbagħad imewweġ lejn Malta.  Il-Prim Ministru għandu ħabta jiddeskrivi b’ċerti aġġettivi billi jgħid li hemm it-taħwid u joħloq kontroversja mix-xejn.  Nerġa' ngħid li meta għandek bniedem b’dik ir-responsabilita’ li m’huwiex  residenti f'Għawdex, allura  m'huwiex  qiegħed f'pożizzjoni li jista' jilħaq fil-mument ta’ bżonn  u allura jkollu jsib lil xi ħadd biex jissostitwih u dak ix-xi ħadd qatt m'hu se jkollu dak ir-rwol  preċiż.   

   Sur President, il-Prim Ministru qal ukoll li fix-xahar ta' Ġunju li għadda nkrew 75 coach għat-turisti iżjed milli kien inkrew is-sena ta' qabel u skond hu, dan juri li t-turiżmu f'Għawdex  qiegħed fl-aqwa tiegħu u qatt ma kien daqshekk tajjeb.   Jien irrid ninnota li  dawn huma coaches li jdawru lit-turisti madwar Għawdex u allura dawn  huma turisti li jiġu għal ftit sigħat f'Għawdex.  Naturalment aħna nilqgħuhom  għaliex xi ftit tal-kummerċ jagħmlu wkoll, l-iktar fil-qasam tat-trasport, kemm ta’ l-art  u  kif ukoll tal-baħar, imma ftit li xejn jagħmlu iktar kummerċ għax dawn ikunu day trippers. Ċertament ma tistax tkejjel it-turiżmu minn dan il-lat biss  għaliex l-industrija tat-turiżmu ma tikkonsistix biss fid-day trippers.
Kieku tgħidli li l-occupancy rate fil-lukandi u fil-farmhouses konvertiti għat-turiżmu f'GĦawdex żdiedet  allura nifhem li qed tibni l-industrija tat-turiżmu imma meta ma tagħti ebda figuri ta’ l-occupancy rate fis-settur ta' l-akkomodazzjoni f’GĦawdex u ssemmi biss il-coaches, naħseb li tkun qed taqleb l-affarijiet ta' taħt fuq u ma tkunx  qed tagħti xi figura li għandha xi sinifikat kbir.  Il-Prim Ministru huwa  fid-dover li jkun jaf li l-occupancy rate fil-lukandi u f’akkomodazzjonijiet oħra f’Għawdex  b'mod ġenerali fuq medda ta' 12-il xahar hija ferm iktar baxxa minn dik ta' Malta,  anzi l-informazzjoni li għandi hija li r-rata kompliet titbaxxa u dan huwa sinjal ta' preokkupazzjoni.  Jekk wieħed irid jagħmel l-affarijiet bis-serjeta' u jikkwota figuri li jidhru,  allura jrid iħares ukoll lejn dawn l-occupancy rates li fuqhom hija bbażata l-industrija tat-turiżmu. 

  Sabiex  tagħmel minn GĦawdex destinazzzjoni għat-turiżmu, trid tipprovdi l-akkomodazzjoni  u  tara li dik l-akkomodazzjoni timliha għaliex minn hemm  tista' tkejjel jekk is-settur tat-turiżmu huwiex miexi 'il quddiem jew le. Meta toqgħod issemmi l-coaches, tkun qed qed tagħti stampa miżera ħafna tal-kwadru ġenerali u ma tkunx qed tiffoka verament fuq l-iktar parti essenzjali li hija  l-figura ta’ l-occupancy rate fil-lukandi u f’akkomodazzjoniiet oħra f'GĦawdex.  Grazzi, Sur President.  

THE DEPUTY SPEAKER:   Grazzi.  Sar il-ħin.  

  Il-Kamra hija aġġornata għal nhar it-Tnejn, 6 ta' Lulju fis-6.00 p.m. bl-agenda kif komunikata mill-Ministru Mizzi.

Fid-9.30 p.m. il-Kamra aġġornat mingħajr ma saret il-mistoqsija.


MISTOQSIJIET GĦAL TWEĠIBIET ORALI IMWIEĠBA BIL MIKTUB

MINISTERU TAX-XOGĦLIJIET - 
BORMLA/BIRGU - BINI TA' SULARI ADDIZJONALI

15202.  L-ONOR.  CHRIS AGIUS staqsa lill-Ministru tad-Djar u Kunsilli Lokali:    Jista' l-Ministru jgħid jekk hux se jinbnew sulari addizzjonali fil-Housing Estate ta' San Gwann t'Għuxa, Bormla u Tal-Ħawli fil-Birgu?

  ONOR. ALFRED PORTELLI:Għalkemm s'issa għadhom ma saru ebda applikazzjonijiet għal bini ta' sulari addizzjonali f'San Gwann t'Għuxa u tal-Ħawli, għandna indikazzjoni mill-Awtorita' ta' l-Ippjannar li dan il-proġett jkun konformi mal-kriterji ta''density' li qed tapplika l-istess Awtorita' biex tiddeċiedi jekk proġett hux aċċettabli jew le. Għalhekk fil-ġranet li ġejjin, għandhom isiru l-pjanti tal-proġetti indikati mill-Onorevoli Interpellant.

DJAR - POSTIJIET TAL-GVERN

15244.  L-ONOR.  ĊENSU GALEA staqsa lill-Ministru tad-Djar u Kunsilli Lokali:     Jista' l-Ministru jagħti tagħrif dwar kemm kien hemm minn kull lokalita', xahar b'xahar, li talbu li jingħataw post tal-Gvern fil-perijodu Jannar/Mejju 1998?

   Fl-istess perijodu, jista' l-Ministru jagħti tagħrif dwar kemm kien in-numru ta' persuni, li wkoll, lokal lokal, xahar b'xahar ġew allokati xi post tal-gvern, jew rekwiżizzjonat mid-dipartiment għall-akkomodoazzjoni soċjali?

  ONOR.  ALFRED PORTELLI: Qed inpoġġi fuq il-Mejda tal-Kamra l-informazzjoni mitluba.

MOSTA - BINJA SPERANZA

15245. L-ONOR. EDWIN VASSALLO staqsa lill-Ministru tad-Djar u Kunsilli Lokali:    Jista' l-Ministru jgħid jekk f'Binja Speranza fil-Mosta fejn hemm appartamenti li nxtraw mir-residenti ta' dan il-block ta' appartamenti, il-gvern għandux dritt li jiddeċiedi li jibni iżjed sulari fuq l-istess bini?

  Jekk il-Gvern għandu dritt li jibni fuq din il-Binja Speranza minn fejn jiġi dan id-dritt?

  ONOR.  ALFRED PORTELLI: Ninforma lill-Onorevoli Interpellant li m'hemm ebda pjan li jinbnew iżjed sulari fuq Binja Speranza Mosta.

MITTS - PERSUNI LI TELQU

15249. L-ONOR. GEORGE PULLICINO staqsa lill-Prim Ministru:    Jista' l-Prim Ministru jgħid kemm kien hemm persuni li ddeċidew li jitilqu l-impjieg tagħhom minn ma' l-MSU, illum MITTS, mid-09/12/97  sa l-aħħar ta' Diċembru, 1997?  Kemm kienu dawk il-persuni li ddeċiedew li jitilqu l-impjieg minn mal-MITTS mill-01.01.98 sa l-aħħar ta' Mejju 1998?  F'liema gradi kienu dawn il-persuni?  Kemm kien hemm persuni jaħdmu ma' l-MSU fis-27/10/96?  Kemm kien hemm persuni jaħdmu: (i) mal-MITTS fl-aħħar ta' Diċembru 1997; u (ii) kif ukoll mal-EMU fl-istess żmien?

  Kemm hemm persuni jaħdmu llum mal-MITTS?  Kemm hemm persuni jaħdmu llum mal-EMU?

  Kemm kien hemm persuni li ddeċidew li jitilqu l-impjieg minn mal-EMU mit-twaqqif tiegħu sa l-aħħar ta' Mejju 1998?  Xi gradi kellhom dawn il-persuni?

  ONOR.  ALFRED SANT: Qed inpoġġi fuq il-Mejda tal-Kamra t-tagħrif mitlub.

SAN PAWL IL-BAĦAR - ĦSARAT FIL-MAINS

15263.  L-ONOR.  ĊENSU GALEA staqsa lill-Ministru tax-Xogħlijiet Pubbliċi u Kostruzzjoni:    Jista' l-Ministru jagħti tagħrif dwar kemm kien in-numru ta' ħsarat fil-mains li saru ħdejn l-iskola primarja ta' San Pawl il-Baħar?

  Jista' l-Ministru jagħti tagħrif għaliex ma nbidlux il-mains ta' din it-triq minflok kull darba qed ikun hemm numru ta' ħsarat kull ġimgħa?

  ONOR.  CHARLES BUHAGIAR: Ninsab infurmat li kien hemm ħsara fuq ħames servizzi, u mhux fuq il-main, kawża ta' makkinarju tqil li beda jintuża biex jitwaqqa xi bini.  Dawn is-servizzi ġew mibdula.

ETC - INTERNAL WORKINGS

14583.  L-ONOR.  AUSTIN GATT staqsa lill-Ministru tal-Ħarsien Soċjali:    Jista' l-Ministru jpoġġi fuq il-Mejda tal-Kamra l-internal workings ta' l-ETC dwar l-istatistika dwar ix-xogħol relattiv għal April 1998?

  ONOR.  EDWIN GRECH: Qed inpoġġi fuq il-Mejda tal-Kamra l-klassifika ta' l-eta' tan-nies li kienu jirreġistraw għax-xogħol fl-ewwel parti tar-Reġistru, maqsumin f'nisa w rġiel, għax-xahar ta' Marzu 1998.

PROPRJETA' - KUNTRATTI TA' TRASFERIMENTI

14584.  L-ONOR.  AUSTIN GATT staqsa lill-Ministru tal-Finanzi u Kummerċ:    Jista' l-Ministru jgħid kemm ġew reġistrati kuntratti ta' trasferimenti ta' proprjeta': (a) inter vivos; u (b) causa mortis mad-Dipartiment tat-Taxxi Interni matul April 1998?

  ONOR.  LEO BRINCAT: In-numru ta' kuntratti li kienu rreġistrati mad-Dipartiment Tat-Taxxi Interni matul April 1998 jammonta għal 1,222 inter vivos u 123 causa mortis.

PULIZIJA - PERMESSI GĦALL-FTUĦ TA' ĦWIENET

14585.  L-ONOR.  AUSTIN GATT staqsa lill-Prim Ministru:    Jista' l-Prim Ministru jgħid kemm saru applikazzjonijiet mal-pulizija biex jinfetħu ħwienet f'April 1998?

  ONOR.  ALFRED SANT: Ninsab infurmat illi, f'April, 1998, kien hemm 48 applikazzjoni mal-Pulizija għall-ftuħ ta' ħwienet.

VETTURI REĠISTRATI  

14586.  L-ONOR.  AUSTIN GATT staqsa lill-Ministru għat-Trasport u Portijiet:    Jista' l-Ministru jgħid kemm ġew reġistrati vejikoli ġodda f'April 1998 u jagħti l-informazzjoni maqsuma skond it-tip ta' vejikoli?

  ONOR.  JOE DEBONO GRECH:  Jiena nfurmat li n-numru ta' vetturi reġistrati ġodda f'April, 1998 huwa kif jidher hawn taħt:

  Vetturi Privati          777

  Vetturi Kummercjali      141

  Karozzi ghall-Kiri       169

  Buses u Mini-Buses         -

  Muturi                    64

  TOTAL                  1,151

KUNSILLI LOKALI - ĊIRKOLARITAJIET

14587.  L-ONOR.  AUSTIN GATT staqsa lill-Ministru tad-Djar u Kunsilli Lokali:    Jista' l-Ministru jpoġġi fuq il-Mejda tal-Kamra kopja taċ-ċirkolaritajiet/memos maħruġa lill-kunsilli lokali matul April 1998?

  ONOR.  ALFRED PORTELLI: Ninforma lill-Onor. Interpellant li qed inpoġġi fuq il-Mejda tal-Kamra l-informazzjoni mitluba.

DJAR - AKKOMODAZZJONIJIET ALTERNATTIVI

14588.  L-ONOR.  AUSTIN GATT staqsa lill-Ministru tad-Djar u Kunsilli Lokali:    B'riferenza għax-xahar ta' April 1998, jista' l-Ministru jgħid: (a) kemm daħlu applikazzjonijiet ġodda għall-akkomodazzjoni alternattiva maqsuma skond kull lokalita'; (b) kemm ġew allokati djar mid-dipartiment; (ċ) kemm saru rikonoxximent ta' kera; (d) kemm postijiet ġew lura f'idejn id-dipartiment matul ix-xahar; (e) x'kien in-numru ta' postijiet li kellu f'idejh id-dipartiment fl-aħħar ġurnata tax-xahar; u (f) x'kien in-numru ta' applikazzjonijiet pendenti fl-aħħar ġurnata tax-xahar?

  ONOR.  ALFRED PORTELLI: Qed inpoġġi fuq il-Mejda tal-Kamra l-informazzjoni mitluba, u;

1. Daħlu 88 applikazzjonijiet skond il-lokalitajiet imsemmija fl-anness.

2. 18 il-post ġie allokat.

3. Saru 8 rikonoxximenti ta' kera.

4. 20 post ġew lura f'idejn id-Dipartiment.

5. Fl-aħħar ta' April, id-Dipartiment kellu 37 propjeta' li tista' tiġi allokata.

6. Fl-aħħar ta' April kien hemm 3123 applikazzjonijiet pendenti *

* Peres li kontinwament ikun hemm tibdil fin-numru ta' applikazzzjonijiet minħabba allokazzjonijiet ta' postijiet u kanċellamenti ta' applikazzjonijiet, in-numri mogħtija huma validi biss fil-ġurnata partikolari li fiħa tkun inġabret l-istatistika mid-Database tad-Dipartiment - f'dan il-każ, 23 ta' Ġunju 1998.

DIPARTIMENTI GOVERNATTIVI - MAINTENANCE AGREEMENTS

15286. L-ONOR. GEORGE PULLICINO staqsa lill-Ministru għat-Trasport u Portijiet:    Jista' l-Ministru jgħid x'maintenance agreements għar-rigward ta' IT hardware u/jew software għandhom illum id-dipartimenti governattivi, aġenziji governattivi, awtoritajiet statali u korporazzjonijiet pubbliċi li jaqgħu taħt id-dekasteru tiegħu?  Xi ħlas hemm marbut mal-kuntratt/i?

  Liema kumpannija/i qed jipprovdu dan is-servizz f'kull każ?

  ONOR.  JOE DEBONO GRECH:   Jiena nfurmat li l-Awtorita' Marittima ta' Malta għandha ftehim għall-Hardware Maintenance Agreement ma' Computime Ltd. bi ħlas ta' Lm3,020.96 fis-sena u ftehim ieħor ma' Avantech Ltd. għas-somma ta' Lm200.00 fis-sena.  L-istess Awtorita' għandha ftehim għall-Software Maintenance Agreement ma' Computime Ltd. għas-somma ta' Lm325.00 fis-sena, filwaqt li titħallas ir-rata ta' Lm16 fis-siegħa għan-numru ta' siegħat żejda maħduma, u ma' Shireburn Ltd. għas-somma ta' Lm100 fis-sena.

  Jiena nfurmat ukoll li l-Malta International Airport plc. għandha Software Maintenance Agreement ma' The Systems Co. Ltd. għas-somma ta' Lm287.47 fis-sena u ma' Shireburn Ltd. għas-somma ta' Lm735.02 għall-1998.

  Id-Dipartimenti tal-Gvern jużaw is-servizzi tal-Malta Information Technology and Training Services Ltd. (MITTS).

DIPARTIMENTI GOVERNATTIVI - MAINTENANCE AGREEMENTS

15287. L-ONOR.  GEORGE PULLICINO staqsa lill-Ministru tal-Finanzi u Kummerċ:    Jista' l-Ministru jgħid x'maintenance agreements għar-rigward ta' IT hardware u/jew software għandhom illum id-dipartimenti governattivi, aġenziji governattivi, awtoritajiet statali u korporazzjonijiet pubbliċi li jaqgħu taħt id-dekasteru tiegħu?  Xi ħlas hemm marbut mal-kuntratt/i?

  Liema kumpannija/i qed jipprovdu dan is-servizz f'kull każ?

  ONOR.  LEO BRINCAT: Qed nqiegħed fuq il-Mejda tal-Kamra t-tagħrif mitlub.

DIPARTIMENTI GOVERNATTIVI - MAINTENANCE AGREEMENTS

15288. L-ONOR.  GEORGE PULLICINO staqsa lill-Ministru ta' l-Edukazzjoni u Kultura Nazzjonali:    Jista' l-Ministru jgħid x'maintnance agreements għar-rigward ta' IT hardware u/jew software għandhom illum id-dipartimenti governattivi, aġenziji governattivi, awtoritajiet statali u korporazzjonijiet pubbliċi li jaqgħu taħt id-dekasteru tiegħu?  Xi ħlas hemm marbut mal-kuntratt/i?

  Liema kumpannija/i qed jipprovdu dan is-servizz f'kull każ?

  ONOR.  EVARIST BARTOLO: Il-Ministeru, is-Segretarjat Parlamentari u d-Dipartimenti kollha li jaqgħu taħt il-Ministeru għandhom maintenance agreement għat-technical infrastructure u software applications mal-MITTS għas-sitt xhur minn Jannar sa Ġunju ta' din is-sena.  Qed isiru negozjati biex dawn il-ftehim jiġġeddu għal perijodu Lulju - Diċembru 1998.

Il-ħlas marbut ma' kull kuntratt huwa kif se nsemi:

Maintenance and support of technical

infrastructure facilities  - Lm96,208

Maintenance and support of software

applications                  - Lm52,463

Dan il-ħlas jinkludi wkoll is-sehem tal-Ministeru għas-servizzi korporattivi provduti ċentralment mill-MITTS. Fil-preżent, il-Kunsill Malti għax-Xjenza u Teknoloġija u l-Fondazzjoni għall-iStudji Internazzjonali m'għandhom ebda 'maintenance agreement' għar-rigward ta' IT hardware u/jew software.

Il-Ministeru tal-Edukazzjoni u Kultura Nazzjonali ffirma kuntratt ta' tlett snin rigward Manutenzjoni tal-Computers li jinsabu fl-iskejjel primarji u sekondarji mal-Malta Information Technology and Training Services Ltd (M.I.T.T.S.).  Dan il-Kuntratt beda jseħħ mill-1 ta' Jannar 1998.  L-informazzjoni dwar il-ħlas li hemm marbut mal-kuntratti qed titpoġġa fuq il-Mejda tal-Kamra għall-qari.

DIPARTIMENTI GOVERNATTIVI - MAINTENANCE AGREEMENTS

15289. L-ONOR.  GEORGE PULLICINO staqsa lill-Ministru tal-Ħarsien Soċjali:    Jista' l-Ministru jgħid x'maintenance agreements għar-rigward ta' IT hardware u/jew software għandhom illum id-dipartimenti governattivi, aġenziji governattivi, awtoritajiet statali u korporazzjonijiet pubbliċi li jaqgħu taħt id-dekasteru tiegħu?  Xi ħlas hemm marbut mal-kuntratt/i?

  Liema kumpannija/i qed jipprovdu dan is-servizz f'kull każ?

  ONOR.  EDWIN GRECH: Qed inpoġġi fuq il-Mejda tal-Kamra t-tweġiba għall-Mistoqsija Parlamentari Numru 15,289.

DIPARTIMENTI GOVERNATTIVI - MAINTENANCE AGREEMENTS

15290. L-ONOR.  GEORGE PULLICINO staqsa lill-Ministru tad-Djar u Kunsilli Lokali:    Jista' l-Ministru jgħid x'maintenance agreements għar-rigward ta' IT hardware u/jew software għandhom illum id-dipartimenti governattivi, aġenziji governattivi, awtoritajiet statali u korporazzjonijiet pubbliċi li jaqgħu taħt id-dekasteru tiegħu?  Xi ħlas hemm marbut mal-kuntratt/i?

  Liema kumpannija/i qed jipprovdu dan is-servizz f'kull każ?

  ONOR.  ALFRED PORTELLI: Qiegħed nagħti l-informazzjoni mitluba dwar maintenance agreements għall-I.T. hardware / software fil-Ministeru għad-Djar u Kunsilli Lokali.

	Contract / Agreement
	Company
	Cost

	
	
	

	Maintenance and supply ofTechnical InfrastructuralFacilities in the Ministryand its component Departments
	MITTS
	Lm43,244 p.a.

	Maintenance and supplyof Software Applicationsin the Ministry and itscomponent Departments.
	MITTS
	Lm4,500 p.a.

	Maintenance of Hardwarein Local Councils and theDepartment of Local Councils
	MITTS
	Lm12,000 p.a.

	Mainenance Service andSupport Agreement (coveringcertain specialized equipment installed in Field
	Tectime DataService Branch)Systems Ltd.(U.K.)
	Lm1,735 p.a.

	Systems SupportMaintenance
	Deloitte & Touche
	Lm53 p.month

	......
	I.T.Consultants
	Lm10.4 p.hour after5 hours.


DIPARTIMENTI GOVERNATTIVI - MAINTENANCE AGREEMENTS

15291. L-ONOR.  GEORGE PULLICINO staqsa lill-Ministru tat-Turiżmu u s-Self-Employed:    Jista' l-Ministru jgħid x'maintenance agreements għar-rigward ta' IT hardware u/jew software għandhom illum id-dipartimenti governattivi, aġenziji governattivi, awtoritajiet statali u korporazzjonijiet pubbliċi li jaqgħu taħt id-dekasteru tiegħu?  Xi ħlas hemm marbut mal-kuntratt/i?

  Liema kumpannija/i qed jipprovdu dan is-servizz f'kull każ?

  ONOR.  KARMENU VELLA: L-informazzjoni mitluba hija kif ġej:-

	Dipartiment/Ministeru
	Philip Toledo Ltd.
	Lm693

	NTOM
	ESI Ltd. (UPS)
	Lm110

	NTOM
	ESI Ltd. (Servers)
	Lm770

	NTOM
	BDS Ltd. (Apple Macs)
	Lm751

	NTOM
	ITS Ltd. (Sage)
	Lm530


MAJJAL - ESPORTAZZJONI

15323.  L-ONOR.  NINU ZAMMIT staqsa lill-Ministru tal-Biedja u Sajd:    Jista' l-Ministru jgħid kemm kien in-numru ta' majjal (irjus) li ġie esportat mill-1.1.97 sal-lum?

26/06/98

  ONOR.  NOEL FARRUGIA: Ninforma lill-Onorevoli Interepllant illi risposta għal din il-mistoqsija diġa' ingħata f' risposta Parlamentari Numru 8812.

Ma kien hemm ebda esportazzjoni oħra minn dak inhar l'hawn.

WSC - PRODUZZJONI TA' L-ILMA

15324.  L-ONOR.  NINU ZAMMIT staqsa lill-Ministru tax-Xogħlijiet Pubbliċi u Kostruzzjoni:    Jista' l-Ministru jgħid, għall-perjodu bejn l-1.1.98 sal-15.6.98:  1) kemm kien l-ammont totali f'metri kubi tal-produzzjoni ta' l-ilma fid-diversi mpjanti tar-Reverse Osmosis; u 2) kemm kien l-istess ammont fl-istess perjodu:  1) fl-1997; u 2) fl-1996?

  ONOR.  CHARLES BUHAGIAR: Qed inpoġġi fuq il-Mejda tal-Kamra l-Informazzjoni mitluba mill-Onor. Interpellant.

WSC - MAINS TA' L-ILMA

15325.  L-ONOR.  NINU ZAMMIT staqsa lill-Ministru tax-Xogħlijiet Pubbliċi u Kostruzzjoni:    Għall-perjodu mill-1.11.96 sal-lum, jista' l-Ministru jgħid:  1) x'kien it-tul f'km. ta' mains ta' l-ilma 'il fuq minn 4" li ġew mibdula; u 2) x'kien it-tul f'km. ta' mains ta' l-ilma li ġew miżjuda fin-network tad-distribuzzjoni fl-istess perjodu?

  ONOR.  CHARLES BUHAGIAR: Ninsab infurmat li fil-perjodu msemmi sar tibdil ta' 8.6 kilometri ta' 'mains' b'dijametru ta' fuq 4 pulzieri, waqt li s-sistema tad-distribuzzjoni ta' l-ilma ġiet estiża b'33.5 kilometru ta' mains.

IMPJANTI TAR-REVERSE OSMOSIS - SPARE PARTS

15326.  L-ONOR.  NINU ZAMMIT staqsa lill-Ministru tax-Xogħlijiet Pubbliċi u Kostruzzjoni:    Jista' l-Ministru jgħid:  1) kemm kien il-valur totali ta' spare parts li nxtraw mill-MDS/WSC għall-użu fir-Reverse Osmosis Plants minn meta l-istess kumpannija ġiet imwaqqfa sal-lum; 2) fiex kienu jikkonsistu dawn l-ispare parts; u 3) x'kien il-valur ta' kull kwantita' ta' spares identiċi li nxtraw?

  ONOR.  CHARLES BUHAGIAR: Qed inpoġġi fuq il-Mejda tal-Kamra l-informazzjoni mitluba mill-Onor. Interpellant.

DEPARTMENT OF ENVIRONMENT - OFFICIALS

15329. L-ONOR. JOE PSAILA SAVONA staqsa lill-Vici Prim Ministru, Ministru għall-Affarijiet Barranin u ta' l-Ambjent.:    How do Department of Environment officials deal with ongoing species held at Customs?  What are the measures taken by such officials to ensure that such species are not endangered, prior to their destruction?  Could the Minister please confirm that the deliberate destruction of such cites listed species by any person is an offence by cites legislation?  What cites approved institution are such species passed on to for propogation and documentation throughout their lifetime, when such species are confiscated?  Where can the registration of such movements be inspected?

  ONOR.  GEORGE VELLA: Risposta tingħata f'xi seduta oħra.

TARZNA - ĦAJT LI JDAWWAR BAĊIR NRU. 1

15330. L-ONOR. JESMOND MUGLIETT staqsa lill-Prim Ministru:    B'riferenza għall-mistoqsija parlamentari numru 15306, jista' l-Prim Ministru jgħid għalfejn qiegħed isir development brief separat u speċifiku għall-iżvilupp ta' l-art madwar Baċir Nru. 1 meta din iż-żona kienet diġa' parti mid-development brief li tħejja mill-Awtorita' ta' l-Ippjanar?  Ma jaħsibx il-Prim Ministru li żewġ development briefs imorru kontra l-intenzjoni li l-iżvilupp isir b'mod integrat?  Jista' l-Prim Ministru jgħid x'inhi l-intenzjoni bħalissa fuq sa liema livell għandu jitbaxxa l-ħajt?  Jista' l-Prim Ministru jgħid jekk l-Awtorita' ta' l-Ippjanar hux qed tkun imdaħħla fit-taħdidiet dwar id-development brief imħejji?

  ONOR.  ALFRED SANT: Peress li dan il-proġett se jibqa proprjeta tat-Tarzna, ġie  deċiz  li  għandu jsir Development Brief  separat  u speċifiku  għal  dan  is-sit.   Madankollu,  għalkemm  hu maħsub  li  l-proġett tal-baċir numru 1 jiġi separatament mill-bqija taż-żona, xorta waħda kull żvilupp maħsub għal dan  is-sit  se jikkumplimenta l-izvilupp ippjanat  għaż-żona  kollha.    Ma naħsibx li l-fatt li jkun  hemm  żewġ development  briefs jeskludi l-possibilta li  l-iżvilupp ikun kumplimentari.

Kif  diġa  indikajt  fil-mistoqsija  parlamentari  numru 15306,   il-livell  tal-ħajt  jiġi  deċiż  meta  jinħarġu offerti u jiġu studjati l-proposti. 

Hu maħsub li l-Awtorita ta' l-Ippjanar tkun ikkonsultata fi stadju aktar avvanzat meta t-Tarzna jkollha f'idejha l-proposti  ppreżentati minn dawk interessati meta jinħarġu l-offerti f'dan ir-rigward.

NAXXAR - TRIQ L-IMSAQQFIN

15331. L-ONOR. ANĠLU FARRUGIA staqsa lill-Ministru tal-Finanzi u Kummerċ:    Jista' l-Ministru jara x'qed iżomm li jsir l-istreet lighting fi Triq l-Imsaqqfin, fin-Naxxar u dan kif rikjest ukoll fil-petizzjoni li qed tintbagħat separatament?

  ONOR.  LEO BRINCAT: It-talba għal-aktar Street Lighting fl-inħawi msemmija mill-Onorevoli Membru qiegħda tiġi kkunsidrata flimkien ma' talbiet oħra.

IMPJIEGI - FLEXITIME

15338.  L-ONOR.  JOE CASSAR staqsa lill-Ministru tal-Ħarsien Soċjali:    Jista' l-Ministru jgħid jekk fil-ġejjieni qarib hux se jieħu xi miżuri biex jinkoraġġixxi l-flexitime kif wiegħed il-Ministru tal-Finanzi u Kummerċ fid-diskors tal-Budget?

  ONOR.  EDWIN GRECH: Ħafna mill-"Wage Regulation Orders" preżentement ma jippermetux ħinijiet ta' xogħol flessibbli u, għalhekk, biex jidħol il-"flexitime" irid isir tibdil fil-liġi.

Fil-kuntest ta' dak li ntqal fid-Diskors tal-"Budget" għal din is-sena, l-Ministeru tal-Ħarsien Soċjali bi ħsiebu jippromwovi inizjattivi għall-introduzzjoni ta' "flexitime" sakemm ikun hemm qbil bejn is-"social partners" u sakemm it-tibdil meħtieġ ma joħloqx okkażjoni għal abbuż li jkun ta' detriment għal ħaddiema nfushom u sakemm dan ikun fl-aħjar interess tal-ħaddiema kollha.

IMPJIEGI - NIES JAĦDMU BI QLIEGĦ
15339.  L-ONOR.  JOE CASSAR staqsa lill-Ministru tal-Ħarsien Soċjali:    Jista' l-Ministru jagħti ċ-ċifra ta' nies li kienu jaħdmu bi qliegħ fl-aħħar ta' Mejju?

  ONOR.  EDWIN GRECH: L-informazzjoni għadha qed tinġabar.

SKEJJEL - EŻAMIJIET

15340.  L-ONOR.  JOE CASSAR staqsa lill-Ministru ta' l-Edukazzjoni u Kultura Nazzjonali:    Issa li ħarġu r-riżultati ta' l-eżami għall-Junior Lyceum, jista' l-Ministru jagħti analiżi ta' l-istess riżultati?

  ONOR.  EVARIST BARTOLO: Issir analiżi tar-riżultati tal-eżami għad-dħul fil-Junior Lyceum u joħroġ rapport dwarha.

Kopja ta' din ir-rapport titqiegħed fuq il-Mejda tal-Kamra.

IMPJIEGI  

15341.  L-ONOR.  JOE CASSAR staqsa lill-Ministru tal-Ħarsien Soċjali:    B'riferenza għall-mistoqsija parlamentari numru 14576 dwar talbiet għall-impjiegi li saru lill-Korporazzjoni ta' Xogħol u Taħriġ (E.T.C.) matul April, jista' l-Ministru jgħid kemm intbagħtu nies biex jimtlew dawn it-talbiet u kemm minnhom ġew impjegati?

  ONOR.  EDWIN GRECH: L-informazzjoni mitluba tingħata f'xi seduta oħra.

ETC - REKLAMAR TA' IMPJIEGI

15342.  L-ONOR.  JOE CASSAR staqsa lill-Ministru tal-Ħarsien Soċjali:    Jista' l-Ministru jgħid kemm sa llum matul din is-sena ntalbu permessi għar-reklamar ta' impjiegi lill-Korporazzjoni ta' Xogħol u Taħriġ (E.T.C.)?

  ONOR.  EDWIN GRECH: L-informazzjoni mitluba tingħata f'xi seduta oħra.

RESEARCH AND DEVELOPMENT CENTRE - RAPPORT DWAR IL-COTTONERA

15343.  L-ONOR.  JOE CASSAR staqsa lill-Ministru tal-Ħarsien Soċjali:    Jista' l-Ministru jgħid jekk ir-Research and Development Centre fi ħdan l-E.T.C. hijiex qed tħejji r-rapport bħal dak li lestiet dwar il-Cottonera li l-Ministru għadu kemm qiegħed fuq il-Mejda tal-Kamra?

  ONOR.  EDWIN GRECH: L-informazzjoni mitluba tingħata f'xi seduta oħra.

K.I.M. - ALLOWANCES

15344.  L-ONOR.  NINU ZAMMIT staqsa lill-Ministru tal-Biedja u Sajd:    Fir-rigward tal-ħlas ta' allowances lill-Membri tal-K.I.M. fl-ewwel sitt xhur ta' din is-sena, jista' l-Ministru jgħid, xahar b'xahar fix-xhur minn Mejju sa Ġunju:  a) min huma l-membri tal-Kumitat tal-K.I.M. li rċievew allowance; u b) x'kien il-valur ta' kull allowance li ngħata lil kull membru kull xahar?

  ONOR.  NOEL FARRUGIA: Il-ħlas tal-allowance lill-membri tal-K.I.M. hija deċizjoni interna ta' l-istess ko-operattiva.

MAJJAL  

15345.  L-ONOR.  NINU ZAMMIT staqsa lill-Ministru tal-Biedja u Sajd:    Jista' l-Ministru jgħid jekk il-commission amministrattiva dovuta lill-K.I.M. fuq qatla ta' majjal ġietx miżjuda mill-1.11.96 'il hawn minn 8ml għal 9ml kull kilo u jekk fl-affermattiv:  a) meta saret l-applikazzjoni għaż-żieda ta' 1ml/kilo; b) min għamel u lil min saret it-talba għal żieda; c) jekk din it-talba ġietx approvata f'xi laqgħa ġenerali tal-K.I.M.; u d) meta l-istess talba ġiet approvata mill-Bord tal-Koperattiva?

  ONOR.  NOEL FARRUGIA: Il-Commission amministrattiva dovuta lill-K.I.M. mill-membri tagħha stess hija deċiżjoni interna.

PARIĠI - UFFIĊĊJU TA' L-NTOM

15356.  L-ONOR.  JOE BORG staqsa lill-Ministru tat-Turiżmu u s-Self-Employed:    Jista' l-Ministru:  a) jikkonferma li dan l-aħħar il-persuna "A", li isimha qed jintbagħat separatament, ma baqgħetx taħdem fl-Uffiċċju ta' l-NTOM f'Pariġi u flokha daħlet il-persuna "B", li isimha qed jintbagħat separatament?  Jekk iva, jista' l-Ministru jgħid:  b) x'inhi r-raġuni ta' dan il-bdil; c) x'inhi n-nazzjonalita' tal-persuna iktar 'il fuq indikata bħala persuna "B"; u d) jekk hemmx xi parentela bejn din il-persuna u xi persuna oħra li taħdem fl-istess uffiċċju?

  ONOR.  KARMENU VELLA: Ir-risposta għall-ewwel parti tal-mistoqsija hija fin-negattiv.

Persuna 'A' bħalissa qegħda fuq ħames xhur maternity leave filwaqt li persuna 'B' qegħda, għal ftit żmien biss, twettaq xogħol klerikali.

M'hemm ebda parentela bejn din il-persuna u xi persuna oħra li taħdem fl-istess uffiċċju.

TABAKK - IMPORTAZZJONI

15357.  L-ONOR.  JOE BORG staqsa lill-Ministru tal-Finanzi u Kummerċ:    Jista' l-Ministru jgħid kemm ġie mpurtat f'Malta "roll your own tobacco" kull sena separatament, fl-1995, fl-1996, fl-1997 u fl-ewwel sitt xhur ta' l-1998 jew sa l-iżjed data viċina għat-30 ta' Ġunju safejn diġa' hemm miġbura l-informazzjoni mitluba?

  ONOR.  LEO BRINCAT: Nixtieq ngħarraf lill-Onor. Interpellant li t-tagħrif li miġbur mill-Uffiċċju Ċentrali ta' l-Istatistika huwa dan:-

	
	1995
	1996
	1997*
	1998* 

Jan-Apr

	Kgs.
	34750
	12489
	14432
	3001

	Lm
	123160
	89207
	95681
	18596


*Provisional

OĠĠETTI TA' L-IKEL - IMPORTAZZJONI

15358.  L-ONOR.  JOE BORG staqsa lill-Ministru tal-Biedja u Sajd:    Jista' l-Ministru jikkonferma li kull meta jiġu mpurtati affarijiet ta' l-ikel li huma soġġetti għal-liċenzja maħruġa mill-"Veterinary Services Division", trid titħallas "fee" ma' l-approvazzjoni tad-dokument ta' l-importazzjoni?  Jista' l-Ministru jgħid kemm daħħal il-Gvern sat-30 ta' Ġunju, 1998 minn dawn il-fees?

  ONOR.  NOEL FARRUGIA: Ma titħallas l-ebda miżata lill-Veterinary Sercives Division għall-approvazzjoni tad-dokumenti ta' l-importazzjoni.

Skond l-Avviż Legali Nru 74 ta' l-1998 miżata titħallas għall-viżti u testijiet ta' laħam, ħut u prodotti tagħhom importati kummerċjalment jew fi trasbord.

L-ammont miġbur sat-30 ta' Ġunju 1998 hu ta' Lm 5060.

BICAL - KONTROLLUR

15359.  L-ONOR.  JOE BORG staqsa lill-Ministru tal-Finanzi u Kummerċ:    Jista' l-Ministru jikkonferma li hemm inkjesta għaddejja kontra l-Kontrollur tal-BICAL, li ismu qed jintbagħat separatament, liema inkjesta hija mmexxija mill-Qorti tal-Maġistrati preseduta mill-Maġistrat Cuschieri?  Jista' l-Ministru jikkonferma li ġie appuntat espert tal-Qorti l-Avukat Joe Micallef Stafrace?  Jista' l-Ministru in oltre jgħid f'liema stadju waslet din l-inkjesta?

  ONOR.  LEO BRINCAT: Nitlob lill-Onorevoli Interpellant li jagħmel il-mistoqsija tiegħu lill-Ministru kkonċernat.

SAĦĦA - PARAMEDIC AIDES

15360.  L-ONOR.  JOE BORG staqsa lill-Ministru tas-Saħħa, Kura ta' l-Anzjani u Affarijiet tal-Familja:    B'riferenza għar-risposta li l-Ministru ta għall-mistoqsija parlamentari numru 11606 magħmula mill-Onor. Jean Pierre Farrugia, u għall-mistoqsija parlamentari numru 14372 magħmula minni bħala reminder, jista' l-Ministru issa jgħid jekk tlestewx il-klassijiet li fihom tkun tista' tingħata l-parti teoretika għall-Paramedic Aides, u meta se jitħabbru l-ismijiet ta' dawk li ntgħażlu għal Paramedic Aides?

  ONOR.  MICHAEL FARRUGIA: M'għandix x'inżid mar-risposta li kont tajt għall-Mistoqsija Parlamentari Nru. 11606.

EĠITTU - AMBAXXATUR MALTI

15361.  L-ONOR.  JOE BORG staqsa lill-Vici Prim Ministru, Ministru għall-Affarijiet Barranin u ta' l-Ambjent.:    Jista' l-Viċi Prim Ministru jgħid jekk ġiex maħtur Ambaxxatur ġdid għall-Eġittu wara li ġie terminat l-inkarigu ta' l-E.T. is-Sur Ives de Barro bħala Ambaxxatur Malti għall-Eġittu xi xhur ilu?  Jekk le, jista' l-Viċi Prim Ministru jgħid jekk hemmx xi ħadd "in vista" għal din il-kariga?  Jista' l-Viċi Prim Ministru jgħid jekk hemmx għallinqas il-ħsieb li jiġi appuntat xi ħadd?  Jekk le, jista' l-Viċi Prim Ministru jgħid jekk hux beħsiebu jagħlaq l-Ambaxxata Maltija fl-Eġittu jew li jħalliha titmexxa biss b'"Charge d'Affaires"?

  ONOR.  GEORGE VELLA: Hemm il-ħsieb li l-post ta' Ambaxxatur għall-Eġittu li bħalissa hu vakanti - wara li s-Sur Yves de Barro kien serva seba' snin u disa' xhur f'din il-posizzjoni - timtela hekk kif tkun identifikata u magħżula persuna adattata biex taqdi b'mod xieraq id-doveri serji li jmorru ma' din il-kariga.

Huwa ttamat li dan il-proċess ikun mitmum malajr kemm jista' jkun.

DIPARTIMENT TAS-SISA  

15362. L-ONOR. EDWIN VASSALLO staqsa lill-Ministru tal-Finanzi u Kummerċ:    Jista l-Ministru jgħid:  1) kemm huma l-formoli li d-Dipartiment tas-Sisa jitlob, skond il-Liġi tas-Sisa, li jimtlew minn dawk reġistrati mad-dipartiment; 2) kull kemm żmien iridu jimtlew; 3) kemm huwa n-numru ta' persuni reġistrati mad-Dipartiment tas-Sisa li qegħdin jimlew dawn il-formoli; 4) bħal lum (Lulju 97) sena ilu kemm kien in-numru  ta' dawk irreġistrati mad-Dipartiment tas-Sisa; u 5) illum sena wara li daħlet il-Liġi tas-Sisa, kemm huma dawk irreġistrati mad-Dipartiment tas-Sisa?

  ONOR.  LEO BRINCAT: Hemm formola waħda ta' taxxa li kull persuna rreġistrata mad-Dipartiment tat-Taxxa tad-Dwana u tas-Sisa trid timla u tibgħat lid-Dipartiment.  Din il- formola timtela skond il-perjodu ta' taxxa tal-persuna rreġistrata.  Per eżempju, dawk li l-valur tal-bejgħ tagħhom f'sena ma jaqbiżx it-Lm12,000 lira fil-każ ta' proviżjoni ta' servizzi għandhom jibagħtu l-formola tat-taxxa darba fis-sena.  L-istess japplika għall- bejjiegħa bl-imnut (retailers), irrispettivament mill-valur ta' bejgħ tagħhom.  Persuni rreġistrati oħra għandhom jibagħtu l-formola tat-taxxa ġeneralment darba kull tliet xhur.  Fil-preżent in-numru ta' persuni rreġistrati mad-Dipartiment huwa ta'45,329.  F'Lulju tas-sena l-oħra n-numru ta' persuni rreġistrati kien ta' 43,290.

KUMMISSJONI GĦALL-MORALITA' FISKALI - CHAIRMENSHIP

15363. L-ONOR. EDWIN VASSALLO staqsa lill-Prim Ministru:    Jista' l-Prim Ministru jgħid min kienu l-persuni li ġew avviċinati minnu bħala Prim Ministru - minbarra s-Sur Sammy Meilaq - biex jikkonsidraw iċ-chairmenship tal-Kummissjoni għall-Moralita' Fiskali?

  ONOR.  ALFRED SANT: Is-Sur Sammy Meilaq u l-persuna li ġiet nominata.

KUMMISSJONI GĦALL-MORALITA' FISKALI  

15364. L-ONOR. EDWIN VASSALLO staqsa lill-Ministru tal-Finanzi u Kummerċ:    Jista' l-Ministru jgħid jekk it-terms of reference għall-Kummissjoni għall-Moralita' Fiskali f'dan iż-żmien inbidlux biex din il-kummissjoni ssir il-kelliema tal-Gvern u tapprova bilfors dak li jrid jgħid il-Gvern?  Jista' l-Ministru jgħid jekk iċ-chairman attwali ingħatax struzzjonijiet biex  dwar ir-"random sample"  il-kummissjoni titkellem b'mod li tapprova? Jista' l-Ministru jqiegħed fuq il-Mejda tal-Kamra r-risposta mibgħuta, billi bħala koordinatur ta' Segretarjat għas-Self-Employed u negozju żgħir tal-PN bħala risposta għal talba li kont għamilt biex il-kummissjoni tagħti l-opinjoni tagħha dwar ir-risposta tal-Prim Ministru rigward ir-random sample jekk hux eżempju kostituzzjonalment korrett jew skorrett?

  ONOR.  LEO BRINCAT: Tingħata tweġiba f'seduta oħra

ETC - FULL TIME FARMERS

15365.  L-ONOR.  ĊENSU GALEA staqsa lill-Ministru tal-Ħarsien Soċjali:    Jista' l-Ministru jagħti tagħrif dwar kemm, skond l-ETC, hu n-numru ta' full time farmers irreġistrati ma' l-ETC?  F'liema lokalita' joqogħdu dawk hekk irreġistrati bħala full time farmers?  Kif inhuma maqsuma dawn il-bdiewa skond l-eta'?

  ONOR.  EDWIN GRECH: L-informazzjoni għadha qed tinġabar.

ENEMALTA - ASSETS

15366.  L-ONOR.  ĊENSU GALEA staqsa lill-Ministru tal-Finanzi u Kummerċ:    Jista' l-Ministru jagħti tagħrif dwar x'inhu l-valur ta' l-assets kollha li għandha l-Korporazzjoni Enemalta fil-preżent?  F'kull każ, fejn jinstabu dawn l-assets u x'inhu l-valur individwali ta' dawn l-assets?

  ONOR.  LEO BRINCAT: Nirreferi lill-Onorevoli Membru għat-tweġiba li tajt għall-PQ's 15255 u 15253.

L-Assi tal-Korporazzjoni, minbarra fil-postijiet imsemmija fil-PQ 15253, jinsabu wkoll f'kull triq u dar li għandha s-servizz ta' l-elettriku ġo Malta u Għawdex.  Dan id-dettal kollu ma jinżammx fuq każi individwali.

PITKALIJA - PRODOTTI MKABRA B'SISTEMA ORGANIKA

15367.  L-ONOR.  ĊENSU GALEA staqsa lill-Ministru tal-Biedja u Sajd:    Jista' l-Ministru jagħti tagħrif dwar x'kien l-ammont ta' prodott imkabbar b'sistema organika li daħal fil-Pitkalija fil-perijodu 1/1/98 - 30/6/98?  Kemm kienu l-varjetajiet ta' dawn il-prodotti li daħlu fil-Pitkalija?

  ONOR.  NOEL FARRUGIA: Nikkonferma li f'dan il-perjodu tkabbru diversi prodotti bħat-tadam, bettieħ u frawli b' sistema ġdida organika. Ovvjament, dawn il-prodotti nbiegħu kollha fis-suq Malti iżda peress li fil-mument dawn il-prodotti għadhom mhux qed jiġu identifikati bħala prodotti organiċi ma' tinżammx rekord separata ta' dan il-bejgħ.

HCEB - CATERING ESTABLISHMENTS

15368.  L-ONOR.  ĊENSU GALEA staqsa lill-Ministru tat-Turiżmu u s-Self-Employed:    Jista' l-Ministru jagħti tagħrif dwar kemm-il catering establishment ġdid ġie approvat mill-Hotels, Catering and Establishment Board fil-perijodu 1/11/96 - 30/6/98 fl-inħawi ta' San Pawl il-Baħar, Buġibba u l-Qawra?  X'tip ta' establishments ġew hekk approvati?

  ONOR.  KARMENU VELLA: Risposta tingħata f'xi seduta oħra.

GOZO CHANNEL - VAPURI ĠODDA

15369.  L-ONOR.  ĊENSU GALEA staqsa lill-Ministru għat-Trasport u Portijiet:    Jista' l-Ministru jagħti tagħrif dwar meta hu mistenni li jkunu lesti l-vapuri ġodda tal-Gozo Channel?  Jista' l-Ministru jagħti tagħrif dwar x'wassal biex l-ispiża ta' dawn il-vapuri titla' għal Lm50 miljun, kif ingħad riċentement fil-laqgħa ġenerali tal-Gozo Channel?

  ONOR.  JOE DEBONO GRECH:   L-informazzjoni qegħda tinġabar u tingħata f'xi seduta oħra.

MARSAMXETT/PORT IL-KBIR - MINA

15370.  L-ONOR.  ĊENSU GALEA staqsa lill-Ministru għat-Trasport u Portijiet:    Jista' l-Ministru jagħti tagħrif dwar x'tip ta' mina hu mistenni li tinfetaħ bejn Marsamxett u l-Port il-Kbir?  Meta se jintlaqgħu il-proposti għal din il-mina?

  ONOR.  JOE DEBONO GRECH: L-Onor. Interpellant huwa mitlub jirreferi din il-mistoqsija lill-Ministru kkonċernat.

PULIZIJA - KAŻI TA' REATI

15371.  L-ONOR.  TONIO BORG staqsa lill-Prim Ministru:    Jista' l-Prim Ministru jgħid x'kienu ċ-ċifri ta' reati rapportati lill-Pulizija matul Mejju, 1998?  Kemm minn dawn kienu: (a) serq; (b) reati vjolenti fuq il-persuna; (c) reati sesswali; (d) frodi; (e) serq minn areas residenzjali (urban theft); (f) ħsara volontarja fil-proprjeta'; u (g) hold ups?

  ONOR.  ALFRED SANT: Ninsab infurmat illi l-informazzjoni mitluba mill-Onorevoli Interpellant hija kif jidher hawn :

                                          Mejju 1998

                                       ----------

      reati                                  1169

      serq                                    642

      offizi sesswali                          27

      reati vjolenti kontra l-persuna          46

      frodi                                     6

      hsara volontarja fil-proprjeta'         369

      serq minn zoni residenzjali             258

      'hold ups'                                3

PULIZIJA - KAŻI TA' REATI

15372.  L-ONOR.  TONIO BORG staqsa lill-Prim Ministru:    Jista' l-Prim Ministru jgħid x'kienu ċ-ċifri ta' reati rapportati lill-Pulizija matul Ġunju, 1998?  Kemm minn dawn kienu: (a) serq; (b) reati vjolenti fuq il-persuna; (c) reati sesswali; (d) frodi; (e) serq minn areas residenzjali (urban theft); (f) ħsara volontarja fil-proprjeta'; u  (g) hold-ups?

  ONOR.  ALFRED SANT: Ninsab infurmat illi l-informazzjoni mitluba mill-Onorevoli Interpellant hija kif jidher hawn taħt :

                                       Gunju 1998

                                       ----------

          reati                            1118

          serq                              565

          offizi sesswali                     5

          reati vjolenti kontra l-persuna    60

          frodi                              10

          hsara volontarja fil-proprjeta'   369

          serq minn zoni residenzjali       261

          'hold ups'                          4

DITTI FRANĊIŻI - LIĊENZJA GĦAL CASINO

15373.  L-ONOR.  TONIO BORG staqsa lill-Ministru ta' l-Affarijiet Ekonomiċi u ta' l-Industrija:    Jista' l-Ministru jgħid jekk hemmx il-ħsieb li f'każ li ma jintlaħaqx ftehim ta' operation ma' ditta/i Franċiżi tingħata liċenzja għal casino fil-viċinanza tal-Casino tad-Dragonara?

  ONOR.  JOHN ATTARD MONTALTO: Filwaqt li hu ttamat li fil-ġimgħat li ġejjin jintlaħaq ftehim mal-Konsorzju li jinkludi l-Accor Casinos bħala operaturi, il-MIMCOL għan-nom tal-Gvern qed tikkonsidra diversi alternattivi, inkluża dik imsemmija mill-Onor. Interpellant, sabiex il-liberalizzazzjoni fil-qasam tal-Casinos tkun tista' tiġi implimentata.

CASINO - APPLIKAZZJONIJIET

15374.  L-ONOR.  TONIO BORG staqsa lill-Ministru ta' l-Affarijiet Ekonomiċi u ta' l-Industrija:    Jista' l-Ministru jgħid kemm-il applikazzjoni hemm pendenti għal casino?  Dwar il-kumpannija Casma Ltd, din ħallset id-dritt għal-liċenzja tal-Casino u jekk għandhiex arretrati ta' drittijiet xi tħallas?

  ONOR.  JOHN ATTARD MONTALTO: L-applikazzjonijiet għal-liċenzji tal-Casino għandhom ikunu ndirizzati lil Gaming Board of Control u safejn hu magħruf m'hemm l-ebda applikazzjoni pendenti.

Casma Ltd ħallset id-dritt għal-liċenzja tal-Casino.  Din il-liċenzja tagħlaq f'Settembru 1998.  Ma hemm ebda arretrati li jridu jitħallsu fuq din il-liċenzja.


MISTOQSIJA GĦAL TWEĠIBA BIL-MIKTUB

PIXXINA NAZZJONALI - INTERVIEWS

W1,620. L-ONOR. SANDRO SCHEMBRI ADAMI staqsa lill-Ministru ta' l-Edukazzjoni u Kultura Nazzjonali: B'riferenza għall-interview għall-job part-time fil-Pixxina Nazzzjonali f'Tal-Qroqq, jista' l-Ministru jgħidili: (i) kemm kienu dawk li ressqu  għall-interview; (ii) kemm kienu dawk magħżula; (iii) min huma, jekk possibbli; (iv) min fejn huma;  (v) xi kwalifiki kellhom (għal kull wieħed) u x'kienu r-rekwiżiti; u (vi) fuq liema mertu ġew magħżula?

  ONOR. EVARIST BARTOLO:  L-E.T.C. bagħat total ta' seba' mija u sittin persuna għal intervista għall-postijiet varji fil-Kumpless tal-Pixxina Nazzjonali.  Minn dawn attendew erba' mija u ħamsin persuna.

Il-persuni magħżula u l-lokalita' huma kif se nsemmi:

Skrivani:

Stefan Farrugia

B'Kara

Simone Fenech

Mellieħa

Jane Gatt


Paola

Elaine Micallef

Siġġiewi

Operaturi tal-Faċilitajiet Akkwatiċi:

Franklin Axisa

San Ġwann

Ian Borg


B'Kara

Alan Falzon


St Julians

William Galea


Kalkara

David Grech


B'Kara

Keith Zahra


Ta' Xbiex

Cleaning/Maintenance/Security:

Manwel Reitano

Tarxien

Elizabeth Valentine

Tarxien

Il-ħtiġijiet bażiċi għall-postijiet hawn fuq imsemmija kienu:

Skrivani
Ħtiġijiet:

Iridu jkunu ta' livell edukattiv Ordinarju jew ikollhom esperjenza ta' xogħol simili; 'computer literate' u abbiltajiet komunikattivi orali.

Responsabiltajiet:

Tmexxija tal-uffiċju u xogħol segretarjali; superviżjoni tal-korrispondenza u provvisti għall-uffiċju; organizzar ta' sistemi għal 'recording' u ħażna ta' nformazzjoni; pre-notar bi skeda; funzjonijiet ta' 'accounting' u 'bookkeeping'; pagi u komputazzjonijiet ta' spejjeż operattivi żgħar; ġbir u rikonċiljar tad-dħul ta' kuljum; kull dmir ieħor mogħti mill-Uffiċċjal Eżekuttiv.

Operaturi tal-Faċilitajiet Akkwatiċi:

Ħtiġijiet:

Preferibbilment b'livell edukattiv Ordinarju jew esperjenza ta' xogħol relevanti; preferibbilment kunfidenti ma' l-ilma; kwalifikat li jipprovdi 'life saving' u assistenza fil-'first aid' (jew lest li jiġi mħarreġ); għarfien fl-użu tal-kompjuters u abbiltajiet komunikattivi tajbin.

Responsabiltajiet:

Pre-notar għall-faċilitajiet akkwatiċi; jieħdu ħsieb talbiet għal tagħrif mill-pubbliku ukoll permezz tat-telefon; ġbir u rikonċiljar tad-dħul ta' kuljum; sigurta' bażika; għoti ta' servizzi lil min juża l-pixxina; tħaddim u manteniment tal-apparat tal-pixxina; manteniment u tindif tad-'deck' u 'changing rooms' u responsabiltajiet relatati oħrajn kif diretti mill-Uffiċċjal Eżekuttiv.

Cleaners/Maintenance/Security:

Ħtiġijiet:

Esperjenza ta' xogħol relevanti u għarfien bażiku dwar iġene u sigurta'.

Responsabiltajiet:

Dmirijiet ta' tindif ġenerali u manteniment; żamma ta' materjal tat-tindif; żamma ta' ambjent san; sigurta' bażika u responsabiltajiet oħrajn kif diretti mill-Uffiċċjal Eżekuttiv.

Il-persuni mpjegati kollha kellhom il-kwalifiċi hawn fuq imsemmija u ntagħżlu wara intervista magħmula mill-membri tal-Bord Amministrattiv.

